karuvannur cooperative bank scam karuvannur cooperative bank scam more details revealed\nകരുവന്നൂർ സഹകരണ ബാങ്ക് വായ്പാ തട്ടിപ്പ്; ബാങ്കിലെ കുറി നടത്തിപ്പിൽ മാത്രം 50 കോടിയിലേറെ രൂപയുടെ തിരിമറി\nBy : Bureau report July 20, 2021 comments\nതൃശൂർ കരുവന്നൂർ സഹകരണ ബാങ്കിൽ വായ്പ തട്ടിപ്പിന് (karuvannur cooperative bank scam) പുറമെ വ്യാപാര സ്ഥാപനങ്ങളിലും കോടികളുടെ തട്ടിപ്പ്. ബാങ്കിന് കീഴിലെ മൂന്ന് സൂപ്പർമാർക്കറ്റുകളിലെ സ്റ്റോക്കെടുപ്പിൽ വൻ ക്രമക്കേട് നടന്നതായും കണ്ടെത്തൽ. ബാങ്കിലെ കുറി നടത്തിപ്പിൽ മാത്രം 50 കോടിയിലേറെ രൂപയുടെ തിരിമറി നടന്നു. ക്രമക്കേട് നടന്നതിന്റെ രേഖകൾ 24ന്.\nകരുവന്നൂർ സർവീസ് സഹകരണ ബാങ്കിൽ വായ്പാതട്ടിപ്പിന് പുറമെ വൻ ക്രമക്കേടാണ് കണ്ടെത്തിയിരിക്കുന്നത്. വ്യാപാര സ്ഥാപനങ്ങളിലും, കുറി നടത്തിപ്പിലും ക്രമക്കേട് നടത്തിയതായി ഓഡിറ്റ് റിപ്പോർട്ടിൽ പറയുന്നു. സഹകരണ സംഘത്തിന് കീഴിലെ മാപ്രാണം, കരുവന്നൂർ, മൂർഖനാട് സൂപ്പർ മാർക്കറ്റുകളെ സ്റ്റോക്കെടുപ്പിലാണ് തിരിമറി നടന്നത്. 2020ലെ കണക്കുകൾ മാത്രം എടുത്തു നോക്കിയാൽ മൂന്ന് സൂപ്പർമാർക്കറ്റുകളിൽ നിന്ന് 1കോടി 69ലക്ഷം രൂപ തട്ടിയതായാണ് ഓഡിറ്റ് റിപ്പോർട്ട്. മാസ തവണ നിക്ഷേപ പദ്ധതിയിൽ എല്ലാ ടോക്കണുകളും ഒരാൾക്ക് തന്നെ നൽകിയാണ് തട്ടിപ്പ് നടത്തിയത്. അനിൽ എന്ന പേരിലറിയപ്പെടുന്ന സുഭാഷ് ഒരു കുറിയിലെ 50 ടിക്കറ്റുകൾ ഏറ്റെടുത്തു. ഇതിൽ പകുതിയോളം വിളിച്ചെടുക്കുകയും, മറ്റുള്ളവ ഈട് വച്ച് വായ്പ എടുക്കുകയുമാണ് ചെയ്തത്. പല പേരുകളിൽ ബിനാമി ഇടപാടുകൾ നടന്നതായും കണ്ടെത്തിയിട്ടുണ്ട്. കുറി നടത്തിപ്പിൽ 50 കോടിയിലേറെ രൂപയുടെ തട്ടിപ്പ് നടന്നതായി സഹകരണ സംഘം ജോയിന്റ് രജിസ്ട്രാർ നൽകിയ റിപ്പോർട്ടിൽ വ്യക്തമാക്കുന്നു. സഹകരണ ബാങ്കിലെ ഭൂരിഭാഗം മാസ തവണ നിക്ഷേപ പദ്ധതികളിലും ഇതേ രീതിയിലുള്ള ക്രമക്കേട് നടന്നതായും ജോയിന്റ് രജിസ്ട്രാർ നടത്തിയ അന്വേഷണത്തിൽ കണ്ടെത്തിയിട്ടുണ്ട്.\nRead Also : കരുവന്നൂര് സഹകരണ ബാങ്ക് തട്ടിപ്പ്; മൂന്ന് ജീവനക്കാര്‍ക്കെതിരെ സിപിഐഎം നടപടിയെടുക്കും\nതൃശൂരിലെ കരുവന്നൂർ സർവീസ് സഹകരണ ബാങ്കിൽ വൻ വായ്പ തട്ടിപ്പ് നടന്നുവെന്ന വാർത്ത പുറത്ത് വരുന്നത് കഴിഞ്ഞ ദിവസമാണ്. 2014-20 കാലഘട്ടത്തിലാണ് കേസിന് ആസ്പദമായ സംഭവം നടന്നത്. നിക്ഷേപകർക്ക് പണം പിൻവലിക്കാൻ എത്തുമ്പോൾ പണം ലഭ്യമായിരുന്നില്ല. ഇതേതുടർന്നുള്ള പരിശോധനയിലാണ് തട്ടിപ്പ് കണ്ടെത്തിയത്. സംഭവത്തിൽ ആറ് മുൻ ജീവനക്കാർക്കെതിരെ ഇരിങ്ങാലക്കുട പൊലീസ് കേസെടുത്തിട്ടുണ്ട്. മുൻ ഭരണ സമിതിയുടെ നേതൃത്വത്തിലാണ് തട്ടിപ്പ് നടന്നതെന്നാണ് ആരോപണം. പുതിയ ഭരണ സമിതി മുൻകൈ എടുത്താണ് പരാതി നൽകിയത്. പലർക്കും ആവശ്യത്തിൽ അധികം പണം വായ്പയായി നൽകിയെന്നാണ് ആരോപണം. കൊടുക്കാവുന്ന പരമാവധി തുക നൽകിട്ടുണ്ടെന്നും മിക്കതും ഒരേ അക്കൗണ്ടിലേക്കാണ് പോയിട്ടുള്ളതെന്നുമാണ് വിവരം. രണ്ട് ദിവസം മുൻപ് കേസിൽ എഫ്‌ഐആർ ഇട്ടിട്ടതിനെ തുടർന്നാണ് തട്ടിപ്പിന്റെ വിവരം പുറത്തുവന്നത്.\nതട്ടിപ്പുമായി ബന്ധപ്പെട്ട് മൂന്ന് ജീവനക്കാർക്കെതിരെ സിപിഐഎം നടപടിയെടുക്കും. സിപിഐഎം ലോക്കൽകമ്മിറ്റി അംഗങ്ങളായ ബ്രാഞ്ച് സെക്രട്ടറി സുനിൽ കുമാർ, ബ്രാഞ്ച് മാനേജർ ബിജു കരിം, ബ്രാഞ്ച് സെക്രട്ടറിയും സീനിയർ അക്കൗണ്ടന്റുമായ ജിൽസൺ എന്നിവർക്കെതിരെയാണ് നടപടി. വസ്തു പണയത്തിന് സ്ഥലത്തിന്റെ മൂല്യത്തിൽ കവിഞ്ഞ വായ്പ നൽകിയാണ് ഇവർ തട്ടിപ്പ് നടത്തിയത്.\nStory Highlights: karuvannur cooperative bank scam\nRead more on: karuvannur bank fraud\nകരുവന്നൂര് സഹകരണ ബാങ്കില് എന്‍ഫോഴ്‌സ്‌മെന്റിന്റെ പ്രാഥമിക അന്വേഷണം\nകരുവന്നൂർ സഹകരണ ബാങ്കിൽ വ്യാജ വായ്പാ രേഖകൾ സൂക്ഷിക്കാൻ പ്രത്യേക ലോക്കർ\nകരുവന്നൂര് സഹകരണ ബാങ്ക് തട്ടിപ്പ്; പ്രതികളുടെ സ്വത്ത് കണ്ടുകെട്ടും\nകരുവന്നൂർ സഹകരണ ബാങ്ക് തട്ടിപ്പ്; ബിനാമി പണമുപയോഗിച്ച് പ്രതികൾക്ക് കൊച്ചിയിലും ബിസിനസ്


റോഡരികില് ഉപേക്ഷിച്ച നിലയില് കോവിഡ് രോഗിയായ യുവതി: കാലിലെ വ്രണത്തില് ഉറുമ്പരിച്ച നിലയിൽ | roadside|Covid patient\nപാവറട്ടി: കോവിഡ് രോഗിയായ യുവതിയെ റോഡരുകില് ഉപേക്ഷിച്ച നിലയില് കണ്ടെത്തി. യുവതിയുടെ കാലിലെ വ്രണത്തില് ഉറുമ്പരിച്ച് നിലയിലാണ് . എളവള്ളി ഉല്ലാസ് നഗറില് അപ്പുക്കുട്ടന്റൈ മകള് ഗീതയാണ് (45) അവശയായി റോഡരികില് കിടക്കുന്നത് കണ്ടത്. ഒരു കാല് പഴുത്ത് ഉറുമ്പരിക്കുന്ന നിലയിലാണ്.\nഗീതയുടെ അവസ്ഥയെ കുറിച്ച് സാമൂഹികനീതി വകുപ്പിലും പൊലീസിലും പഞ്ചായത്തിലും വിവരമറിയിച്ചെങ്കിലും തിരിഞ്ഞുനോക്കിയില്ലെന്ന് നാട്ടുകാര് ആരോപിച്ചു. വാര്‍ഡ് അംഗം സൗമ്യ, മുന് അംഗം കെ.ആര്. രഞ്ജിത്ത് എന്നിവരുടെ നേതൃത്വത്തില് ഇവരെ സഹോദരിയുടെ വീട്ടിലേക്ക് മാറ്റി.\nമാസങ്ങള്‍ക്കു മുമ്പ് ഭര്‍ത്താവിന്റെ വീട്ടുകാര് ഗീതയെ എളവള്ളിയിലെ സ്വന്തം വീട്ടിലാക്കി പോയതാണ്. സഹോദരങ്ങളുടെ വീട്ടിലാണ് പിന്നീട് കഴിഞ്ഞിരുന്നത്. 10 ദിവസം മുമ്പാണ് കോവിഡ് സ്ഥിരീകരിച്ചത്. ഏതെങ്കിലും അനാഥാലയത്തില് എത്തിച്ച് ചികിത്സ നല്‍കണമെന്നാണ് ഗീതയുടെ ആവശ്യം.\nroadside Covid patient\nസിപിഎം സമ്മേളനത്തില് കോവിഡ് രോഗിയും ഭാര്യയും : കേസെടുത്ത് പൊലീസ്\nOct 11, 2021, 06:49 am IST\nമുറിയിലെത്തി കടന്ന് പിടിച്ചു, അശ്ലീല ചുവയില് സംസാരം: കേരളത്തിൽ കോവിഡ് രോഗിക്ക് നേരെ വീണ്ടും ലൈംഗികാതിക്രമം\nSep 5, 2021, 03:50 pm IST\nകോവിഡ് ചികിത്സാ കേന്ദ്രത്തിൽ 16-കാരിക്ക് നേരേ ലൈംഗികാതിക്രമം: സിഎഫ്എൽടിസി ജീവനക്കാരൻ അറസ്റ്റില്\nSep 5, 2021, 11:51 am IST\nകോവിഡ് നിയമം പാലിക്കാതെ സൂപ്പർമാർക്കറ്റിലെ ഭക്ഷണത്തിലേക്ക് ചുമച്ച് യുവതി: രണ്ട് വർഷം തടവ്\nAug 27, 2021, 01:09 pm IST


അവരുടെ ഭക്ഷണത്തിനായി വിൽക്കാനുണ്ട്| women| manorama news| manorama online| malayalam news| breaking news\nഅവരുടെ അന്നത്തിനായി വിൽക്കാനുണ്ട്, ശ്രീപദ്മനാഭനെ ആലേഖനം ചെയ്ത അമൂല്യ ‘നാനോ’ മോതിരം!\nമനോരമ ലേഖകൻ December 31, 2020 06:58 PM IST\nഅച്ഛനെയും അമ്മയെയും നഷ്ടമായ ആ കുഞ്ഞുങ്ങളെ കുറിച്ചോർക്കുമ്പോൾ മനഃസാക്ഷിയുള്ള ഏതൊരാളുടെയും നെഞ്ചിൽ ഒരു നീറ്റൽ അനുഭവപ്പെടും. അവരുടെ കൺമുന്നിൽ വച്ചാണ് മാതാപിതാക്കൾ വെന്തെരിഞ്ഞത്. ഈ ജന്മം മുഴുവൻ ആ കാഴ്ച അവരുടെ ഉറക്കം കെടുത്തും. സമൂഹമനഃസാക്ഷിയെ നടുക്കുന്നതായിരുന്നു നെയ്യാറ്റിൻകരയിലെ രാജന്റെയും ഭാര്യ അമ്പിളിയുടെയും ആത്മഹത്യ. ‘നിങ്ങൾ കാരണമാണ് എന്റെ അച്ഛൻ മരിച്ചത്. ഇനി അടക്കാനും സമ്മതിക്കില്ലേ’ എന്ന രാജന്റെ മകന്റെ ചോദ്യത്തിനു മുന്നിൽ ഉത്തരമില്ലാതെ തലതാഴ്ത്തി നിൽക്കുകയാണ് നമ്മള്. മാതാപിതാക്കളെ നഷ്ടമായ ആ കുഞ്ഞുങ്ങൾക്ക് വേറിട്ടരീതിയിൽ ഒരു സഹായാഭ്യർഥനയുമായി എത്തുകയാണ് എഴുത്തുകാരിയായ ലക്ഷ്മി രാജീവ്.\nനെയ്യാറ്റിൻകരയിലെ കുഞ്ഞുങ്ങള്‍ക്കായി തന്റെ കയ്യിലുള്ള ലക്ഷങ്ങൾ വിലമതിക്കുന്ന ‘അനന്തവിജയം’ എന്ന മോതിരം വിൽക്കാനൊരുങ്ങുകയാണ് ലക്ഷ്മി. ഈ മോതിരം വിറ്റ് ലഭിക്കുന്ന പണം നെയ്യാറ്റിൻകരയിൽ മരിച്ച ദമ്പതികളുടെ മക്കളുടെ പേരിൽ നിക്ഷേപിക്കാനാണ് ഉദ്ദേശിക്കുന്നതെന്നും ലക്ഷ്മി പറയുന്നു. നാനോ ശിൽപിയായ ഗണേഷ് സുബ്രഹ്മണ്യം നിർമിച്ചതാണ് ഒട്ടേറെ സവിശേഷതകളുള്ള ഈ മോതിരം. അതിസമ്പന്നർക്കു മാത്രം സ്വന്തമാക്കാൻ കഴിയുന്ന ഈ മോതിരം തനിക്ക് ലഭിച്ചതിനെ കുറിച്ച് ലക്ഷ്മി പറയുന്നത് ഇങ്ങനെ: ‘ വളരെ പാവപ്പെട്ട ഒരു ശിൽപിയാണ് ഗണേഷ്. ശ്രീപദ്മനാഭന്റെ നാനോരൂപം ആലേഖനം ചെയ്ത ഇത്തരത്തിലുള്ള രണ്ട് മോതിരം മാത്രമാണ് ഗണേഷ് നിർമിച്ചിരുന്നത്. ഉത്രാടം തിരുന്നാൾ മാർത്താണ്ഡ വര്‍മയും മോഹൻലാലും മാത്രമാണ് രണ്ട് മോതിരങ്ങൾ വാങ്ങിയിരുന്നത്. ഇത്തരത്തിൽ നാനോക്രാഫ്റ്റിലുടെ മോതിരം നിർമിക്കുന്ന ലോകത്തിലെ ഒരേയൊരു വ്യക്തി ഗണേഷ് ആയിരിക്കും. ഗണേഷിനെ കുറിച്ചുള്ള ഒരു ലേഖനം വായിച്ചപ്പോൾ എനിക്ക് വളരെ കൗതുകം തോന്നി ഞാൻ അദ്ദേഹത്തോട് മോതിരം നിർമിക്കാൻ ആവശ്യപ്പെട്ടു. ഇതിലൂടെ ഗണേഷ് രക്ഷപ്പെടുമെന്നും അന്ന് പറഞ്ഞു.\nഅങ്ങനെ ഗണേഷ് വീണ്ടും മോതിരം നിർമിക്കുകയും പദ്മനാഭസ്വാമി ക്ഷേത്രത്തിൽ നിന്ന് അത് പൂജിച്ചു വാങ്ങി ഗണേഷിന്റെ കയ്യിൽ ഞാനത് ഏൽപിക്കുകയും ചെയ്തു. അന്ന് തന്നെ ആ മോതിരം വിറ്റുപോയി. പിന്നീട് പലതരത്തിലുള്ള നാനോരൂപങ്ങൾ കൊത്തിയ മോതിരങ്ങൾ ഗണേഷ് നിർമിച്ചു. പാല് കുടിക്കുന്ന ഉണ്ണിയേശും അടക്കമുള്ളവ അതിൽ ചിലതാണ്. മൂന്നു വർഷം മുൻപ് എന്നെങ്കിലും പൈസയുണ്ടാകുമ്പോൾ ഇതുപോലെ ഒരെണ്ണം പണിയിക്കുമെന്ന്\nഞാൻ ഗണേഷിനോട് പറഞ്ഞിരിക്കുന്നു. പിറ്റേമാസം ഒന്നാം തിയതി ഗണേഷ് ഒരു മോതിരവുമായി വന്നു. എന്നിട്ട് പറഞ്ഞു. ‘ഇത് ചേച്ചിക്കാണ്.’ അത് വേണ്ട എന്നു പറയാൻ എനിക്ക് തോന്നിയില്ല. ഇത് തത്കാലം ഞാൻ സൂക്ഷിക്കാം. ഗണേഷിന് എന്തെങ്കിലും സാമ്പത്തിക സഹായം ആവശ്യമായി വരുമ്പോൾ ഇത് വന്ന് തിരികെയെടുക്കണമെന്നും ഞാൻ പറഞ്ഞിരുന്നു. പിന്നെ ചില വിശേഷാവസരങ്ങളിലും മറ്റും ഞാൻ അതെടുത്ത് ഉപയോഗിക്കും. ചിലപ്പോൾ തുറന്നു നോക്കുകയും ചെയ്യും.\n‘അനന്ത വിജയം’ മോതിരത്തിന്റെ ശിൽപി ഗണേഷ് സുബ്രഹ്മണ്യം\nപദ്മനാഭസ്വാമി ക്ഷേത്രത്തെ കുറിച്ചുള്ള ഒരു പുസ്തകത്തിന്റെ പണിപ്പുരയിലിരിക്കുമ്പോഴാണ് നെയ്യാറ്റിൻകരയില ദമ്പതികളുടെ ആത്മഹത്യയും അനാഥരാക്കപ്പെട്ട ആ കുഞ്ഞുങ്ങളുടെ അവസ്ഥയും അറിയുന്നത്. മതിലകം രേഖകളിൽ തടിയിൽ തീർത്ത പദ്മനാഭ വിഗ്രഹം തീപിടിത്തത്തിൽ നശിച്ചതിനെ സംബന്ധിച്ച് ‘തിരുവുടൽ വെന്തുപോയി’ എന്ന് പറയുന്നുണ്ട്. അത് വായിച്ച് എനിക്ക് ഭയങ്കര സങ്കടം തോന്നി. അച്ഛനമ്മമാർ കണ്‍മുന്നിൽ വെന്തെരിയുന്നത് കാണേണ്ടി വന്ന ആ കുഞ്ഞുങ്ങളുടെ മുഖം പെട്ടന്ന് എന്റെ മനസ്സിലേക്ക് വന്നു. ഞാൻ ആദ്യം ഓർത്തത് ഒരുമാസത്തെ ശമ്പളം അവർക്ക് നൽകാനായിരുന്നു. എന്നാൽ അതുകൊണ്ട് അവർക്ക് പ്രത്യേകിച്ച് കാര്യമുണ്ടാകില്ലെന്ന് എനിക്ക് തോന്നി. ഈ കുട്ടികൾ ഭക്ഷണം കഴിക്കാതെ തളർന്നു വീഴുന്ന കാഴ്ച നമ്മൾ കണ്ടു. സഹതാപ തരംഗം നിറച്ച് സോഷ്യൽമീഡിയയിൽ പോസ്റ്റിട്ടെങ്കിലും അവർ ഭക്ഷണം കഴിച്ചോ എന്ന് ആരും ചോദിച്ചില്ല. 18 വയസ്സാകുന്നതു വരെ അവരുടെ ഭക്ഷണ ചിലവിനായി ഈ മോതിരം വിറ്റു കിട്ടുന്ന തുക ബാങ്കിലിട്ടു കൊടുക്കണമെന്നാണ് എന്റെ ആഗ്രഹം. ’– ലക്ഷ്മി പറയുന്നു.\nഅഞ്ച് ലക്ഷം രുപയാണ് ‘അനന്തവിജയം’ എന്ന ഈ അമൂല്യ മോതിരത്തിന്റെ വില. മോതിരത്തിനുള്ളിൽ ലെന്‍സിനുള്ളിലൂടെ നോക്കിയാൽ മാത്രം കാണാവുന്ന രീതിയിൽ ലോകത്തിലെ എറ്റവും ചെറിയ പദ്മനാഭസ്വാമിയെ ആലേഖനം ചെയ്തിരിക്കുന്നു. തനിക്ക് വളരെ ഐശ്വര്യമുള്ളതായി തോന്നിയിരുന്നതാണ് ഈ മോതിരമെന്നും ഇത് കൈവശമുള്ള ഏക വനിത ചിലപ്പോൾ താനായിരിക്കുമെന്നും ലക്ഷ്മി പറയുന്നു. മോതിരം ഇപ്പോൾ ഗണേഷിന് വിൽപനയ്ക്കായി തിരിച്ചു നല്‍കി. മകൾക്ക് കൊടുക്കാം എന്നാണ് കരുതിയിരുന്നത് . അത് അതീവ സന്തോഷത്തോടെ ഈ കുട്ടികൾക്ക് നൽകാൻ ഒരുക്കമാണ്. ധാരാളം പണം കൈവശമുള്ള ആരെങ്കിലും ഉണ്ടെങ്കിൽ മോതിരത്തിന്റെ ശിൽപിയായ ഗണേഷിനെ ഈ മോതിരത്തിനായി സമീപിക്കണമെന്നും ലക്ഷ്മി ആവശ്യപ്പെട്ടു.\nകോടതി ഉത്തരവ് പ്രകാരം കയ്യേറ്റം ഒഴിപ്പിക്കാനെത്തിയവർക്കു മുന്നിൽ നെയ്യാറ്റിൻകര നെല്ലിമൂട് പോങ്ങിൽ നെട്ടതോട്ടം കോളനിക്കു സമീപം താമസിക്കുന്ന രാജൻ കുടിയൊഴിപ്പിക്കൽ തടയാനായി ഭാര്യയെ ചേർത്ത് പിടിച്ച് പെട്രോൾ ഒഴിച്ച് ആത്മഹത്യാഭീഷണി മുഴക്കുകയായിരുന്നു. ലക്ഷംവീട് കോളനിയിലെ പുറംപോക്ക് ഭൂമിയിലാണ് രാജനും കുടുംബവും കഴിഞ്ഞിരുന്നത്. കോടതി ഉത്തരവിനെ തുടർന്ന് കുടിയൊഴിപ്പിക്കലിനായി പൊലീസ് വീട്ടിലെത്തിയപ്പോഴാണ് ഭാര്യയെ ചേർത്തു പിടിച്ച് രാജൻ ലൈറ്റര് കത്തിച്ചത്. ഇത് പൊലീസ് തട്ടിമാറ്റുന്നതിനിടെ പൊള്ളലേൽക്കുകയായിരുന്നു. ഗുരുതരമായി പൊള്ളലേറ്റ ഇരുവരും മെഡിക്കൽ കോളജിൽ വച്ച് മരണത്തിനു കീഴടങ്ങി.


ശ്രീപത്മനാഭസ്വാമി ക്ഷേത്രം: പ്രവേശനത്തിന് വിലക്ക് അത്യപൂർവം | Thiruvananthapuram | Kerala | Deshabhimani | Saturday Mar 21, 2020\nശ്രീപത്മനാഭസ്വാമി ക്ഷേത്രം: പ്രവേശനത്തിന് വിലക്ക് അത്യപൂർവം\nശ്രീപത്മനാഭസ്വാമി ക്ഷേത്രത്തിൽ സന്ദർശനം തടയുന്നത് അത്യപൂർവം. ഉത്സവ സമയത്ത് നിയന്ത്രണങ്ങൾ ഏർപ്പെടുത്താറുള്ളതല്ലാതെ പ്രവേശനം വിലക്കാറില്ല. വഴിപാടുകൾ നടത്തുന്നതും താൽക്കാലികമായി നിർത്തി വച്ചിട്ടുണ്ട്.\nഭക്തർക്ക് പ്രവേശനം ഇല്ലെങ്കിലും ക്ഷേത്രകവാടങ്ങൾ തുറന്ന് കിടക്കും. ക്ഷേത്രത്തിലെ പൂജകളും മറ്റ് ചടങ്ങുകളും നടക്കും. പ്രധാന വഴിപാടുകളായ പൊന്നുശീവേലി, ഉദയാസ്തമയപൂജ, അന്നദാനം എന്നിവയും നിർത്തിയിട്ടുണ്ട് .ഇതിൽ ഭക്തർകൂടി പങ്കെടുക്കേണ്ടതിനാലാണ് നിർത്തിയത്. ഈ ദിവസങ്ങളിൽ വഴിപാടുകൾ ബുക്ക് ചെയ്തവർക്ക് മറ്റൊരു ദിവസത്തേക്ക് മാറ്റി കൊടുക്കും. മറ്റ് സംസ്ഥാനങ്ങളിൽനിന്ന് നിരവധിയാളുകളാണ് ക്ഷേത്രത്തിൽ എത്തുന്നത്. കഴിഞ്ഞ ദിവസവും ഉണ്ടായിരുന്നു. ഇവരെ പൊലീസുകാർ പരിശോധിച്ചാണ് അകത്ത് കയറ്റിവിട്ടിരുന്നത്. കോവിഡ് ഭീതിയെ തുടർന്ന് സുരക്ഷാപരിശോധന ബുദ്ധിമുട്ടുണ്ടാക്കിയതോടെ ജീവനക്കാരുടെ ഡ്യൂട്ടി സമയവും ക്രമീകരിച്ചിട്ടുണ്ട്. കൂട്ടംകൂടാതിരിക്കാനുള്ള രീതിയിലാണ് ക്രമീകരിച്ചിട്ടുള്ളത്.\n30ന് തുടങ്ങാനിരിക്കുന്ന പത്ത് ദിവസം നീണ്ടുനിൽക്കുന്ന പൈങ്കുനി ഉത്സവത്തിനും നിയന്ത്രണം ഏർപ്പെടുത്തിയിട്ടുണ്ട്. ശീവേലി സമയത്ത് ക്ഷേത്ര വിഗ്രഹങ്ങൾക്ക് പിന്നിലും മുന്നിലുമായി നടക്കുന്നവർക്ക് നിയന്ത്രണമുണ്ട്. ഭീതി കൂടിയാൽ കൂടുതൽ നിയന്ത്രണങ്ങൾ ഏർപ്പെടുത്താനുള്ള സാധ്യതയുമുണ്ട്. നിലവിൽ താൽക്കാലികമായിട്ടാണ് വിലക്ക്. ഭീതി തുടർന്നാൽ വിലക്കും നീളാൻ സാധ്യതയുണ്ട്.\nസന്ദർശനം തടയുന്നത് അത്യപൂർവം


കൃതികൾ – Mahakavi Moyinkutty Vaidyar Mappila Kala Academy\nമോയിൻകുട്ടി വൈദ്യരുടെ ക്ലാസിക് കൃതികൾ\nഹുസ്‌നുൽ ജമാൽ ബദറുൽ മുനീർ\nമോയിൻകുട്ടി വൈദ്യർ തന്റെ 20-ാമത്തെ വയസിലാണ് പ്രമുഖ കൃതിയായ ‘ഹുസ്‌നുൽ ജമാൽ ബദറുൽ മുനീർ’ രചിച്ചത്. വളരെ ചെറുപ്രായത്തിൽ ആത്മ സുഹൃത്തുക്കളായിരുന്ന രാജാവിന്റെ മകളും (ഹുസ്‌നുൽ ജമാൽ) മന്ത്രിയുടെ മകനും (ബദറുൽ മുനീർ) തമ്മിലുള്ള അഗാധമായ പ്രണയ കഥയാണ് കൃതിയുടെ ഇതിവൃത്തം. എന്നാൽ വളർന്നുവരുന്ന അവരെ ആചാരങ്ങളും പാരമ്പര്യവും പരസ്പരം കാണുന്നതിനും മറ്റും എതിരായി. പിന്നീട് നിർബന്ധപൂർവ്വം അവരെ ഓരോരുത്തരെയും മാറ്റിനിർത്തുകയും ചെയ്തു. അവർ രഹസ്യമായി കാണുകയും രാജകുടുംബത്തിന്റെ എല്ലാ സുഖസൗകര്യങ്ങളും ത്യജിച്ച് അകലെ ഒരു രാജ്യത്തേക്ക് നാടുവിടുകയും സ്വന്തമായി ഒരു ജീവിതം നയിക്കുന്നതിനും തീരുമാനിച്ചു. നിർഭാഗ്യവശാൽ ഈ രഹസ്യ കൂടിക്കാഴ്ചയും സംസാരവും അബൂസയ്യാദ് എന്ന മീൻപിടിത്തക്കാരൻ കാണുന്നുകയും കേൾക്കുകയും ചെയ്യുന്നുണ്ടായിരുന്നു. അബൂസയ്യാദ് ഹുസ്‌നുൽ ജമാലിനെ ചതിയിൽ വീഴ്ത്തി. ഇതോടെ ഹുസ്‌നുൽ ജമാലും ബദറുൽ മുനീറും പരസ്പരം വേർപെടുകയും കാണാതാവുകയും ചെയ്തു. ഈ കഥയുടെ അവസാനം അവർ നേരിട്ട എല്ലാ പ്രയാസങ്ങളും പ്രതിസന്ധികളും തരണംചെയ്യുകയും വിവാഹിതരാകുകയും ചെയ്യുന്നതാണ്.\nഈ കഥ പല ഗവേഷകരും പലവിധത്തിൽ വ്യാഖ്യാനിച്ചിട്ടുണ്ട്. ചിലർ ഇതൊരു അഗാധമായ പ്രണയകഥയായിട്ടാണ് പരിഗണിച്ചത്. പുന്നയൂർക്കുളം വി. ബാപ്പവിനെപ്പോലെയുള്ള കവികളും ഗവേഷകരും ഇതിനെ ഒരു സൂഫിപാതയിലുള്ള പ്രണയമെന്ന രീതിയിലാണ് വ്യാഖ്യാനിച്ചത്. പേർഷ്യൻ ഗവേഷകനായ നിസാമുദ്ദീൻ മിയയിൽ നിന്നാണ് ഹുസ്‌നുൽ ജമാൽ ബദറുൽ മുനീർ കൃതിയുടെ മൂലകഥ വൈദ്യർക്ക് ലഭിക്കുന്നത്. പേർഷ്യൻ ഉറുദു സാഹിത്യത്തിൽ ഈ കഥ ആദ്യമേ പ്രസിദ്ധമായിരുന്നു. എൺപത്തിയഞ്ച് ഇശലുകളാണ് ഇതിലുള്ളത്.\nഅറേബ്യയിൽ നടന്ന പ്രശസ്തമായ ബദർ യുദ്ധത്തിന്റെ കഥയാണ് ഈ കാവ്യം. പ്രവാചകൻ മുഹമ്മദും ശത്രുക്കളും തമ്മിൽ മക്കയിൽ വെച്ച് നടന്ന ആദ്യത്തെ യുദ്ധമാണിത്. പ്രവാചകനെ സംബന്ധിച്ചിടത്തോളം ജീവൻമരണ പോരാട്ടമായിരുന്നു. ആത്മീയമായി ഉയർത്തിപ്പിടിച്ച തത്വങ്ങളുടെ തെറ്റും ശരിയും തമ്മിലുള്ള യുദ്ധമായിരുന്നു ഇത്.\nമലബാറിൽ ബ്രിട്ടീഷ് ആധിപത്യം കൊടുംപിരികൊള്ളുന്ന സമയത്താണ് വൈദ്യർ ബദർപടപ്പാട്ട് രചിക്കുന്നത്. മലബാർ മുക്കാൽ ഭാഗവും ബ്രിട്ടീഷ് ഭരണത്തിലായിരുന്നു. മാപ്പിള സ്വാധീനവും ബ്രിട്ടീഷ് സ്വാധീനത്തിലുള്ള ജന്മിമാരും തമ്മിലുള്ള ഏറ്റുമുട്ടലിന്റെ കാലഘട്ടമായിരുന്നു അത്. ബ്രിട്ടീഷ് കൊളോണിയലിസത്തിനെതിരെയും ജന്മിത്വത്തിനെതിരെയുമുള്ള പാവപ്പെട്ടവരുടെ പോരാട്ടങ്ങൾക്ക് ബദർപടപ്പാട്ട് ഉൾപ്രേരകമായി. ഖിസ്സപ്പാട്ട് സംഘത്തിന്റെ അഥവാ പാടിപ്പറയൽ സംഘത്തിന്റെ ശ്രമഫലമായി മലബാറിന്റെ മുക്കിലും മൂലയിലും ബദർപാട്ട് പ്രസിദ്ധമായി.\nബദർ പടപ്പാട്ടിന്റെ ഈണം ജാതിമത ഭേദമന്യേ തൊഴിലാളികളുടെയും ഖലാസികളുടെയും ചുമട്ടുതൊഴിലാളികളുടെയും ഇടയൻമാരുടെയും ചുണ്ടുകളിൽ സാധാരണമായിരുന്നു. അടിച്ചമർത്തപ്പെട്ടവർക്കും സമൂഹത്തിലെ താഴേത്തട്ടിലുള്ളവർക്കും ചൂഷിതർക്കും ബദർ പടപ്പാട്ട് ആശ്വാസമായിരുന്നു. കൊളോണിയലിസത്തിനെതിരെയും ജന്മിമാർക്കെതിരെയും സമരം ചെയ്യുന്ന കർഷകരുടെ ധർമവീര്യം ബദർപടപ്പാട്ട് ഉയർത്തി. ഇത് എല്ലാവർക്കും ഒരു ആശ്വാസമായിരുന്നു.\nനൂറ്റി നാൽപത് പേജുകളിലുള്ള ബദർ പടപ്പാട്ടിൽ നൂറ്റി ആറ് പാട്ടുകളാണുള്ളത്. മുഹ്‌യിദ്ദീൻ മാല കഴിഞ്ഞാൽ മാപ്പിളമാരുടെ ഇടയിൽ പ്രസിദ്ധം ബദർ പടപ്പാട്ടാണ്. കഴിഞ്ഞ നൂറ്റി നാൽപത് വർഷത്തിനിടയിൽ ആയിരക്കണക്കിന് കോപ്പികളാണ് പ്രസിദ്ധീകരിച്ചത്.\nഉഹ്ദ് പടപ്പാട്ട് (1879):\nവൈദ്യർ തന്റെ ഇരുപത്തിയേഴാം വയസ്സിൽ ഹിജ്‌റ 1879-ൽ രചിച്ച മറ്റൊരു കൃതിയാണ് ഉഹ്ദ് പടപ്പാട്ട്. അറേബ്യൻ മുസ്‌ലിംകൾ പരാജയപ്പെട്ട ഒരു യുദ്ധമായിരുന്നു ഉഹ്ദ്. കൊളോണിയലിസത്തിനെതിരെയും ജന്മിമാർക്കെതിരെയും സമരം ചെയ്യുന്ന മാപ്പിള പോരാളികൾ നിരന്തരം പരാജയപ്പെട്ടിരുന്ന സമയത്താണ് വിശ്വാസികൾക്കുവേണ്ടി പരാജയത്തിന്റെ ഈ കാവ്യം വൈദ്യർ രചിക്കുന്നത്. ഉഹ്ദ് പടപ്പാട്ട് നേതൃപാഠവത്തിന്റെയും അച്ചടക്കത്തിന്റെയും സംഘാടനത്തിന്റെയും ആസൂത്രണത്തിന്റെയും നല്ല പാഠങ്ങളാണ് അവർക്ക് നൽകിയത്.\n1883 ജനുവരി 13-നാണ് വൈദ്യർ മലപ്പുറം പടപ്പാട്ട് പൂർത്തീകരിച്ചത്. 1885-ൽ ആദ്യ പതിപ്പ് പ്രസിദ്ധീകരിച്ചു. മാപ്പിള കർഷകരും പാറനമ്പിയെന്ന പ്രാദേശിക മുഖ്യനും തമ്മിലുള്ള സമരമാണ് ഇതിന്റെ ഇതിവൃത്തം. 1728 മാർച്ച് ഒമ്പതിനാണ് ഏറ്റുമുട്ടൽ നടന്നത്. വിവിധ പ്രദേശങ്ങളിൽ നേരിട്ട് പോയി പഠിച്ചാണ് ഈ രചനക്കുവേണ്ട വിവരങ്ങൾ അദ്ദേഹം ശേഖരിച്ചത്. ഏറെക്കാലം അദ്ദേഹം മലപ്പുറത്തും യുദ്ധത്തിന് ഇരകളായവരുടെയും മരണപ്പെട്ടവരുടെബന്ധുക്കളുടെയും കൂടെ ചെലവഴിച്ചു. മലപ്പുറം പടപ്പാട്ട് അല്ലെങ്കിൽ മദിനിദി മാല 68 ഇശലുകളും നാല് വമ്പും ഒരു കുതിരചാട്ടവും ഉൾക്കൊള്ളുന്നതാണ്.\n19-ാം നൂറ്റാണ്ടിൽ നടന്ന മാപ്പിള കലാപങ്ങളിലും 1921-ലെ മലബാർ ലഹളക്കും മലപ്പുറം പടപ്പാട്ടിന് പ്രധാന പങ്കാണുള്ളത്. പൂക്കോട്ടൂർ രക്തസാക്ഷികളിൽ നിന്നും ബ്രിട്ടീഷ് അധികാരികൾക്ക് മലപ്പുറം പടപ്പാട്ടിന്റെ കോപ്പികൾ ലഭിച്ചിരുന്നു. കൊളോണിയൽ അധികാരികൾ മലപ്പുറം പടപ്പാട്ടിന്റെ’പാടിപ്പറയൽ'(പടപ്പാട്ടുകൾ അവതരിപ്പിക്കുന്നത്) പരിപാടികൾ മലബാറിലെ മാപ്പിള ആധിപത്യമുള്ള മേഖലകളിൽ നടത്തുന്നത് നിരോധിച്ചിരുന്നു. മോയീൻകുട്ടി വൈദ്യരുടെ കൃതികൾക്ക് പൊതുജനങ്ങൾക്കിടയിലുണ്ടായിരുന്ന സ്വീകാര്യതയാണ് ഇത് കാണിക്കുന്നത്. ആ കാലഘട്ടത്തിലെ എല്ലാവർക്കിടയിലും സമുദായഭേദമില്ലാതെ വൈദ്യരുടെ പടപ്പാട്ടുകളും മറ്റു രചനകളും പ്രസിദ്ധമായിരുന്നു.\nവൈദ്യരുടെ മറ്റു കാവ്യ രചനകൾ\nഹിജ്‌റ കാവ്യം: മോയിൻകുട്ടി വൈദ്യർക്ക് പൂർത്തിയാക്കാൻ കഴിയാതിരുന്ന കൃതിയാണിത്. 26 ഇശലുകളാണ് വൈദ്യർ രചിച്ചത്. അദ്ദേഹത്തിന്റെ പിതാവ് ഉണ്ണിമമ്മദ് വൈദ്യരാണ് ഈ കൃതി പൂർത്തീകരിച്ചത്. മക്കയിലെ ഖുറൈഷികളുടെ എതിർപ്പുകളിൽ നിന്നും രക്ഷപ്പെടുന്നതിനു വേണ്ടി മക്കയിൽ നിന്നും മദീനയിലേക്കുള്ള പ്രവാചകൻ മുഹമ്മദിന്റെ പ്രസിദ്ധമായ ‘ഹിജ്‌റ'(പലായനം)യാണ് കാവ്യത്തിന്റെ പേര്.\nഎലിപ്പട(എലികളുടെ യുദ്ധം) : 13-ാം വയസ്സിൽ കുട്ടികൾക്കുവേണ്ടിയാണ് ഈ കാവ്യം അദ്ദേഹം രചിച്ചത്.\nസലീഖത്ത് പട : പതിനാലാം വയസ്സിൽ രചിച്ചു.\nകറാമത്ത് മാല : 15-ാം വയസ്സിൽ രചിച്ചു. വൈദ്യരുടെ വഴികാട്ടിയും മാതൃകാപുരുഷനുമായ ഷെയ്ക് ഇഷ്തിയാഖ് ഷാ തങ്ങളുടെ പ്രകീർത്തനങ്ങളാണ് ഇതിന്റെ ഉള്ളടക്കം.\nസലാസീൽ പട : പ്രസിദ്ധ ഗവേഷകനും സൂഫിയും കൊണ്ടോട്ടി തഖിയ ജുമാമസ്ജിദ് ഖാസിയുമായിരുന്ന മുസ്‌ലിയാരകത്ത് കോയാമുട്ടി മുസ്‌ലിയാരിൽ നിന്നാണ് ഈ കഥയുടെ ഇതിവൃത്തം വൈദ്യർക്ക് ലഭിച്ചത്. അദ്ദേഹത്തിന്റെ 18-ാം വയസ്സി (1870)ലാണ് ഇത് രചിക്കപ്പെട്ടത്.\nനർത്തകിയോട് : കോഴിക്കോട് സാമൂതിരി രാജാവിന്റെ കൊട്ടാരം വിരുന്നിൽ നൃത്തം അവതരിപ്പിച്ച നർത്തകിയുടെ ഹൃദ്യമായ അവതരണത്തിൽ വൈദ്യർ ആകൃഷ്ടനായി അവിടെവെച്ചു തന്നെ നടത്തിയ രചനയാണിത്.\nകൂടാതെ കത്തുപാട്ടുകൾ, കെസ്സുപാട്ടുകൾ, ഒപ്പനപ്പാട്ടുകൾ, കോൽക്കളിപ്പാട്ടുകൾ, കല്യാണപ്പാട്ടുകൾ എന്നിവയും മഹാകവിയാൽ രചിക്കപ്പെട്ടിട്ടുണ്ട്. ഇവയിൽ അധികവും പ്രസിദ്ധീകരിക്കപ്പെടാതെ പഴയ തലമുറയുടെ ഓർമകളിൽ മാത്രമാണ് ജീവിച്ചത്.


'ഉപഗ്രഹങ്ങളെ നിയന്ത്രിക്കാമെങ്കിൽ ഇവിഎമ്മും നിയന്ത്രിക്കാം', ക്രമക്കേട് ആരോപണവുമായി കോൺഗ്രസ് | congress leader udit raj alleges evm hacking\n'ഉപഗ്രഹങ്ങളെ നിയന്ത്രിക്കാമെങ്കിൽ ഇവിഎമ്മും നിയന്ത്രിക്കാം', ക്രമക്കേട് ആരോപണവുമായി കോൺഗ്രസ്\nPatna, First Published 10, Nov 2020, 2:42 PM\nചൊവ്വയിലേക്കും ചന്ദ്രനിലേക്കും അയച്ച ഉപഗ്രഹം ഭൂമിയിൽനിന്ന് നിയന്ത്രിക്കുന്നുവെങ്കിൽ ഇവിഎം മെഷിൻ നിയന്ത്രിക്കാനും സാധിക്കില്ലേയെന്നും അദ്ദേഹം ട്വിറ്ററിൽ കുറിച്ചു.\nപറ്റ്ന: ബിഹാർ നിയമസഭാ തെരഞ്ഞെടുപ്പിലെ വോട്ടെണ്ണൽ പുരോഗമിക്കവേ വോട്ടിംഗ് മെഷിനിൽ ക്രമക്കേട് ആരോപിച്ച് കോൺഗ്രസ്. ഉപഗ്രഹങ്ങളെ നിയന്ത്രിക്കാമെങ്കിൽ വോട്ടിംഗ് മെഷിനുകളെയും നിയന്ത്രിക്കാൻ സാധിക്കുമെന്ന് കോൺഗ്രസ് നേതാവ് ഉദിത് രാജ് ആരോപിച്ചു. ചൊവ്വയിലേക്കും ചന്ദ്രനിലേക്കും അയച്ച ഉപഗ്രഹം ഭൂമിയിൽനിന്ന് നിയന്ത്രിക്കുന്നുവെങ്കിൽ ഇവിഎം മെഷിൻ നിയന്ത്രിക്കാനും സാധിക്കില്ലേയെന്നും അദ്ദേഹം ട്വിറ്ററിൽ കുറിച്ചു.\nഎന്നാൽ ക്രമക്കേട് ആരോപണം ഇലക്ഷൻ കമ്മീഷൻ തള്ളി. സുപ്രീംകോടതി തള്ളിയ ആരോപണമാണെന്ന് ഇലക്ഷൻ കമ്മീഷൻ പ്രതികരിച്ചു. ബിഹാറിൽ മഹാസഖ്യത്തിന്റെ ഭാഗമായ കോൺഗ്രസ് 70 സീറ്റുകളിൽ മത്സരിക്കുന്നുണ്ടെങ്കിലും വലിയ നേട്ടമുണ്ടാക്കാൻ സാധിച്ചിട്ടില്ല. ഒടുവിലെ കണക്കുകളനുസരിച്ച് 104 മണ്ഡലങ്ങളിലാണ് മഹാസഖ്യം മുന്നേറുന്നത്. 128 സീറ്റുകളിൽ ജെഡിയു ഉൾപ്പെടുന്ന എൻഡിഎ കുതിക്കുകയാണ്.\nLast Updated 10, Nov 2020, 2:44 PM\nക്രമക്കേട് ആരോപണവുമായി കോൺഗ്രസ്\n'തമിഴ്‍നാട് ആത്മീയ രാഷ്ട്രീയത്തിന്‍റെ മണ്ണല്ല'; രജനീകാന്തിന്‍റെ രാഷ്ട്രീയപ്രവേശത്തില് ഡിഎംകെ\nട്രൂഡോ മാത്രമല്ല, കർഷക സമരത്തിന് പിന്തുണ പ്രഖ്യാപിച്ച് കമല ഹാരിസും; ട്വീറ്റും യാഥാർഥ്യവും


‘വീഡിയോ ഓൺ ആക്ക്യേ, എല്ലാരേം എനിക്കൊന്ന് കാണാനാ’: അധ്യാപിക ഓൺലൈൻ ക്ലാസിന് ശേഷം കുഴഞ്ഞു വീണു മരിച്ചു | Southlive\n‘വീഡിയോ ഓൺ ആക്ക്യേ, എല്ലാരേം എനിക്കൊന്ന് കാണാനാ’: അധ്യാപിക ഓൺലൈൻ ക്ലാസിന് ശേഷം കുഴഞ്ഞു വീണു മരിച്ചു\nFriday, 29th October 2021, 1:03 pm\nഓൺലൈൻ ക്ലാസിൽ വിദ്യാർത്ഥികളെ കാണാൻ വീഡിയോ കാൾ ഓൺ ചെയ്യാൻ ആവശ്യപ്പെട്ട അധ്യാപിക ക്ലാസിന് ശേഷം കുഴഞ്ഞു വീണു മരിച്ചു. കള്ളാർ അടോട്ടുകയ ഗവ.വെൽഫെയർ എൽ പി സ്കൂളിലെ അധ്യാപിക ചുള്ളിയോടിയിലെ സി.മാധവി (47) ആണ് മരിച്ചത്.\nബുധനാഴ്ച്ച രാത്രി 7.30 നാണ് ഓൺലൈൻ ക്ലാസ് ആരംഭിച്ചത്. മൂന്നാം ക്ലാസിലെ വിദ്യാർത്ഥികൾക്ക് കണക്ക് വിഷയത്തിലായിരുന്നു ക്ലാസ്. ‘വീഡിയോ ഓൺ ആക്ക്യേ, എല്ലാരേം എനിക്കൊന്ന് കാണാനാ’ എന്ന് പറഞ്ഞായിരുന്നു അധ്യാപിക വീഡിയോ കോൾ ഓൺ ചെയ്യാൻ ആവശ്യപ്പെട്ടത്. ശേഷം ഓരോ കുട്ടികളുമായി സംസാരിച്ചു.\nചുമയും ശ്വാസംമുട്ടുമുണ്ടെന്ന് പറഞ്ഞ് ടീച്ചർ പെട്ടെന്ന് ക്ലാസ് അവസാനിപ്പിക്കുകയായിരുന്നു. ശേഷം അതേ സ്ഥലത്ത് കുഴഞ്ഞു വീണ് മരിച്ചു. ക്ലാസിനിടയിൽ പതിവില്ലാതെ ടീച്ചർ ചുമയ്ക്കുന്നത് കേട്ട് എന്താണ് പറ്റിയതെന്ന് വിദ്യാർത്ഥികൾ ചോദിച്ചിരുന്നു. തണുപ്പടിച്ചതാണെന്നും കുഴപ്പമില്ലെന്നുമായിരുന്നു ടീച്ചറുടെ മറുപടി. ശേഷം വിദ്യാർത്ഥികൾക്ക് ഹോം വർക്കും നൽകിയാണ് മാധവി ടീച്ചർ ക്ലാസ് അവസാനിപ്പിച്ചത്.\nഈ സമയത്ത് ടീച്ചർ വീട്ടിൽ തനിച്ചായിരുന്നു. സഹോദരന്റെ മകൻ രതീഷിനോട് നേരത്തെ ദേഹാസ്വസ്ഥ്യം ഉള്ളതായി പറഞ്ഞിരുന്നു. രതീഷ് വീട്ടിലെത്തിയപ്പോൾ മാധവി നിലത്ത് വീണ് കിടക്കുന്നതാണ് കണ്ടത്. ഉടനെ ആശുപത്രിയിൽ എത്തിച്ചെങ്കിലും മരിച്ചിരുന്നു. പരേതനായ ടി ബാബുവാണ് ഭർത്താവ്. രാമൻ, കല്യാണി, കണ്ണൻ, പരേതരായ രാമകൃഷ്ണൻ, മാധവൻ എന്നിവരാണ് സഹോദരങ്ങൾ.\nസി.മാധവി എന്ന അധ്യാപിക ഓൺലൈൻ ക്‌ളാസിനിടെ പതിവില്ലാതെ വിദ്യാർത്ഥികളോട് പറഞ്ഞ വാചകം മാധ്യമങ്ങൾ റിപ്പോർട്ട് ചെയ്തത് വായിക്കുമ്പോൾ അറിയാതെ കണ്ണുകൾ നിറയുന്നു എന്ന് വിദ്യാഭ്യാസമന്ത്രി വി.ശിവൻകുട്ടി ഫെയ്‌സ്ബുക്ക് കുറിപ്പിൽ പറഞ്ഞു. “ചുമയുള്ളതിനാൽ ബാക്കി അടുത്ത ക്‌ളാസിലെടുക്കാം എന്ന് പറഞ്ഞ് ഹോംവർക്കും നൽകിയ ശേഷമാണ് മാധവി ടീച്ചർ ക്‌ളാസെടുക്കുന്നത് അവസാനിപ്പിച്ചതത്രെ.\nമാധവി ടീച്ചർ ഇന്ന് നമ്മോടൊപ്പം ഇല്ല. ആ ക്‌ളാസിന് പിന്നാലെ വിട പറഞ്ഞു. കുട്ടികൾക്ക് ഏറെ ഇഷ്ടമുള്ള ടീച്ചർ ആയിരുന്നു എന്നാണ് മനസിലാക്കുന്നത്. മാധവി ടീച്ചർക്ക് ആദരാഞ്ജലികൾ,” മന്ത്രി കുറിച്ചു.


മുഹമ്മദ് റിയാസ് നമ്മുടെ ശബ്ദം കേൾക്കുന്ന, അതിനു മൂല്യം കൊടുക്കുന്ന മന്ത്രിയാണ്; എനിക്കഭിമാനമുണ്ട് അദ്ദേഹത്തിന്റെ ഇതുവരെയുള്ള പ്രവർത്തനത്തിൽ, പ്രതീക്ഷയുണ്ട് ഇനി വരുന്ന പ്രവർത്തനങ്ങളിൽ- ജയസൂര്യ – Sathyam Online\nറോഡുകളുടെ ശോചനീയ അവസ്ഥയില് മഴയെ പഴിച്ചാല് ചിറാപുഞ്ചിയില് റോഡുകളേ ഉണ്ടാകില്ലെന്ന പരാമര്‍ശത്തില് വിശദീകരണവുമായി നടന് ജയസൂര്യ. മനസ്സില് തോന്നുന്നത് വേദിയില് പറയട്ടേ എന്ന് മന്ത്രിയോട് ചോദിച്ച ശേഷമാണ് താന് അഭിപ്രായം പറഞ്ഞതെന്ന് ജയസൂര്യ ഫേസ്ബുക്ക് പോസ്റ്റില് വ്യക്തമാക്കി.\nജീവിതത്തിലെ നല്ലൊരു ശതമാനം റോഡിൽ ചെലവഴിക്കുന്നവരാണ് നാമെല്ലാവരും. പലപ്പോഴും റോഡുകളുടെ ശോചനീയാവസ്ഥ കാണുമ്പോൾ നമ്മൾ പ്രതികരിച്ചു പോകാറുണ്ട്. അത്തരത്തിലുള്ള പ്രതികരണങ്ങൾ ഒരു പൗരൻ എന്ന നിലയിൽ സ്വാഭാവികമായും നമ്മുടെ ഉള്ളിൽനിന്ന് പുറത്തുവന്നു പോകുന്നവയാണ്. ഞാനും പ്രതികരിക്കാറുണ്ട്. അതിന് അനുകൂലമോ പ്രതികൂലമോ ആയ ധാരാളം അഭിപ്രായങ്ങളും ഞാൻ സമൂഹത്തിൽനിന്ന് കേട്ടിട്ടുണ്ട്.\nരണ്ടുദിവസം മുമ്പ് ബഹുമാനപ്പെട്ട പൊതുമരാമത്ത് മന്ത്രി ശ്രീ മുഹമ്മദ് റിയാസ് വിളിച്ചു, ഒരു പരിപാടിയിൽ പങ്കെടുക്കാമോ എന്ന് ചോദിച്ചു. ഞാൻ വളരെയധികം ശ്രദ്ധിക്കുന്ന ഒരു വ്യക്തിത്വമാണ് ശ്രീ മുഹമ്മദ് റിയാസ്. ആത്മാർത്ഥമായി നാടിന് മാറ്റം വരണം എന്ന് ചിന്തിക്കുന്ന ഒരു യുവത്വത്തെ അദ്ദേഹത്തിൽ കാണാൻ എനിക്ക് സാധിച്ചിട്ടുണ്ട്.\nഅതുകൊണ്ടുതന്നെ പരിപാടിയിൽ പങ്കെടുക്കാം എന്നു മറുപടി പറയാൻ ഒട്ടും താമസിക്കേണ്ടി വന്നില്ല. ഇന്ന് രാവിലെ അദ്ദേഹത്തിന്റെ കുടുംബവും ഒന്നിച്ച് പ്രഭാത ഭക്ഷണം കഴിച്ചു പരിപാടിക്ക് പോകുന്നതിനിടയിൽ ഞാൻ ചോദിച്ചു, ഞാൻ എന്റെ ഉള്ളിൽ തോന്നുന്നത് വേദിയിൽ പറഞ്ഞോട്ടെ? അദ്ദേഹത്തിന്റെ മറുപടി നിങ്ങൾ ഉള്ളിൽ തോന്നിയത് പറയും എന്നുള്ളതുകൊണ്ടാണ് നിങ്ങളെ വിളിച്ചത്, നാടിന് മാറ്റം വരണം, തെറ്റുകൾ ചൂണ്ടിക്കാട്ടപ്പെടണം.\nആ വാക്കുകൾ ഞാൻ മുന്നേ സൂചിപ്പിച്ചതുപോലെ ആത്മാർത്ഥതയുടെ ശബ്ദമായിരുന്നു. ഞാൻ വേദിയിൽ ഉന്നയിച്ച എല്ലാ കാര്യങ്ങൾക്കും പ്രതിവിധി ഉണ്ടാക്കാം എന്ന് അദ്ദേഹം പറഞ്ഞു. അദ്ദേഹത്തിന്റെ ഈ വാക്ക് കേവലം ഒരു വാക്കല്ല ഇന്ന് പ്രാവർത്തികമായി കൊണ്ടിരിക്കുന്ന ഒരു സത്യമാണ് എന്നതാണ് ഇതുവരെയുള്ള അദ്ദേഹത്തിന്റെ പ്രവർത്തികൾ എന്നെ ബോധ്യപ്പെടുത്തി തന്നത്, അതിന്റെ ഏറ്റവും വലിയ ഉദാഹരണമാണ് ഇനിമുതൽ നമ്മുടെ റോഡുകളിൽ അത് പണിത കോൺട്രാക്ടറുടെ പേരും ഫോൺ നമ്പറും വിലാസവും പ്രദർശിപ്പിക്കുക എന്ന രീതി.\nവിദേശങ്ങളിൽ മാത്രം നമ്മൾ കണ്ടുപരിചയിച്ച വിപ്ലവകരമായ ഈ തീരുമാനം അദ്ദേഹം നടപ്പിൽ വരുത്തുകയാണ്. റോഡുകൾക്ക് എന്ത് പ്രശ്നം സംഭവിച്ചാലും അതിന്റെ ഉത്തരവാദിത്വം പൂർണ്ണമായും കോൺട്രാക്ടറിലാണ് എന്ന് മാത്രമല്ല, അത് ജനങ്ങൾക്ക് ഓഡിറ്റ് ചെയ്യാൻ സാധിക്കുന്ന വിധത്തിൽ ആണ് എന്നതും ഒരു ജനകീയ സർക്കാറിന്റെ ലക്ഷണമാണ്.\nഅതെ ജനകീയമായ ഒരു സർക്കാർ ജനങ്ങളുടേതാവുന്നത് ജനങ്ങളുമായി അത് സജീവമായി ഇടപ്പെടുമ്പോൾ ആണ് . ശ്രീ റിയാസ് നമ്മുടെ ശബ്ദം കേൾക്കുന്ന, അതിനു മൂല്യം കൊടുക്കുന്ന മന്ത്രിയാണ്. എനിക്കഭിമാനമുണ്ട് അദ്ദേഹത്തിന്റെ ഇതുവരെയുള്ള പ്രവർത്തനത്തിൽ . പ്രതീക്ഷയുണ്ട് ഇനി വരുന്ന പ്രവർത്തനങ്ങളിൽ .


കാളിദാസ് ജയറാമിന്റെ പുതിയ ചിത്രം.സംവിധാനം ഉദയനിധി സ്റ്റാലിന്റെ ഭാര്യ.\nകാളിദാസ് ജയറാമിന്റെ പുതിയ തമിഴ് ചിത്രം വരുന്നു. ഉദയനിധി സ്റ്റാലിന്റെ ഭാര്യയും സംവിധായികയുമായ കൃതിക സ്റ്റാലിനാണ് ചിത്രം സംവിധാനം ചെയ്യുന്നത്. കൃതിക തന്റെ ട്വിറ്റർ അക്കൗണ്ടിലൂടേയാണ് ചിത്രം അനൗൺസ് ചെയ്‌തത്. യാത്രയെ പ്രമേയമാക്കിയുള്ള ചിത്രമായിരിക്കുമെന്നും അറിയിച്ചിട്ടുണ്ട്. ചിത്രത്തിൽ നായികയായി എത്തുന്നത് താനിയ രവിചന്ദ്രനാണ്.\nചിത്രത്തിന് ഇനിയും പേര് നൽകിയിട്ടില്ല. മറ്റാരൊക്കെ ഉണ്ടാകുമെന്ന് ഇനിയും വ്യക്തമാക്കിയിട്ടില്ല. ക്രൂവിൽ ആരൊക്കെയുണ്ടകുമെന്നും സംവിധയിക അറിയിച്ചിട്ടില്ല. കൃതികയുടെ മൂന്നാമത്തെ ചിത്രമാണ് ഇപ്പോൾ അനൗൺസ് ചെയ്തിരിക്കുന്നത്.\nകൃതിക ആദ്യമായി സംവിധാനം ചെയ്തത് ചിത്രം, ശിവയും പ്രിയ ആനന്ദും കേന്ദ്ര കഥാപാത്രങ്ങളായി എത്തിയ 'വണക്കം ചെന്നൈ' ആയിരുന്നു.രണ്ടാമത്തെ ചിത്രമായിരുന്ന 'കാലി'ക്ക് ബോക്സ് ഓഫീസിൽ വിജയം നേടാനായില്ല.\nട്വിറ്ററിന്റെ പുതിയ ഓഡിയോ മാത്രം ഉള്ള ഫീച്ചറായ സ്പേസിസിലാണ് കൃതിക തന്റെ ചിത്രം ലോഞ്ച് ചെയ്‌തത്. ചിത്രത്തിന് വേണ്ടി ക്യാമറ ചലിപ്പിക്കുന്നത് റിച്ചാർഡ് എം നാഥാൻ ആയിരിക്കുമെന്നും കൃതിക അറിയിച്ചിട്ടുണ്ട്. റൈസ് ഈസ്റ്റ് എന്റെർറ്റൈന്മെന്റിന്റെ ബാനറിൽ പെന്റല സാഗറാണ് ചിത്രം നിർമ്മിക്കുന്നത്.


:ഹൈക്കമാന്‍ഡിനും കെപിസിസി പ്രസിഡന്റ് വി എം സുധീരനും എതിരെ തുറന്ന പോരാട്ടത്തിന് ഇറങ്ങിയ എ ഗ്രൂപ്പും ഉമ്മന്‍ചാണ്ടിയും വെട്ടില്. – www.keralanewz.com\nKerala News Lead News :ഹൈക്കമാന്‍ഡിനും കെപിസിസി പ്രസിഡന്റ് വി എം സുധീരനും എതിരെ തുറന്ന പോരാട്ടത്തിന് ഇറങ്ങിയ എ ഗ്രൂപ്പും ഉമ്മന്‍ചാണ്ടിയും വെട്ടില്. January 9, 2017\ncongrss crisis, Kerala\nകോട്ടയം:ഹൈക്കമാന്‍ഡിനും കെപിസിസി പ്രസിഡന്റ് വി എം സുധീരനും എതിരെ തുറന്ന പോരാട്ടത്തിന് കെല്‍പ്പില്ലാതെയും കീഴടങ്ങാന് വഴികാണാതെയും എ ഗ്രൂപ്പും ഉമ്മന്‍ചാണ്ടിയും വെട്ടില്. ഉമ്മന്‍ചാണ്ടിയുടെ ഒറ്റയാള്‍പ്രതിഷേധം ഹൈക്കമാന്‍ഡും കെപിസിസി പ്രസിഡന്റും കണ്ടില്ലെന്ന് നടിക്കാന് തുടങ്ങിയതോടെയാണ് ഇനിയെന്ത് എന്ന ചോദ്യം ഗ്രൂപ്പിനുമുന്നില് ഉയരുന്നത്. അതിനിടെ ഗ്രൂപ്പില്‍പ്പെട്ടവര് മറുകണ്ടം ചാടുന്നതും ക്ഷീണത്തിന് ആക്കംകൂട്ടുന്നു. ഏറ്റവുമൊടുവില് ഗ്രൂപ്പിലെ പ്രമുഖരിലൊരാളായ കൊടിക്കുന്നില് സുരേഷ് ഒരു ചാനല് അഭിമുഖത്തില് ഉമ്മന്‍ചാണ്ടിക്കെതിരെ പരസ്യമായി രംഗത്തുവന്നതും വി എം സുധീരന് നേട്ടമായി. ഐ ഗ്രൂപ്പാകട്ടെ, എ ഗ്രൂപ്പിനും സുധീരനുമിടയില്‍നിന്ന് പരമാവധി നേട്ടം കൈവരിക്കാനുള്ള തന്ത്രം പയറ്റുകയാണ്.\nകെപിസിസി പ്രസിഡന്റിന്റെ തീരുമാനത്തെ പരസ്യമായി വെല്ലുവിളിച്ചാണ് കഴിഞ്ഞദിവസം ഉമ്മന്‍ചാണ്ടി തൃശൂരിലെ സസ്പെന്‍ഡ് ചെയ്ത പ്രാദേശികനേതാവിന്റെ വീട്ടില് പോയത്. ഇതില് ശക്തമായ അമര്‍ഷമുണ്ടെങ്കിലും അതും ഗൌനിക്കാതെ നില്‍ക്കുകയാണ് നേതൃത്വം. ഉമ്മന്‍ചാണ്ടിയുടെ പ്രതിഷേധത്തിന്റെപേരില് എന്തെങ്കിലും പ്രതികരണം ഉണ്ടായാല് അതുയര്‍ത്തി പാര്‍ടിക്കകത്ത് കലാപമുണ്ടാക്കുകയെന്നതായിരുന്നു എ ഗ്രൂപ്പ് ലക്ഷ്യം. ഇത് മനസ്സിലാക്കിയാണ് സുധീരന്റെയും ഹൈക്കമാന്‍ഡിന്റെയും നീക്കം. അതിനിടെ ഡല്‍ഹിയില് കോണ്‍ഗ്രസ് ദേശീയനേതൃത്വം വിളിച്ചുചേര്‍ത്ത കണ്‍വന്‍ഷനില്‍നിന്ന് ഉമ്മന്‍ചാണ്ടി മാറിനിന്നേക്കും. ബുധനാഴ്ചയാണ് കണ്‍വന്‍ഷന്. ബിജെപി സര്‍ക്കാരിനെതിരെ സമരം നടത്തുന്നത് ചര്‍ച്ചചെയ്യാനാണ് പ്രധാന നേതാക്കളുടെയും ജനപ്രതിനിധികളുടെയും കണ്‍വന്‍ഷന് വിളിച്ചത്. 14നാണ് കെപിസിസി രാഷ്ട്രീയകാര്യസമിതി യോഗം. ഈ യോഗത്തിലും ഡിസിസി പ്രസിഡന്റുമാരുടെ യോഗത്തിലും ഉമ്മന്‍ചാണ്ടി പങ്കെടുക്കില്ല.\nഅതേസമയം, ഉമ്മന്‍ചാണ്ടിമാത്രം ഇങ്ങനെ മാറിനിന്നതുകൊണ്ട് ഒരു കാര്യവുമില്ലെന്ന ആലോചനയിലാണ് എ ഗ്രൂപ്പ്. ഒന്നുകില് പരസ്യയുദ്ധത്തിനിറങ്ങുക, അല്ലെങ്കില് കീഴടങ്ങുക. എന്നാല്, പരസ്യയുദ്ധത്തിനുള്ള കെല്‍പ്പില്ല. കീഴടങ്ങുകയാണെങ്കില് പിന്നെ ഗ്രൂപ്പ് തന്നെ ഇല്ലാതാകും. ഇപ്പോള് 14 ഡിസിസി പ്രസിഡന്റുമാരില് വെറും നാലുപേര് മാത്രമാണ് ഗ്രൂപ്പിനോട് കൂറുപുലര്‍ത്തുന്നത്. ഇതില്‍ത്തന്നെ കോട്ടയം, കോഴിക്കോട് പ്രസിഡന്റുമാര്‍മാത്രമാണ് ഉറച്ച ഗ്രൂപ്പുകാര് എന്ന് പറയാവുന്നത്.\nപരസ്യയുദ്ധത്തിനിറങ്ങിയാലും കീഴടങ്ങിയാലും ഗ്രൂപ്പിന് വെറും രണ്ട് ഡിസിസി പ്രസിഡന്റുമാര് എന്ന നിലയാകും. ഐ ഗ്രൂപ്പിനാകട്ടെ എട്ട് പ്രസിഡന്റുമാര് കൂടെനില്‍ക്കുന്നു. രണ്ടുപേര് സുധീരന്റെ ക്യാമ്പിലും. കെപിസിസി പ്രസിഡന്റ്, യുഡിഎഫ് കണ്‍വീനര്, പ്രതിപക്ഷനേതാവ് ഇങ്ങനെ മൂന്ന് പ്രധാന പദവികളില് ഒന്നുപോലും ഗ്രൂപ്പിനില്ല. ഈ നിലയില് പോയാല് ഗ്രൂപ്പിന് പിടിച്ചുനില്‍ക്കാന് അറ്റകൈ പ്രയോഗിക്കേണ്ടിവരും. അത് മുമ്പ് കെ കരുണാകരന് നടത്തിയപോലെയുള്ള ഏറ്റുമുട്ടല് ആയാല്‍മാത്രമേ ആധിപത്യം കിട്ടൂ. അതിനാകട്ടെ, ഉമ്മന്‍ചാണ്ടിക്ക് കരുത്തില്ല. അധികാരവും മറ്റ് സൌകര്യങ്ങളുമില്ലാത്തതാണ് പ്രശ്നം.\nഡല്‍ഹി കണ്‍വന്‍ഷനില് ഉമ്മന്‍ചാണ്ടി പോയില്ലെങ്കില് ഹൈക്കമാന്‍ഡ് ചര്‍ച്ചയ്ക്ക് സന്നദ്ധമായേക്കുമെന്ന നേരിയ പ്രതീക്ഷയാണിപ്പോള് ഗ്രൂപ്പിനുള്ളത്. അതുമല്ലെങ്കില് 14ന് ശേഷം രണ്ടിലൊന്ന് തീരുമാനിക്കേണ്ടിവരും.\nShare on: WhatsApp ← Previous പ്രധാനമന്ത്രിയെ വിളിച്ചുവരുത്തി വിശദീകരണം തേടുമെന്ന് പി എസി അധ്യക്ഷന് കെ വി തോമസ്\tഅജ്ഞാത വാഹനമിടിച്ചു മുത്തൂറ്റ് ജീവനക്കാരനായ യുവാവ് മരിച്ച സംഭവത്തിൽ നിർത്താതെ പോയ ബസ് പോലീസ് കണ്ടെത്തി Next →\tShare This Post:\nഅരിവില കുറയുമെന്നു വ്യാപാരികൾ.\nഇന്ത്യയിലെ ഏറ്റവും മികച്ച 15 ശരത്കാല വിനോദസഞ്ചാര കേന്ദ്രങ്ങളില്9എണ്ണവും കേരളത്തില്.\nഅന്താരാഷ്ട്ര ചലച്ചിത്ര മേള ഡിസംബർ9ന്, ഡെലിഗേറ്റ് രജിസ്ട്രേഷൻ ഇന്ന് തുടങ്ങും, ഭിന്നലിംഗക്കാർക്ക് പ്രത്യേക സൗകര്യങ്ങൾ .\nNews Updates എസ്ബിഐ ഇ-ടച്ച് കേന്ദ്രത്തില് സ്ത്രീയുടെ അക്കൌണ്ടില്‍നിന്ന് പണംതട്ടി.\nമേലധികാരിയെക്കുറിച്ച് സ്വകാര്യ ചാനലില് പരാതി പറഞ്ഞ മലയാളി സൈനികനെ മരിച്ച നിലയില് കണ്ടെത്തി\nMarch 3, 2017\tRajesh Menon\nദിലീപിന്റെ കൈയേറ്റ ഭൂമി ജില്ലാ കളക്ടര് പരിശോധിച്ചു\nഎല്‍ഡിസി പരീക്ഷ ഓണ്‍ലൈനാക്കണമെന്ന ഹര്‍ജി തള്ളി


കുട്ടികൾ ഉയരത്തിൽ നിന്നു തലയിടിച്ചു വീണാൽ എന്ത് ചെയ്യണം?; നിത്യ ജീവിതത്തിൽ അറിഞ്ഞിരിക്കേണ്ട ചില പ്രഥമ ശ്രുശൂഷകൾ | emergency first aid for kids | emergency treatment | first aid\nSaturday 08 September 2018 05:01 PM IST : By സ്വന്തം ലേഖകൻ\nകുട്ടികൾ ഉയരത്തിൽ നിന്നു തലയിടിച്ചു വീണാൽ എന്ത് ചെയ്യണം?; നിത്യ ജീവിതത്തിൽ അറിഞ്ഞിരിക്കേണ്ട ചില പ്രഥമ ശ്രുശൂഷകൾ\nSaturday 08 September 2018 05:01 PM IST\nപ്രഥമ ശുശ്രൂഷകൾ വെറുമൊരു പ്രാഥമിക പരിചരണം മാത്രമല്ല. ചിലനേരങ്ങളിൽ ജീവൻ രക്ഷിക്കാൻ തന്നെ കൃത്യസമയത്തു ചെയ്യുന്ന പ്രഥമശുശ്രൂഷകൾ സഹായിച്ചുവെന്നു വരും. നിത്യ ജീവിതത്തിൽ നാം അഭിമുഖീകരിക്കുന്ന ചില അത്യാഹിത പ്രശ്നങ്ങളിൽ എങ്ങനെ പ്രഥമശുശ്രൂഷ ചെയ്യണമെന്നു മനസ്സിലാക്കാം.\nകുട്ടികൾ ഉയരത്തിൽ നിന്നു തലയിടിച്ചു വീണാൽ?\nമിക്കവാറും കുട്ടികൾ വീഴ്ചയ്ക്കുശേഷം ഒന്നു മയങ്ങുകയോ ഛർദിക്കുകയോ ചെയ്യാറുണ്ട്. എന്നാൽ രണ്ടിലധികം തവണ തുടരെയുള്ള ഛർദി, ദീർഘനേരത്തെ മയക്കം, ഉദാസീനത, പിടിവാശി, കഠിനമായ തലവേദന, അൽപസമയത്തേക്കെങ്കിലുമുള്ള അബോധാവസ്ഥ, അപസ്മാരം, മൂക്കിലോ ചെവിയിലോ നിന്നു രക്തസ്രാവം, കാഴ്ചയ്ക്കുള്ള തകരാറ്, ഒാർമക്കുറവ്, െെകകാലുകളുടെ ബലക്കുറവ് എന്നിവയൊക്കെ മസ്തിഷ്കത്തിനു ഗുരുതര ക്ഷതമേറ്റതിന്റെ ലക്ഷണങ്ങളാണ്. ഈ ലക്ഷണമേതെങ്കിലുമുണ്ടെങ്കിൽ കുട്ടിക്കു തീർച്ചയായും സിടി സ്കാൻ ചെയ്യണം.\nഛർദിയുണ്ടെങ്കിൽ ഒരുവശം ചരിച്ചു കിടത്തേണ്ടതാണ്. നാക്കു പിന്നിലേക്ക് വീണുപോകാതിരിക്കാനാണിത്. തലയിൽ മുറിവുണ്ടായാൽ നന്നായി മുറുകെ െകട്ടിവയ്ക്കണം. മുഴച്ചുവന്നിട്ടുണ്ടെങ്കിൽ െഎസ് വയ്ക്കുന്നതു നല്ലതാണ്. മുഴ ശക്തിയായി തിരുമ്മുന്നതു നല്ലതല്ല.\nകുട്ടികൾ മുത്ത്, ബട്ടൺ, നാണയം േപാലുള്ളവ വിഴുങ്ങുകയോ മൂക്കിലിടുകയോ ചെയ്താൽ?\nചെറിയ കുട്ടികൾ മുത്ത്, ബട്ടൺ, നാണയം, പുളിങ്കുരു, മഞ്ചാടി, കപ്പലണ്ടി, കടല തുടങ്ങി ഒട്ടേറെ ചെറിയ സാധനങ്ങൾ മൂക്കിലിടുകയും വായിലിട്ടു കളിക്കുകയും ചെയ്യാറുണ്ട്. മൂക്കിലിടുന്ന വസ്തുക്കൾ തോണ്ടിയെടുക്കാൻ ശ്രമിക്കരുത്.അതു രക്തസ്രാവമുണ്ടാക്കാം. വസ്തു ഉള്ളിലേക്ക് കൂടുതൽ തള്ളിനീങ്ങാനും സാധ്യതയുണ്ട്. ഇത്തരം സന്ദർഭങ്ങളിൽ നമ്മൾ വെപ്രാളപ്പെട്ടാൽ കുട്ടി ഭയപ്പെടുകയും കരയുകയും ഏങ്ങലടിക്കുകയും ചെയ്യും. അപ്പോൾ മൂക്കിൽ കയറിയ വസ്തു ശ്വാസനാളത്തിലേക്കു വലിക്കപ്പെടാം. ശ്വാസതടസ്സത്തിനും മരണത്തിനും കാരണമാകും. ശാന്തമായി കുഞ്ഞിനെ ആശുപത്രിയിൽ എത്തിക്കണം. വസ്തുക്കൾ തൊണ്ടയിൽ കുടുങ്ങിയാൽ വിരലിട്ട് എടുക്കുവാനോ ഛർദിപ്പിക്കുവാനോ ശ്രമിക്കരുത്. ഭക്ഷണം കൊടുക്കാതെ ശ്രദ്ധിക്കണം. ആമാശയത്തിൽ ഭക്ഷണമുണ്ടെങ്കിൽ അത്യാവശ്യം വേണ്ടിവരാവുന്ന ശസ്ത്രക്രിയയ്ക്കതു ബുദ്ധിമുട്ടാകും.\nഇറച്ചിക്കഷണമോ, പഴത്തിന്റെ കഷണമോ മറ്റെന്തെങ്കിലും ഭക്ഷ്യവസ്തുക്കളോ ശ്വാസനാളത്തിലേക്കു പ്രവേശിക്കാം. ശ്വാസതടസ്സം സൃഷ്ടിച്ച് ആ വസ്തു അവിടെ നിന്നാൽ ശ്വാസോച്ഛ്വാസം ചെയ്യാനാവാതെ വരികയും ശരീരം നീലനിറമാകുകയും മൂന്നു മിനിറ്റു കൊണ്ടു വ്യക്തി മരിച്ചുപോകുകയും ചെയ്യും. ഈ സമയത്ത് ഡോക്ടറുടെ അടുത്തോ ആശുപത്രിയിലോ എത്താനുള്ള സമയം ലഭിക്കില്ല. കുട്ടികളാണെങ്കിൽ കാലിൽ തൂക്കി തല താഴോട്ടാക്കിപ്പിടിച്ചു മുതുകിലും വയറ്റിലും സമ്മർദം നൽകും വിധം മർദിക്കുക. സമ്മർദത്തിൽ വസ്തു പുറത്തേക്കു പോരേണ്ടതാണ്. വലിയവരാണെങ്കിൽ കുനിച്ചുനിർത്തി താഴെനിന്നും മുകളിലേക്കു വയറ്റിൽ മർദിക്കണം. ഇങ്ങനെ രോഗിയെ രക്ഷിക്കുന്ന പ്രാഥമിക ശുശ്രൂഷയ്ക്ക് ഹെമിളിക്സ് മാന്യുവെർ എന്നാണു പറയുന്നത്.ലോകത്ത് വർഷത്തിൽ നാലായിരത്തോളം പേർ ഇങ്ങനെ മരണപ്പെടുന്നു. ശ്വാസനാളത്തിൽ എന്തെങ്കിലും വസ്തു തടഞ്ഞാൽ മൂക്കിൽകൂടിയോ തൊണ്ടയിൽ കൂടിയോ ട്യൂബ് കടത്തി എൻഡോസ്കോപ്പി ചെയ്തു അത് ഉടൻ പുറത്തെടുക്കണം. വളരെ പെട്ടെന്നുള്ള പരിചരണം ഇത്തരം സന്ദർഭങ്ങളിൽ വേണ്ടതാണ്. എൻഡോസ്‌കോപ്പി സൗകര്യമുള്ള ആശുപത്രിയിലേക്കാണ് രോഗിയെ എത്തിക്കേണ്ടത്.\n1. ഡോ. വെങ്കിടേഷ് കെ\n2. ഡോ. മാത്യു ഡൊമിനിക്\nകൺസൽറ്റന്റ് ഇ എൻടി സർജൻ\n‘അമിതവണ്ണം ഉള്ളവരിൽ സിസേറിയൻ സാധ്യത വളരെ കൂടുതൽ’; ഗർഭകാലവും ന്യൂജെൻ രോഗങ്ങളും\n‘വിഷാദ മരുന്നു കഴിച്ചാൽ ശരീരഭാരം കൂടും’; പ്രചരണത്തിനു പിന്നിലെ സത്യമിതാണ്\n‘വയറ് ഒരിക്കലും കാലിയായിരിക്കല്ല, എന്നാൽ വിശക്കുകയുമില്ല’; ഡയറ്റ് വിജയിക്കാൻ അഞ്ച് ടിപ്സ്


ബംഗാള് മമതയുടെ സ്വകാര്യ ഭൂമിയല്ല, എല്ലാവര്‍ക്കും ഇവിടെ വരാം.... തൃണമൂലിനെതിരെ തിരിച്ചടിച്ച് മോദി!! | bengal is not didis personal land modi against mamata - Malayalam Oneindia\n8 min ago മുലപ്പാൽ നൽകി... പിന്നീട് തുണികൊണ്ട് കഴുത്തിൽ മുറുക്കി കൊന്നു, ഇടുക്കിയിൽ വിദ്യാർത്ഥിനി അറസ്റ്റിൽ!\n14 min ago വട്ടിയൂര്‍ക്കാവില് വിജയം ഉറപ്പ്; എന്‍എസ്എസ് വോട്ടുകളും തനിക്ക് ലഭിക്കുമെന്ന് വികെ പ്രശാന്ത്\n20 min ago നൈറ്റ് ക്ലബ്ബിൽ ഒരു രാത്രിക്ക് രതുൽ പുരി ചെലവഴിച്ചത് 7.18 കോടി രൂപ! കോൺഗ്രസ് മുഖ്യമന്ത്രിയുടെ മരുമകൻ\nബംഗാള് മമതയുടെ സ്വകാര്യ ഭൂമിയല്ല, എല്ലാവര്‍ക്കും ഇവിടെ വരാം.... തൃണമൂലിനെതിരെ തിരിച്ചടിച്ച് മോദി!!\nPublished: May 16 2019, 20:51 [IST]\nദില്ലി: ബംഗാളിലെ പ്രക്ഷോഭങ്ങള്‍ക്കിടെ നരേന്ദ്ര മോദിയും മമതാ ബാനര്‍ജിയും തമ്മിലുള്ള വാക്‌പോര് തുടരുന്നു. കേന്ദ്ര ഭരണം ഉപയോഗിച്ച് ബിജെപി ബംഗാളില് പ്രശ്‌നങ്ങള് ഉണ്ടാക്കുകയാണെന്ന് മമതയുടെ ആരോപണത്തിന് ഇപ്പോള് മോദി മറുപടി നല്‍കിയിരിക്കുകയാണ്. ബംഗാളില് മമത ഭരണം പിടിച്ചത് ഇതേ തിരഞ്ഞെടുപ്പ് കമ്മീഷനെയും കേന്ദ്ര സേനയെയും ഉപയോഗിച്ചാണെന്ന് മോദി ആരോപിച്ചു.\nമമത തിരഞ്ഞെടുപ്പ് കമ്മീഷനെയും കേന്ദ്ര സേനകളെയും വിമര്‍ശിച്ച് കൊണ്ടിരിക്കുകയാണ്. എന്നാല് നിങ്ങള്‍ക്കെതിരെ മുമ്പ് സിപിഎം ചെയ്തത് മമത മറക്കുകയാണ്. തിരഞ്ഞെടുപ്പ് കമ്മീഷനും കേന്ദ്ര സേനയും സജീവമായി രംഗത്തുള്ളത് കൊണ്ടാണ് അന്ന് നിങ്ങള്‍ക്ക് ഇടത് ഭരണത്തിനെതിരെ ജയം നേടാനായതെന്നും മോദി പറയുന്നു. ഇപ്പോള് നിങ്ങള് അവരെ കുറ്റംപറയുന്നതില് അര്‍ഥമില്ലെന്നും മോദി പറഞ്ഞു.\nബിജെപി നേതാക്കള് പുറത്തുനിന്നുള്ളവരാണെന്ന മമതയുടെ പരാമര്‍ശങ്ങളും മോദി മറുപടി നല്‍കി. ബംഗാള് രാജ്യത്തിന്റെ ഭാഗമാണ്. അല്ലാതെ ഇത് മമതയുടെ സ്വകാര്യ ഭൂമിയല്ലെന്നും മോദി ഓര്‍മപ്പെടുത്തി. ബീഹാറില് നിന്നും യുപിയില് നിന്നും വന്നവരാണ് ബംഗാളിന്റെ വളര്‍ച്ചയ്ക്ക് പിന്നിലെന്ന് ദീദി മറന്ന് പോകരുതെന്ന് മോദി പറഞ്ഞു. രാജ്യത്തിന്റെ വിവിധ ഭാഗങ്ങളില് നിന്ന് വരുന്നവരെ മമത എതിര്‍ക്കുകയാണ്. എന്നാല് നുഴഞ്ഞു കയറ്റക്കാരെ സഹായിക്കുകയാണെന്നും മോദി ആരോപിച്ചു.\nഅതേസമയം പ്രതിപക്ഷ നിരയെയും മോദി വിമര്‍ശിച്ചു. അവര്‍ക്ക് ഇതുവരെ പ്രധാനമന്ത്രി സ്ഥാനാര്‍ത്ഥിയെ കണ്ടെത്താന് സാധിച്ചിട്ടില്ലെന്നും മോദി പറഞ്ഞു. മോദിയെ പുറത്താക്കൂ എന്ന് ആര്‍പ്പുവിളിക്കുന്ന പ്രതിപക്ഷത്തിന് കഴിഞ്ഞ ആറ് മാസമായി പ്രധാനമന്ത്രി സ്ഥാനാര്‍ത്ഥിയെ കണ്ടെത്താന് സാധിച്ചിട്ടില്ലെന്നും മോദി പറഞ്ഞു. അവര് തോല്‍വി ഉറപ്പിച്ചെന്നും അതുകൊണ്ടാണ് നിശബ്ദമായി ഇരിക്കുന്നതെന്നും മോദി പറഞ്ഞു.\nരാഹുല് ഗാന്ധിക്ക് പ്രധാന പദവി, പിന്തുണ പ്രഖ്യാപിച്ച് തേജസ്വി, പ്രതിപക്ഷത്തെ സോണിയ അണിനിരത്തും!!\nbjp narendra modi mamata banerjee bengal amit shah lok sabha elections 2019 ബിജെപി നരേന്ദ്ര മോദി മമതാ ബാനര്‍ജി ബംഗാള് അമിത് ഷാ\nbengal is not didis personal land modi against mamata\nStory first published: Thursday, May 16, 2019, 20:51 [IST]


ബാബറി: തര്‍ക്കം അവസാനിക്കാനുള്ള വിധി; മസ്ജിദ് തകര്‍ത്തവര് ശിക്ഷിക്കപ്പെടണം: സിപിഐഎം | Eye Witness News India\nബാബറി: തര്‍ക്കം അവസാനിക്കാനുള്ള വിധി; മസ്ജിദ് തകര്‍ത്തവര് ശിക്ഷിക്കപ്പെടണം: സിപിഐഎം\nന്യൂഡല്‍ഹി: വന്‍തോതില് സംഘര്‍ഷങ്ങള്‍ക്കും മരണത്തിനും ഇടയാക്കിയ വിധം വര്‍ഗീയശക്തികള് ഉപയോഗിച്ചുവന്ന വിഷയത്തിലെ തര്‍ക്കം അവസാനിപ്പിക്കാനാണ് അയോധ്യക്കേസില് സുപ്രീംകോടതിയുടെ അഞ്ചംഗ ഭരണഘടനബെഞ്ചിന്റെ വിധിയിലൂടെ ശ്രമിച്ചിരിക്കുന്നതെന്ന് സിപിഐ എം പൊളിറ്റ്‌ബ്യൂറോ പ്രസ്‌താവനയില് പറഞ്ഞു.\nതര്‍ക്കഭൂമിയായ 2.77 ഏക്കര് സ്ഥലം ട്രസ്‌റ്റ് വഴി ക്ഷേത്രം പണിയാന് ഹിന്ദുപക്ഷത്തിനു സുപ്രീംകോടതി കൈമാറി. മുസ്ലിംപള്ളി പണിയാന് സുന്നി വഖഫ്‌ബോര്‍ഡിനു മറ്റൊരിടത്ത് അഞ്ചേക്കര് സ്ഥലം അനുവദിക്കണമെന്ന് കോടതി നിര്‍ദേശിച്ചു.\nഈ തര്‍ക്കത്തില് മധ്യസ്ഥത വഴിയുള്ള പരിഹാരം സാധ്യമല്ലെന്നും കോടതിവിധി വഴി പരിഹരിക്കണമെന്നുമാണ് സിപിഐ എം എക്കാലത്തും അഭിപ്രായപ്പെട്ടിരുന്നത്.\nകലുഷിതമായ പ്രശ്‌നത്തിനു നീതീന്യായ വഴിയില് പരിഹാരം കാണുമ്ബോള് തന്നെ കോടതിവിധിയിലെ ചില ഭാഗങ്ങള് ചോദ്യങ്ങളുയര്‍ത്തുന്നു. 1992ല് ബാബ്‌റി മസ്‌ജിദ് തകര്‍ത്തത് നിയമലംഘനമാണെന്ന് കോടതിവിധിയില് തന്നെ പറയുന്നു.\nഅതൊരു ക്രിമിനല് പ്രവൃത്തിയും മതനിരപേക്ഷ തത്വങ്ങള്‍ക്കുനേരെയുള്ള കടന്നാക്രമണവുമായിരുന്നു. ബാബറി മസ്‌ജിദ് തകര്‍ക്കല് കേസിന്റെ വിചാരണ വേഗത്തില് നടത്തുകയും കുറ്റവാളികളെ ശിക്ഷിക്കുകയും ചെയ്യണം. 1991ലെ ആരാധനാലയനിയമത്തെ കോടതി ശ്ലാഘിച്ചിട്ടുണ്ട്.\nഈ നിയമത്തില് മുറുകെപിടിക്കുന്നതിലൂടെ ഭാവിയില് മതപരമായ കേന്ദ്രങ്ങളുടെ പേരിലുള്ള തര്‍ക്കങ്ങളും സംഘര്‍ഷങ്ങളും ഒഴിവാക്കാനാകും.\nകോടതിവിധിയുടെ പേരില് സാമുദായിക സൗഹാര്‍ദം തകര്‍ക്കുന്ന വിധം പ്രകോപനപരമായ പ്രതികരണങ്ങള് ആരും നടത്തരുതെന്ന് പിബി അഭ്യര്‍ഥിച്ചു.


IoT Home Security and Automation | കുറഞ്ഞ ചെലവിൽ വീടിന് കൂടുതൽ സുരക്ഷയൊരുക്കാം; വൺ ബീ എന്ന ഹോം എന്ന ഓട്ടോമേഷൻ സെക്യൂരിറ്റി വരുന്നു - MarunadanMalayali.com\nSeptember 19, 2016 | 01:18 PM IST | Permalink\nവിനോദവും ആഘോഷങ്ങളും മനുഷ്യ മനസിന്റെ കൂടെപ്പിറപ്പാണ്. ഈ തിരക്കേറിയ നാളുകൾക്കിടയിലും നാം ഇവയ്ക്കുവേണ്ടി സമയം കണ്ടെത്താറുണ്ട്. എന്നാൽ മനസിന് കുളിർമ്മ നൽകുന്ന ഏതു യാത്രയ്ക്കിടയിലും നമ്മെ അലട്ടുന്ന ചില ചെറു ചിന്തകളുണ്ട്. വീട്ടിൽ നിന്നിറങ്ങിയപ്പോൾ വാതിൽ ശരിക്കു പൂട്ടിയിരുന്നോ? മുറികളിലെ ലൈറ്റിന്റെയും മറ്റും സ്വിച്ചുകൾ ഓഫ് ചെയ്തിരുന്നുവോ ? അടുക്കളയിലെ ആവശ്യങ്ങൾക്ക് ശേഷം ഗ്യാസ് ഓഫ് ചെയ്തിരുന്നുവോ? ജനാലകളുടെ താഴിടാൻ മറന്നോ? അങ്ങനെ ഒട്ടേറെ ചോദ്യങ്ങൾ നമ്മെ യാത്രയ്ക്കിടയിൽ വ്യാകുലപ്പെടുത്തുന്നതിൽ അവസരം കണ്ടെത്താറുണ്ട്. വീട്ടിൽ തിരിച്ചെത്തുംവരെ നമ്മെ വീർപ്പുമുട്ടിക്കുവാൻ ഈ ചോദ്യങ്ങൾ ധാരാളം.\nദിനംപ്രതി വർധിച്ചുവരുന്ന വൈദ്യുതി, ഗ്യാസ് തുടങ്ങിയവയുടെ വിലയും നാട്ടിൽ പരക്കെയുള്ള കവർച്ചകളുടെ വാർത്തകളും തന്നെയാണ് നമ്മുടെ മനസ്സിൽ ഇത്തരം ചോദ്യങ്ങൾ ഉത്ഭവിപ്പിക്കുന്നതിൽ പ്രധാന പങ്ക് വഹിക്കുന്നത്. അതിനാൽ ഇതൊന്നും നമ്മുടെയാരുടെയും തെറ്റായി വിലയിരുത്താൻ സാധിക്കില്ല. ഇത്പോലെ നിരവധി ചോദ്യങ്ങളും സംശയങ്ങളും മനസിലിട്ടാണ് ഞാൻ ഓണാക്കാഴ്‌ച്ചകൾ കാണുവാനായി നഗരത്തിലെത്തിയത്. വർണ്ണശബളവും ദീപാലങ്കാരങ്ങളാൽ ഭംഗിയേറിയതുമായ നഗരവീഥിയിലൂടെ ഞാൻ മുന്നോട്ട് നീങ്ങി. തലസ്ഥാന നഗരിയുടെ ഓണാഘോഷത്തിന്റെ മുഖ്യകർഷണമായ കനകക്കുന്നിലെത്തി ഞാൻ. അങ്ങനെ നടന്നു നീങ്ങുമ്പോഴാണ് ഞാൻ വൺ ബീ എന്ന ഹോം ഓട്ടോമേഷൻ സെക്യൂരിറ്റി സ്ഥാപനത്തിന്റെ സ്റ്റാൾ കാണാൻ ഇടയായത്. തിരുവനന്തപുരം കേന്ദ്രമാക്കി പ്രവർത്തനമാരംഭിക്കാൻ തുടങ്ങുന്ന ഈ സ്ഥാപനത്തിന്റെ ലൗഞ്ചിന്റെ ഭാഗമായാണ് ഇങ്ങനെയൊരു സ്റ്റാൾ ഒരുക്കിയത് എന്ന് അതിന്റെ അണിയറ പ്രവർത്തകരിൽ നിന്നറിയാൻ കഴിഞ്ഞു.\nഇന്റർനെറ്റ് ഓഫ് തിങ്‌സ് എന്ന ടെക്‌നൊളജിയിൽ അധിഷ്ഠിതമാണ് ഇവർ നൽകുന്ന സംവിധാനങ്ങൾ. വീട്ടിൽ ഒരുക്കുന്ന സുരക്ഷാ സംവിധാനങ്ങൾ നമ്മുടെ മൊബൈലുമായും മറ്റും ബന്ധപ്പെടുത്തിയാണ് പ്രവർത്തിക്കുന്നത്. അതിനാൽ നമുക്ക് മൊബൈലിലൂടെ ഇവയെ നിയന്ത്രിക്കാൻ കഴിയുന്നു എന്നതാണ് പ്രത്യേകത. എന്നെപോലെ ആ സ്റ്റാൾ സന്ദർശിച്ച ആയിരത്തോളംപേരുടെ ചോദ്യങ്ങൾക്ക് വൺ ബീയ്ക്ക് ഉത്തരം നൽകുവാൻ കഴിഞ്ഞു എന്നത് അത്ഭുതകരമാണ്. സാധാരണക്കാരന്റെ കൊക്കിലൊതുങ്ങുന്ന വിലയും ബജാജ് ഫിൻസെർവ് ലഭ്യമാക്കുന്ന ഇ എം ഐ സംവിധാനവും വൺ ബിയെ കൂടുതൽ ജനകീയമാക്കുന്നു.\nആരും ഭേദിക്കാത്ത മണിച്ചിത്ര താഴിട്ട് പൂട്ടിയാൽ പോലും കള്ളന്മാരും കൊള്ളക്കാരും വീടും കുത്തി തുറന്ന് അകത്ത് കയറാറുണ്ട്. വീട്ടിൽ ആളുണ്ടെങ്കിൽ പോലും പുഷ്പ്പം പോലെ കവർച്ച നടത്തുന്ന വിദഗ്ദ്ധരായ കള്ളന്മാരെ കുറിച്ച് നമ്മൾ സ്ഥിരം ടി വിയിലും പത്രത്തിലും വാർത്തകൾ വായിക്കാറുണ്ട്. ഈ ഇടയ്ക്ക് തന്നെ എത്ര കവർച്ചയും കൊലപാതകവുമാണ് നടന്നത്. നിരവധി എ ടി എം കവർച്ചകൾ, സ്ത്രീയെ വീട് കുത്തിപൊളിച്ച് അകത്തു കയറി കൊലപ്പെടുത്തിയ സംഭവങ്ങൾ, ഒരിടയ്ക്ക് സ്ഥിരം രാത്രികാലങ്ങളിൽ നടക്കാറുണ്ടായിരുന്നു സ്വർണ്ണ കവർച്ച, ബാങ്ക് കൊള്ളയടി എന്നിങ്ങനെ നീണ്ട നിര നിരതന്നെ ഉണ്ട്. സമ്പത്തിനെ മാത്രമല്ല നമ്മുടെ ജീവന് പോലും ഈ അസുരക്ഷിതത്വം ഭീഷണിയാണ്.\nകുറച്ച് കാലം മുൻപ് വരെ ആരും ഇതിന്റെ പ്രതിരോധിക്കുന്നതിനുള്ള മാർഗ്ഗങ്ങളെ കുറിച്ച് ഗൗരവത്തോടെ ആരും ചിന്തിക്കാറില്ലായിരുന്നു. എന്നാൽ ഇന്ന് അങ്ങനെയല്ല, കഷ്ടപ്പെട്ട് സമ്പാദിക്കുന്നത് ആരെങ്കിലും തട്ടിയെടുക്കുന്നത് സഹിക്കാനാവില്ല. വീടിനും ഓഫീസിനും മറ്റ് സ്ഥാപനങ്ങൾക്കും ഉറപ്പുള്ള ഒരു സുരക്ഷിതത്വം വേണം എന്ന് ആഗ്രഹിക്കുന്നവർക്ക് വേണ്ടി ഒരു സ്മാർട്ട് സുരക്ഷാ സംവിധാനവുമായി ദി യൂണിവേര്‌സിസ് ഗ്രൂപ്പിന്റെ വൺ ബി എത്തുന്നു. വൺ ബി നിങ്ങൾക്കായി ഒരു സമ്പൂർണ സ്മാർട്ട് സുരക്ഷാ പരിഹാരം നൽകുന്നതായിരിക്കും. സാധാരണ ഇത്തരം സെക്യൂരിറ്റി സംവിധാനങ്ങൾ ഏറ്റവും കൂടുതൽ ആവശ്യപ്പെടുന്നത് ഓഫീസുകളും മറ്റ് സ്ഥാപനങ്ങൾക്കുമാണ്. എന്നാൽ അതിലുപരി വൺ ബി നിങ്ങളുടെ വീടുകൾക്കും സുരക്ഷിതത്വം നൽകുന്നു. പവർ കട്ടുകളുള്ള ഇന്ത്യ പോലൊരു രാജ്യത്ത് ബാറ്ററി ബാക്കപ്പ് ഉള്ളതിനാൽ കറന്റ് ഇല്ലാതെയും പ്രവർത്തിക്കും.\nഡോർ ഓട്ടോമേഷൻ, സി സി ടി വി, സുരക്ഷാ അലാറം, തെഫ്റ്റ് മോണിറ്ററിങ് സിസ്റ്റം, എനർജി കൺസംഷൻ മോണിറ്ററുകൾ , ഇതൊക്കെ കൊണ്ട് മാത്രം നിങ്ങൾക്ക് സുരക്ഷിതത്വം ഉറപ്പാകുന്നില്ല. പല ബാങ്കുകളിലും സി സി ടി വി കൾ ഘടിപ്പിച്ചിട്ടുണ്ടെങ്കിലും അതിനെ പേടിച്ച് ആരും ബാങ്ക് കൊള്ളയടിക്കാതിരിക്കുന്നില്ല. എന്നാൽ വൺ ബി എന്തെങ്കിലും സുരക്ഷിതത്വമില്ലായ്മ ഉണ്ടായാൽ അത് കണ്ടുപിടിക്കുകയും അലാറത്തിലൂടെ അറിയിക്കുകയും,കൂടാതെ അത്തരം പ്രശ്‌നങ്ങൾ ഒരു പരിധി വരെ തടയുകയും ചെയ്യും. ഈ സേവനം 24 മണിക്കൂറും വൺ ബി നിങ്ങൾക്ക് ഉറപ്പ് നൽകുന്നു. അതുമല്ല ഈ ടെക്‌നോളജി ഉപയോഗിച്ച് നിങ്ങളുടെ വീട്ടിലെ ഇലക്ട്രിക്ക് ഉപകാരണങ്ങളായ ഫാൻ, ലൈറ്റ് ഉൾപ്പടെ എവിടെ നിന്ന് വേണമെങ്കിലും പ്രവർത്തിപ്പിക്കാനും പ്രവർത്തനരഹിതമാക്കാനും സാധിക്കും. വീട്ടിലിരുന്നോ നിങ്ങളുടെ ജോലിസ്ഥലത്തിരുന്നോ, എവിടെയായിരുന്നാലും വൺ ബി ഉപകരണങ്ങൾ നിങ്ങൾക്ക് റിമോട്ട് ഉപയോഗിച്ച് കൺട്രോൾ ചെയ്യാൻ സാധിക്കും.\nറിമോട്ട് മാത്രമല്ല, എന്തെങ്കിലും അസ്വാഭിവികമായ കടന്നു കയറ്റമോ അടുക്കളയിലെ ഗ്യാസ് ചോർച്ച എന്നിങ്ങനെ പല അപകടസൂചനകൾ എസ് എം എസ്, കോൾ, മൊബൈൽ ആപ്പ്, പി സി, എന്നിവ വഴി തിരിച്ചറിയാനുള്ള അലാമുകളും മറ്റും സജ്ജീകരിച്ചിട്ടുണ്ട്. കൂടാതെ സി സി ടി വി ഉള്ളതിനാൽ നമുക്ക് നമ്മുടെ വീടിന് ചുറ്റും നടക്കുന്നത് നിരീക്ഷിക്കാൻ കഴിയും. ഇതെല്ലാ കേൾക്കുമ്പോൾ ആകെമൊത്തം വലിയ ചെലവ് വരുമെന്ന് കരുത്തുന്നുണ്ടാകും. എന്നാൽ നിങ്ങളുടെ വലിയ സമ്പാദ്യം ആജീവനാന്തം സുരക്ഷിതത്വത്തോടെ കാക്കുന്നതിനു താരതമ്യേനെ കുറച്ച് ചിലവഴിച്ചാൽ മതിയാകും.


നീതിയും സാഹോദര്യവും കണ്ടെടുക്കാനുള്ള ആഹ്വാനവുമായി ഹിസ്റ്ററി കോണ്‍ഫറന്‍സ് സമാപിച്ചു |\nFeb 12 - 2018\nകോഴിക്കോട്: നീതിയിലും സൗഹാര്‍ദത്തിലുമധിഷ്ഠിതമായ സാമൂഹ്യ നിര്‍മിതിക്ക് ആഹ്വാനം ചെയ്ത് കോഴിക്കോട് നടന്ന ഹിസ്റ്ററി കോണ്‍ഫറന്‍സ് സമാപിച്ചു. സമൂഹത്തില് വെറുപ്പും വിദ്വേഷവും പടര്‍ത്തുന്നതിനുള്ള ശ്രമങ്ങള് ഭരണകൂടത്തിന്റെ ഭാഗത്ത് നിന്നും സജീവമാകുമ്പോള് ജനതയുടെ സഹവര്‍ത്തിത്വത്തിന്റെ പാരമ്പര്യം കണ്ടെടുക്കുന്നത് രാഷ്ട്രീയ പ്രതിരോധമാണെന്നും കോണ്‍ഫ്രന്‍സ് അഭിപ്രായപ്പെട്ടു. ഏകാധിപത്യത്തിനും വെറുപ്പിന്റെ രാഷ്ട്രീയത്തിനുമെതിരായ ജനകീയ പ്രതിരോധമായി ചരിത്ര പഠനം മാറണമെന്ന് ജമാഅത്തെ ഇസ്ലാമി കേരള അമീര് എം ഐ അബ്ദുല് അസീസ് പറഞ്ഞു.\nരാജ്യത്തിന്റെ ചരിത്രാനുഭവം തങ്ങളുടെ ഹിംസാത്മക തത്വസംഹിതകളെ സാധൂകരികരിക്കാത്തതിനാലാണ് സംഘ് പരിവാര് ചരിത്രം തിരുത്താന് തയാറാവുന്നതെന്നും അദ്ദേഹം പറഞ്ഞു. സാമുഹ്യ സഹവര്‍ത്തിത്വം കേരള ചരിത്ര പാഠങ്ങള് എന്ന തലക്കെട്ടില് 'കോഴിക്കോട് ജെ ഡി ടി കാമ്പസില് സംഘടിപ്പിച്ച ദ്വിദിന ചരിത്ര സമ്മേളനത്തിന്റെ സമാപന സമ്മേളനം ഉദ്ഘാടനം ചെയ്യുകയായിരുന്നു അദ്ദേഹം. നീതിയും സൗഹാര്‍ദവുമായിരിക്കണം ചരിത്ര വായനയ്ക്ക് അടിത്തറയാവേണ്ടതെന്ന് അധ്യക്ഷത വഹിച്ച ജമാഅത്തെ ഇസ്ലാമി കേരള അസിസ്റ്റന്റ് അമീര് പി.മുജീബ് റഹ്മാന് പറഞ്ഞു. ചരിത്രം തിരുത്തിയെഴുതുന്നവര് രാജ്യത്തിന്റെ സൗഹാര്‍ദ പാരമ്പര്യത്തെയാണ് തിരുത്തുന്നതെന്നും അദ്ദേഹം പറഞ്ഞു.\nസംഘ് പരിവാര് അധികാരത്തിലെത്തിയതോടെ ജനാധിപത്യത്തെ പോലും ജനങ്ങള് ഭയക്കുന്നുവെന്ന് അഡ്വ. കെ.എന് എ ഖാദര് പറഞ്ഞു. പൗരന്റെ മേലുള്ള ഭരണകൂടത്തിന്റെ അധികാര പ്രയോഗത്തിനെതിരായ പ്രതിരോധമാണ് അനിവാര്യമെന്ന് കെ. ഇ എന് പറഞ്ഞു. സി.പി കുഞ്ഞുമുഹമ്മദ്, കെ.അംബുജാക്ഷന്, എ റഹ്മത്തുന്നിസ, ഹാഫിസ് അനസ് മൗലവി, ശൈഖ് മുഹമ്മദ് കാരക്കുന്ന്, വി.പി ബഷിര്, പി.സി. അന്‍വര്, എം.പി. അബ്ദുല്‍ഗഫൂര് എന്നിവര് സംസാരിച്ചു.\nചരിത്ര രചനയും സൗഹാര്‍ദത്തിന്റെ വീണ്ടെടുപ്പും, സാമൂഹിക സഹവര്‍ത്തിത്വം, പ്രദേശങ്ങളും സംഭവങ്ങളും, സാഹിത്യവും സൗഹൃദവും കലയിലും സാഹിത്യത്തിലും സിനിമയിലും, ആത്മീയതയും സൗഹൃദവും മതങ്ങളും ദര്‍ശനങ്ങളും എന്നീ തലക്കെട്ടുകളില് നടന്ന ചര്‍ച്ചകളില് ഡോ.ബദീഉസ്സമാന്, ഡോ. കൂട്ടില് മുഹമ്മദലി, യു.കെ കുമാരന്, കെ.ടി ഹുസൈന്, പി.ടി കുഞ്ഞാലി, ഡോ. വി. ഹിക്മത്തുല്ല, താഹിര് ജമാല്, കെ.എം, ബഷീര് തൃപ്പനച്ചി, കെ.കെ ഫാത്തിമ സുഹ്‌റ, പി.പി അബ്ദുര്‍റഹ്മാന്, ഡോ.ജമീല് അഹ്മദ്, ടി.വി അബ്ദുര് റഹ്മാന് കുട്ടി, ഡോ. മുഹമ്മദ് ശഫീഖ്, ടി.മുഹമ്മദ് വേളം, എ.ടി യൂസുഫലി, ഖാലിദ് മൂസ നദ്‌വി, സി.ടി സുഹൈബ്, ഒ. അബ്ദുര്‍റഹ്മാന്, പി.കെ ഗോപി, കെ.കെ ബാബുരാജ്, സലാം കൊടിയത്തൂര്, അഷ്‌റഫ് കീഴുപറമ്പ്, ടി.പി മുഹമ്മദ് ശമീം, കെ.ജി നിദ ലുലു, പി.വി റഹ്മാബി, വി.ടി അബ്ദുല്ലക്കോയ, സ്വാമി ഡോ.ആത്മദാസ് യമി, ഡോ. എ.എ ഹലീം, ഡോ. ഫൈസല് ഹുദവി, പി.എം.എ. ഗഫൂര് എന്നിവര് പ്രബന്ധങ്ങള് അവതരിപ്പിച്ചു. രണ്ട് ദിവസം എട്ട് വേദികളിലായി 50 പ്രബന്ധങ്ങളാണ് ഹിസ്റ്ററി കോണ്‍ഫറന്‍സില് അവതരിപ്പിക്കപ്പെട്ടത്. കേരള മുസ്ലിം ഹെറിറ്റേജ് ഫൗണ്ടേഷന് കോ ഓര്‍ഡിനേറ്റര് ശിഹാബ് പൂക്കോട്ടൂര് സ്വാഗതവും ടി പി യൂനുസ് നന്ദിയും പറഞ്ഞു.


നാഷണല് ഹെറാള്‍ഡ് കേസ്: കോണ്‍ഗ്രസ് നേതാവ് രാഹുല് ഗാന്ധി ഇന്നും ഇ.ഡിക്ക് മുന്നില് | www.vyganews.com\nനാഷണല് ഹെറാള്‍ഡ് കേസ്: കോണ്‍ഗ്രസ് നേതാവ് രാഹുല് ഗാന്ധി ഇന്നും ഇ.ഡിക്ക് മുന്നില്\n00Tuesday, 14 June 2022\nന്യൂഡല്‍ഹി: നാഷണല് ഹെറാള്‍ഡ് കേസില് കോണ്‍ഗ്രസ് നേതാവ് രാഹുല് ഗാന്ധി ഇന്നും ഇ.ഡിക്ക് മുന്നില്. ഇന്നു രാവിലെ 11 മണിക്ക് അദ്ദേഹം ഇ.ഡി ഓഫീസില് എത്തും.\nഇന്നലെ ഒമ്പത് മണിക്കൂറോളം ഇ.ഡി അദ്ദേഹത്തെ ചോദ്യംചെയ്തിരുന്നു. മുതിര്‍ന്ന കോണ്‍ഗ്രസ് നേതാക്കളടക്കം നിരവധി പ്രവര്‍ത്തകര് ഇന്നലെ ഇ.ഡി ഓഫീസിനു മുന്നില് പ്രതിഷേധിച്ചിരുന്നു.\nമുതിര്‍ന്ന നേതാക്കളായ അശോക് ഗെഹ്ലോട്ട്, കെ.സി വേണുഗോപാല് അടക്കമുള്ളവരെ പൊലീസ് അറസ്റ്റ് ചെയ്തിരുന്നു.\nഇന്നലെ രാവിലെ പ്രിയങ്ക ഗാന്ധിക്കൊപ്പം എ.ഐ.സി.സി ആസ്ഥാനത്തെത്തിയ രാഹുല് ഗാന്ധി കാല്‍നടയായാണ് ഇ.ഡി ഓഫീസിലെത്തിയത്. ഇന്നും കോണ്‍ഗ്രസ് പ്രവര്‍ത്തകര് പ്രതിഷേധിക്കുന്നുണ്ട്.\nKeywords: National Herald case, ED, Rahul Gandhi\nwww.vyganews.com: നാഷണല് ഹെറാള്‍ഡ് കേസ്: കോണ്‍ഗ്രസ് നേതാവ് രാഹുല് ഗാന്ധി ഇന്നും ഇ.ഡിക്ക് മുന്നില്


ഇറാഖ് 30 എണ്ണക്കിണറുകള് കത്തിച്ചു | Pentagon has reports Iraqi oil wells ablaze - Malayalam Oneindia\nഇറാഖ് 30 എണ്ണക്കിണറുകള് കത്തിച്ചു\nഷിംഗ്ടണ്: ഇറാഖ് സൈന്യം ബസ്ര നഗരത്തിനടുത്തുള്ള 30 എണ്ണക്കിണറുകള്‍ക്ക് തീകൊളുത്തി. കട്ടിയുള്ള കറുത്ത പുകയും തീയും കാണാമായിരുന്നുവെന്ന ബിബിസി ലേഖകന് റിപ്പോര്‍ട്ട് ചെയ്യുന്നു. ഇതില് ഒരു എണ്ണക്കിണറിലെ തീ ബ്രിട്ടീഷ് സൈനികര് പിന്നീട് അണച്ചതായി പറയുന്നു.\nഇക്കാര്യം പെന്റഗണും സ്ഥിരീകരിച്ചിട്ടുണ്ട്. ഇറാഖിന്റെ തെക്കന് നഗരമായ ബസ്ര കീഴടക്കാന് യുഎസ് പട്ടാളക്കാര് മുന്നേറിക്കൊണ്ടിരിക്കുകയാണ്. ബസ്രയില് ആയിരത്തോളം എണ്ണക്കിണറുകള് ഉണ്ട്. ഇറാഖിന്റെ സാമ്പത്തിക അടിത്തറയാണ് ഈ എണ്ണക്കിണറുകള്. ഈ ആക്രമണത്തിന് പിന്നില് യുഎസും ലക്ഷ്യമാക്കുന്നത് എന്തു വിലകൊടുത്തും ഈ എണ്ണക്കിണറുകള് സ്വന്തമാക്കാനാണ്.\nകൂടുതൽ pentagon വാർത്തകൾView All\npentagon iraq kuwait


സഖ്യ സാധ്യത തള്ളി മുലായം – Future Kerala :\nലക്‌നൗ(യുപി): യുപിയില് അടുത്ത വര്‍ഷം നിയമസഭാ തെരഞ്ഞെടുപ്പ് നടക്കാനിരിക്കവേ, സഖ്യ സാധ്യത തള്ളി സമാജ്‌വാദി പാര്‍ട്ടി അധ്യക്ഷന് മുലായം സിംഗ് യാദവ് രംഗത്തുവന്നു. ഏതെങ്കിലും പാര്‍ട്ടികളുമായി എസ്പി സഖ്യത്തിലേര്‍പ്പെടില്ല. എന്നാല് മറ്റ് പാര്‍ട്ടികള് എസ്പിയിലേക്ക് ലയിക്കുന്നതിനോട് എതിര്‍പ്പില്ലെന്നു മുലായം വ്യാഴാഴ്ച പറഞ്ഞു.\nകഴിഞ്ഞയാഴ്ച ആരംഭിച്ച എസ്പിയുടെ തെരഞ്ഞെടുപ്പ് പ്രചാരണത്തിനിടെ മുഖ്യമന്ത്രി അഖിലേഷും മുന്‍മന്ത്രിയും മുതിര്‍ന്ന നേതാവുമായ ശിവ്പാല് യാദവും തമ്മില് വാക്ക് പോരിലേര്‍പ്പെട്ടിരുന്നു. ഇതേത്തുടര്‍ന്നു ശിവ്പാല് യാദവ് മറ്റ് പാര്‍ട്ടികളുമായി സഖ്യത്തിലേര്‍പ്പെടാന് തയാറെടുക്കുകയാണെന്നും പ്രചരിച്ചിരുന്നു. ഇതിനിടെ അഖിലേഷും കോണ്‍ഗ്രസ് പാര്‍ട്ടിയുടെ യുപി ഇലക്ഷന് പ്രചാരണത്തിന് നേതൃത്വം കൊടുക്കുന്ന പ്രശാന്ത് കിഷോറും തമ്മില് ചര്‍ച്ച നടത്തിയതും സഖ്യ സാ്ധ്യതയിലേക്ക് വിരല് ചൂണ്ടിയിരുന്നു.\nTags:\tMulayam, Rejects, reports about alliance, UP election


മകനും മാനസിക വിഷമം അനുഭവിക്കുന്നുണ്ടാകാം: മക്കളെ തിരിച്ചുവേണം: പോക്‌സോ കേസില് പ്രതിയായ അമ്മ | Kadakkavoor POCSO case| Mother\nJan 24, 2021, 10:43 AM IST\nകടയ്ക്കാവൂര് കേസിലെ പ്രതിയായ അമ്മ മാധ്യമങ്ങളോട് സംസാരിക്കുന്നു | Photo: Screengrab: Mathrubhumi News\nകൊല്ലം: തനിക്കെതിരെയുള്ള കേസ് കെട്ടിച്ചമച്ചതാണെന്നും ഭര്‍ത്താവും രണ്ടാം ഭാര്യയുമാണ് ഇതിനു പിന്നിലെന്നും കടയ്ക്കാവൂര് പോക്‌സോ കേസിലെ പ്രതിയായ അമ്മ. ജാമ്യം ലഭിച്ചതിന് ശേഷം വീട്ടില് വെച്ച് മാധ്യമപ്രവര്‍ത്തകരോട് സംസാരിക്കുകയായിരുന്നു അവര്. പരാതി നല്‍കിയ മകന് ഉള്‍പ്പെടെ എല്ലാമക്കളെയും തിരികെ വേണമെന്നും യുവതി മാധ്യമങ്ങളോട് വ്യക്തമാക്കി.\nഭര്‍ത്താവും രണ്ടാം ഭാര്യയും കൂടി കെട്ടിച്ചമച്ച കേസാണിത്. കുടുംബ കോടതിയില് ജീവനാംശത്തിനായി കേസ് കൊടുത്തപ്പോള് അതില് നിന്ന് രക്ഷപ്പെടാനായിട്ട് കൊടുത്ത കേസാണിത്. ജോലി ചെയ്തിരുന്ന സ്ഥലത്ത് വന്ന് മൊഴിയെടുക്കാനാണെന്ന് പറഞ്ഞ് കൊണ്ടുപോയാണ് അറസ്റ്റ് ചെയ്തത്. സ്റ്റേഷനില് എത്തിയ ശേഷമാണ് റിമാന്‍ഡ് ചെയ്യുകയാണെന്ന വിവരം അറിഞ്ഞത്. എനിക്കെതിരെ മകന് പരാതി തന്നിട്ടുണ്ടെന്നും റിമാന്‍ഡ് ചെയ്യാന് കോടതിയുടെ ഉത്തരവ് ഉണ്ടെന്നുമാണ് പോലീസ് പറഞ്ഞത്.\nപോലീസില് പരാതി കൊടുത്തിട്ട് പരിഹരിക്കാത്തത് കൊണ്ടാണ് കുടുംബ കോടതിയെ സമീപിച്ചത്. അതിന് ശേഷമാണ് ഇളയ മകനെ കൂടി വേണമെന്ന് ഭര്‍ത്താവ് ആവശ്യപ്പെട്ടത്. അതിന് ഞാന് തയ്യാറല്ലായിരുന്നു. എന്ത് വിലകൊടുത്തും ഉമ്മച്ചിയെ ജയിലില് ആക്കിയിട്ട് അവനെ തിരിച്ചു കൊണ്ടുപോകുമെന്ന് മകനോട് പറഞ്ഞിരുന്നു. മകനെ ഭര്‍ത്താവ് ഫോണിലൂടെ ഭീഷണിപ്പെടുത്തുക പതിവായിരുന്നു.\nഭര്‍ത്താവ് മക്കളെ മര്‍ദ്ദിക്കുമായിരുന്നു.\nജയിലില് വെച്ച് നല്ല രീതിയിലാണ് എല്ലാവരും പെരുമാറിയത്. സത്യം തെളിയിക്കണമെന്ന് എല്ലാവരും പറഞ്ഞു. പോലീസിന്റെ ഭാഗത്ത് നിന്ന് മോശം പെരുമാറ്റം ഉണ്ടായിട്ടില്ല.\nമകനെ ഭീഷണിപ്പെടുത്തിയായിരിക്കും പരാതി കൊടുപ്പിച്ചത്. അല്ലെങ്കില് എന്റെ മകന് ഒരിക്കലും അങ്ങനെ ചെയ്യില്ല. പോലീസ് കണ്ടെത്തിയെന്ന് പറയുന്ന ഗുളിക എന്താണെന്ന് അറിയില്ല. മകനെ അലര്‍ജിക്ക് ഡോക്ടറെ കാണിച്ചിട്ടുണ്ട്. അലര്‍ജിയുടെ ഗുളികയായിരിക്കും അത്.\nContent Highlight: Kadakkavoor POCSO case: accused Press meet\nകടക്കാവൂർ പീഡനക്കേസ്: മാതാവിന് ജാമ്യം\nകടയ്ക്കാവൂര് കേസില് അമ്മയുടെ ജാമ്യാപേക്ഷ കോടതി തള്ളി, ശിശുക്ഷേമ സമിതി വാദങ്ങള് പൊളിച്ച് പോലീസ്


സോഹൻ റോയ് June 29, 2019 11:22 PM IST\nവർഷങ്ങളായുള്ള ഭാര്യയുടെ സ്വപ്നമാണ് കൈലാസ ദർശനം. രണ്ടാഴ്ചയോളം നീണ്ടു നിൽക്കുന്ന അപകടം നിറഞ്ഞ ഹിമാലയൻ യാത്ര. മൂന്നു മാസത്തെയെങ്കിലും തയാറെടുപ്പു വേണം ശരീരവും മനസ്സും അതിനു പാകപ്പെടുത്തിയെടുക്കാൻ. അടിസ്ഥാനപരമായി കമ്യൂണിസ്റ്റായ ഞാൻ ആദ്യമേ മുങ്ങി. വിശ്വാസത്തിൽ ഗവേഷണം നടത്തുന്ന ഭാര്യയുണ്ടോ വിടുന്നു. അഭ്യർത്ഥനയുടെ രൂപവും ഭാവവും മാറിയപ്പോൾ ഞാൻ നിരുപാധികം കീഴടങ്ങി.\nഈശ്വര നിന്ദകനായ കമ്മ്യൂണിസ്റ്റേ ആയിരുന്നില്ല ഞാനൊരിക്കലും. സഹജീവിയെ തന്നെ പോലെ കാണാൻ ശ്രമിച്ച സഖാവിനുള്ളിലും അജ്ഞാതമായ ഏതോ ഒരു ശക്തിയെ പ്രപഞ്ചസൃഷ്ടാവായ ദൈവമായി കാണാൻ മടിയില്ലാത്ത ഒരു മനസ്സുണ്ടായിരുന്നു. ആ ദൈവത്തിനു ജാതിയോ മതമോ രൂപമോ ഇല്ലായിരുന്നു. കർമ്മദോഷത്തിലൂന്നിയ ദൈവഭയമായിരുന്നു ശരിതെറ്റുകളെ തിരിച്ചറിയാനും നേർവഴി കാട്ടി പ്രവർത്തിക്കാനും എന്നും സഹായിച്ചിരുന്നത്. കുറച്ചു കാലം ആ ദൈവത്തെ കൈലാസ നാഥന്റെ രൂപത്തിൽ കണ്ടു കളയാമെന്ന് ഞാനൊടുവിൽ തീരുമാനിച്ചു\nഒരു ആത്മീയ സന്നിധി എന്നതിനുപരി കൈലാസം എന്നും എന്നിലെ ശാസ്ത്രകുതുകിക്ക് ഒരു സമസ്യയായിരുന്നു. എന്തേ ഇന്നുവരെ ഒരാൾ പോലും 21778 അടി മാത്രം ഉയരമുള്ള അതിന്റെ നെറുകയിൽ എത്തപ്പെട്ടിട്ടില്ല? ശ്രമിച്ചവരൊക്കെ പരാജയപ്പെട്ടു മടങ്ങുകയോ ജീവൻ ബലി കഴിക്കുകയോ ചെയ്തിട്ടുണ്ട്. എവറസ്റ്റു പോലും നിസ്സാരമായി കീഴടക്കിയവർ ഭയത്തോടെ കാണുന്ന ബാലികേറാമല. മുകളിലൂടെ പറക്കാൻ ശ്രമിക്കുന്ന ഹെലിക്കോപ്റ്ററുകളെ എടുത്തെറിയുന്ന കാന്തിക ശക്തി ബർമുഡ ട്രയാംഗിളിനെക്കാൾ ഭീകരം. ഉഷ്ണകാലത്തുപോലും മഞ്ഞു പൊതിഞ്ഞു നിൽക്കുന്ന നാലു മതങ്ങളിലെ പുണ്യസ്ഥാനം. അൻപതു കിലോമീറ്ററിലധികം പല കടമ്പകൾ താണ്ടി അതൊന്നു വലം വച്ചാൽ (പരിക്രമം) പരരമമായ മോക്ഷം കിട്ടുമത്രേ.\nകൈലാസത്തിനു സമീപം മാനസരോവരമുണ്ടെന്നും അവിടെ മുങ്ങിക്കുളിച്ചാൽ എല്ലാ പാപങ്ങളും കഴുകപ്പെട്ട് മോക്ഷം ലഭിക്കുമെന്നൊക്കെ ചെറുപ്പം മുതൽ പറഞ്ഞു കേൾക്കുന്നതാണ്. രാത്രിയുടെ അന്ത്യയാമങ്ങളിൽ പാർവ്വതീദേവിയതിൽ കുളിക്കാൻ വരുമെന്നും ആ സമയം ചില അത്ഭുത വെളിച്ചവും പ്രത്യേക സുഗന്ധവും പരക്കുമെന്നും മുത്തശ്ശിമാർ പറഞ്ഞു കേട്ടിട്ടുണ്ട്. രാക്ഷസ്താൽ എന്ന മറ്റൊരു തടാകവും മാനസരോവരത്തിനടുത്തുണ്ടത്രേ. പണ്ട് രാവണൻ സൃഷ്ടിച്ചതുകൊണ്ടാണ് അത്തരമൊരു പേരതിനു കിട്ടിയതെന്നാണു സങ്കൽപം. കമ്മ്യൂണിസ്റ്റാണെങ്കിലും ഉപബോധ മനസ്സിൽ കിടന്നു പുകഞ്ഞു കൊണ്ടിരുന്ന ഇത്തരം കഥകൾ കൈലാസ യാത്രയ്ക്കു താത്പര്യം കൂട്ടിയെന്നതും സത്യം തന്നെ.\nവാമഭാഗം ആറു മാസം മുൻപു മുതലേ തയാറെടുപ്പു തുടങ്ങി. ശരീരം നന്നാക്കാൻ വിദേശിയായ പ്രത്യേക പരിശീലക. ശ്വാസോശ്വാസം നിയന്ത്രിക്കാൻ യോഗ പരിശീലനം. കുതിര സവാരി. പുറത്തു ഭാരം കയറ്റി മലകയറ്റം തുടങ്ങി നിരവധി പരിശീലനങ്ങൾ. ഇതെല്ലാം കണ്ട് ഞാൻ ഞെട്ടി. ഒടുവിൽ മൂന്നു മാസത്തെ പരിശീലനത്തിന് ഞാനുമിറങ്ങി. പ്രത്യേക ട്രയിനറെത്തി. വ്യായാമവും, ഭക്ഷണ നിയന്ത്രണവും മരുന്നു സേവയും എല്ലാം കൂടി എന്നെ ഒരു വഴിയ്ക്കാക്കി എന്നതാണ് വാസ്തവം. അദ്യ മെഡിക്കൽ ചെക്കപ്പിൽ പരാജയപ്പെട്ടെങ്കിലും കഠിന പരിശീലനത്തിനൊടുവിൽ ഞങ്ങൾ രണ്ടാൾക്കും ഡോക്ടർ പച്ചക്കൊടി കാട്ടി.\nകൈലാസനാഥ സങ്കൽപം ഭാരതീയന്റെതാണെങ്കിലും മാനസരോവരം ടിബറ്റിലായതുകൊണ്ടു ചൈനാക്കാർ കനിഞ്ഞാൽ മാത്രമേ കൈലാസയാത്ര സാധ്യമാവൂ. മൂന്നു മാസം മാത്രം യാത്ര സാധ്യമാകുന്ന അവിടേക്ക് ഈ വർഷം കേവലം പതിനായിരം പേർക്കു മാത്രമാണ് സന്ദർശന വിസ ലഭിക്കുക. അതും തിരക്കൊഴിവാക്കാൻ അവർ തരുന്ന മുറയ്ക്ക്. ഏതാനും ദിവസത്തേക്കു മാത്രമുള്ള പെർമിറ്റ് ആയിരിക്കും തരിക. അനുനിമിഷം മാറുന്ന കാലാവസ്ഥയായതു കൊണ്ടു് അത് എപ്പോൾ തരുമെന്ന് മുൻകൂട്ടി പറയാനാവില്ല. കാഠ്മണ്ഡുവിലാണ് ഏജന്റിന്റെ ഓഫീസ്. ഡൽഹിയിൽ പാസ്പോർട്ട് കൊടുത്തിട്ട് കാഠ്മണ്ഡുവിൽ പോയി കാത്തു കിടക്കണം. ചൈനാക്കാർ എപ്പോൾ ടിബറ്റ് പെർമിറ്റ് തരുന്നോ അതിനു ശേഷം മാത്രമേ വിസയ്ക്ക് അപേക്ഷിക്കാൻ പറ്റൂ. കമ്മ്യൂണിസ്റ്റുകാർക്കു പ്രത്യേക പരിഗണനയൊന്നുമില്ല എന്നു ഞെട്ടലോടെ ഞാൻ തിരിച്ചറിഞ്ഞു. ...!!\nനാൽപ്പത്തെട്ടു പേരടങ്ങുന്ന ഒരു സംഘമായിട്ടാണ് ഞങ്ങൾ ജൂൺ എട്ടാം തിയതി കൊച്ചിയിൽ നിന്നു ഡൽഹി വഴി കാഠ്മണ്ഡുവിലേക്കു പോയത്. കൊണ്ടു പോകേണ്ട സാധനങ്ങളുടെ നീണ്ട ലിസ്റ്റ് ഏജന്റ് തന്നിട്ടുണ്ട്. കൊടും തണുപ്പിനെ നേരിടാനുള്ള ഡ്രസ്സും, ചെരിപ്പും,മരുന്നും, സ്നാക്സും, ടോർച്ചും, ചാർജ്ജറും ടോയ്ലറ്റ് ടിഷ്യു, ചൈനീസ് കറൻസി, വോട്ടേഴ്സ് കാർഡ്, മെഡിക്കൽ സർട്ടിഫിക്കറ്റ് തുടങ്ങി കഞ്ഞി വയ്ക്കാനുള്ള അരി വരെ അതിലുണ്ട്. കൂടാതെ എന്തെങ്കിലും പറ്റിയാൽ 'ബോഡി' നാട്ടിലെത്തിക്കുവാനുള്ള ഇൻഷുറൻസും. പാസ്പോർട്ട് വിസക്കു കൊടുത്തിരിക്കുന്നതിനാൽ വോട്ടേഴ്സ് കാർഡുമായിട്ടു വേണം നേപ്പാളിലേക്കു കടക്കാൻ.\nജീവിതത്തിന്റെ വിവിധ തുറയിൽ നിന്നുള്ളവർ സംഘത്തിലുണ്ട്. ശങ്കരാചാര്യ മഠത്തിലെ സ്വാമികളടക്കം. പലരും പെൻഷനായവർ. പതിനെട്ടു വയസ്സിനു മുമ്പും എഴുപതു വയസ്സിനു ശേഷവും കൈലാസയാത്ര ഭാരത സർക്കാർ നടത്തുന്ന യാത്രകളിൽ അനുവദിക്കില്ല. സ്വകാര്യ ടൂർ ഓപറേറ്റേഴ്സിന് ഇതു ബാധകമല്ല. രണ്ടു ദിവസത്തിനകം കാഠ്മണ്ഡു വിടാം എന്ന ഉറപ്പാണ് ഏജന്റ് തന്നിരുന്നത്. ആ രണ്ടു ദിവസം അവിടുള്ള നിരവധി ക്ഷേത്രങ്ങൾ ദർശിക്കേണ്ടതായുമുണ്ട്. കൂടാതെ വിമാനത്തിൽ എവറസ്റ്റ് വീക്ഷണവും. പക്ഷേ, കഷ്ടകാലമെന്നേ പറയേണ്ടൂ കൈലാസത്തിലെ കാലാവസ്ഥ മാറിയതിനാൽ ടിബറ്റിലേക്കുള്ള പെർമിറ്റ് കിട്ടാതായി. ദിവസങ്ങൾ നീണ്ടു. ഒരൻപതു കിലോമീറ്റർ ചുറ്റളവിലുള്ള എല്ലാ ക്ഷേത്രങ്ങളിലും ദർശനം നടത്തി കഴിഞ്ഞിരിക്കുന്നു. പക്ഷേ, വിസയുടെ കാര്യത്തിൽ മാത്രം ഒരു തീരുമാനമായിട്ടില്ല. ഭക്തി യാത്രയാണെന്നു പറഞ്ഞിട്ടെന്താ കാര്യം? ക്ഷേത്ര ദർശനത്തിനും ഒരു പരിധിയില്ലേ. എല്ലാവർക്കും ക്ഷമ നശിക്കു തുടങ്ങി. പലരും ലീവ് എടുത്ത് വിദേശത്തു നിന്നു വന്നിട്ടുള്ളവരാണ്. തിരിച്ചു സമയത്തിനു ചെന്നില്ലെങ്കിൽ കൈലാസനാഥൻ വിചാരിച്ചാൽ പോലും രക്ഷയുണ്ടാവില്ല.\nനീണ്ട എട്ടു ദിവസത്തെ കാത്തിരുപ്പിനു ശേഷം പെർമിറ്റ് കിട്ടി. ഇനി വിസ വരണം. ഞങ്ങൾ നേപ്പാൾ ഗഞ്ചിലേക്ക് പുറപ്പെട്ടു. ചുട്ടുപൊള്ളുന്ന ചൂടാണവിടെ. ഇനിയുള്ള യാത്ര പതിനഞ്ചു പേർക്കു മാത്രം കയറാവുന്ന ചെറിയ വിമാനത്തിൽ സിമിക്കോട്ടിലേക്കും അവിടുന്ന് അഞ്ചു പേർക്കു മാത്രം കയറാവുന്ന ഹെലിക്കോപ്റ്ററിൽ നേപ്പാളിന്റെ അതിർത്തി ഗ്രാമമായ ഹിൽസയിലേക്കും. ലഗ്ഗേജു മുഴുവൻ നേപ്പാൾ ഗഞ്ചിൽ വച്ച് ഏജന്റ് തരുന്ന ചെറിയ രണ്ടു ബാഗിലാക്കി വേണം ഇനിയുള്ള യാത്ര. പടിപടിയായി തണുപ്പു കൂടും. ശരീരവും മനസ്സും അതിനനുസരിച്ചു പാകപ്പെടണം. തുളഞ്ഞു കയറുന്ന തണുപ്പു പ്രതിരോധിക്കാൻ ഓരോ ദിവസവും ഇടുന്ന ഡ്രസ്സിന്റെ എണ്ണം കൂട്ടേണ്ടി വരും. ഒടുവിലത് ആറു ലയർ വരെയാവാം. കുളിയൊക്കെ മറന്നേക്കുക.\n9246 അടി ഉയരത്തിൽ കേവലം 549 m മാത്രം നീളമുള്ള സിമിക്കോട്ട് എയർപ്പോർട്ട് റൺവേ. നാട്ടിലെ ബസ് സ്റ്റാൻഡിനേക്കാൾ കഷ്ടമാണ് ആ എയർപോർട്ട്. പക്ഷേ, ഓരോ അഞ്ചു മിനിട്ടിലും തലങ്ങും വിലങ്ങും വിമാനങ്ങളും ഹെലിക്കോപ്റ്ററുകളും ലാൻഡിംഗും ടേക്ക് ഓഫും നടത്തുകയാണവിടെ. എപ്പോൾ മഴയോ മഞ്ഞോ വരുന്നോ അപ്പോൾ നിർത്തണം. പലരും അവിടെ വന്ന് ദിവസങ്ങളോളം പെട്ടു പോകാറുണ്ട്. അവിടെ നിന്ന് ഹിൽസയിലേക്കുള്ള ഹെലിക്കോപ്റ്റർ യാത്ര മനസ്സിന് ധൈര്യമില്ലാത്തവർ നടത്താതിരിക്കുന്നതാണ് നല്ലത്. പലരും. പേടിച്ചു തണുത്തുറയും. ചിലർ അറിയാതെ മലമൂത്ര വിസർജ്ജനവും നടത്താം. ഞാനതു നേരിട്ടു കാണുക കൂടി ചെയ്തു.\nവിസ വരുന്നതു വരെ ഹിൽസയിൽ താമസിക്കണം. ഒരു വൃത്തിയുമില്ലാത്ത മുറിയിൽ അഞ്ചാറു പേരോടൊപ്പം ഒരു കട്ടിലും വർഷങ്ങളായി വെള്ളം കാണാത്ത ഒരു പുതപ്പും കിട്ടും. ഒട്ടും വൃത്തിയില്ലാത്ത രണ്ടു ടോയ്‍ലറ്റും മാത്രമുള്ളതുകൊണ്ട് പ്രകൃതിയുടെ വിളി വരുമ്പോൾ പ്രകൃതിയിലേക്കു തന്നെ പോകേണ്ടി വരും. വായ്ക്കു പിടിക്കുന്ന ഭക്ഷണം വേണമെങ്കിൽ നാട്ടിൽ നിന്നു കൊണ്ടു പോകുന്ന അരി കഞ്ഞിയാക്കിക്കഴിക്കണം.\nഎന്നും രാത്രിയിൽ എല്ലാവരും കൂടിയിരുന്ന് പ്രാർഥനാഗാനങ്ങൾ ആലപിക്കുന്ന ഒരു ചടങ്ങുണ്ട്. പക്ഷേ പാടുന്നതു മിക്കപ്പോഴും കൃഷ്ണനേയും അയ്യപ്പനേയും ഗണപതിയേയും മറ്റും സ്തുതിച്ചുള്ളവയാണ്. കൈലാസ യാത്രയിൽ കൈലാസനാഥനെ പാർശ്വവത്കരിക്കുന്നെന്നോ? എന്നിലെ വിപ്ലവകാരി സടകുടഞ്ഞെണീറ്റു. കമ്മ്യൂണിസ്റ്റായ വയലാറിന് ഭക്തിഗാനങ്ങൾ എഴുതാമെങ്കിൽ എന്തുകൊണ്ട് എനിക്കുമൊന്ന് എഴുതിക്കൂടാ? ഉപബോധമനസ്സിലെവിടെയോ ഭക്തി ഉറഞ്ഞു കിടക്കുന്നതുകൊണ്ടാവണം പണ്ടിതു പോലെ കൃഷ്ണഭക്തിഗാനങ്ങൾ മുരളിക എന്ന ആൽബത്തിനു വേണ്ടി എഴുതിയിട്ടുണ്ട്. ഏതായാലും ഞാനാ കടുംകൈ അങ്ങു ചെയ്തു. കൈലാസയാത്ര എന്ന പേരിൽ 14 വരി എഴുതി ബിജു റാമിനയച്ചു കൊടുത്തു. ബിജു അതന്നു തന്നെ സംഗീതം കൊടുത്തു പാടി തിരിച്ചയച്ചു തന്നു. ഞാനതു സോഷ്യൽ മീഡിയ വഴി വിട്ടതേ ഓർമ്മയുള്ളൂ. അനുമോദന പ്രവാഹമായിരുന്നു പിന്നീട്. കൈലാസനാഥനങ്ങനെ എന്നിലെ കമ്മ്യൂണിസ്റ്റിനെ ഒരു ഭക്ത കവിയാക്കി മാറ്റി.\nവിസ വരാതെ ഹിൽസയിൽ രണ്ടു ദിവസം കുടുങ്ങി. രാത്രിയിൽ ജനറേറ്റർ പ്രവർത്തിച്ചാൽ വെളിച്ചം കിട്ടും. മൊബൈലൊക്കെ അപ്പോൾ ചാർജ്ജ് ചെയ്തോണം. തൊട്ടപ്പുറം പുഴയാണ്. പുഴ കടന്നാൽ ടിബറ്റ്. ഇന്നത് ചൈനയുടെ കീഴിലാണ്. ഇരു കരയേയും ബന്ധിപ്പിച്ച് പാലമുണ്ട്. അക്കരക്കു നോക്കിയാൽ വേറൊരു ലോകമാണ്. കൂറ്റൻ ഇമിഗ്രേഷൻ കെട്ടിടം. വീതിയുള്ള വഴികൾ. സോളാൽ പാനലുകൾ - മൈക്രോവേവ് ടവർ. യാത്രയ്ക്കായ് ബസ്സുകൾ. എന്നിലെ കമ്മ്യൂണിസ്റ്റ് എന്നും കുറെ സമയം ഈ രണ്ടു കാഴ്ചകളും കണ്ടു് താരതമ്യം ചെയ്ത് അത്ഭുതം കൂറും. ഒരു നിമിഷം കേരളത്തിലെ നിക്ഷേപകവിരുദ്ധ സമീപനത്തെ ക്കുറിച്ചാലോചിക്കുമ്പോൾ അത്ഭുതം അമർഷമായി മാറുകയും ചെയ്യും. ഒരു പക്ഷേ, ടിബറ്റ് ഒരു സ്വതന്ത്ര രാജ്യമായി മാറിയിരുന്നെങ്കിൽ നേപ്പാളിനേക്കാൾ പരിതാപകരമായി തീർന്നിരിക്കാം. ദലൈലാമ എന്നു കേൾക്കുന്നതു പോലും ചൈനക്കാരനിഷ്ടമല്ല. തീർഥാടകരിലാരുടെയെങ്കിലും ഫോണിൽ ദലൈലാമയുടെ ചിത്രമുണ്ടെങ്കിൽ ആ സംഘത്തെത്തന്നെയവർ തിരിച്ചയക്കും.\nഒടുവിൽ വിസയെത്തി. ഞങ്ങൾ പാലം കടന്നു. നീണ്ട പരിശോധനകൾക്ക് ശേഷം ചൈനാക്കാർ മുന്നോട്ടുള്ള യാത്രയ്ക്ക് അനുവാദം തന്നു. ബസ്സിലാണു യാത്ര. എങ്ങും വികസനത്തിന്റെ ദൃശ്യങ്ങൾ. ഇന്ന് ടിബറ്റിൽ ടിബറ്റുകാർ ന്യൂനപക്ഷമാണ്. ചൈനാക്കാരെ കൊണ്ടിറക്കി ആ നാടിന്റെ നന്മ തന്നെ ഇല്ലാതാക്കിയിരിക്കുന്നു. ഡൂപ്ലിക്കേറ്റ് സാധനങ്ങളാണ് കടകളിൽ കൂടുതലും. ഇംഗ്ലീഷ് അറിയാവുന്നവരാരുമില്ല. ആ യാത്ര അവസാനിച്ചത് മാനസരോവരത്തിലാണ്. 15000 അടി ഉയരത്തിൽ 410 Sq.km വിസ്തീർണ്ണവും മുന്നൂറടി വരെ താഴ്ചയുമുള്ള ശുദ്ധജല തടാകം. ഒരു സൗകര്യവുമില്ലാത്ത ഏറ്റവും പവിത്രമെന്നു വിശേഷിപ്പിക്കാവുന്ന തീർഥാടന കേന്ദ്രം. ഒരു ടോയ്‍ലറ്റുപോലുമില്ല. പണക്കാരനും പാവപ്പെട്ടവനും ആണെന്നോ പെണ്ണെന്നോ നോക്കാതെ ജാതിമത വ്യത്യാസമില്ലാതെ പ്രകൃതിയുടെ വിളി കേട്ടു തുറസ്സായ പ്രദേശത്തു നിരന്നിരിക്കുന്നത് ലോകത്തു മറ്റൊരിടത്തും കാണാൻ പറ്റുമെന്നു തോന്നുന്നില്ല. എങ്ങും വികസനം കൊണ്ടുവരുന്ന ചൈന ഇവിടെ മാത്രമെന്തേ കണ്ണടക്കുന്നു എന്ന് എത്ര ആലോചിച്ചിട്ടും പിടികിട്ടിയില്ല. തീർഥാടന ടൂറിസത്തിന്റെ അപാര സാദ്ധ്യതകൾ മനസ്സിലാക്കി സമീപ ഭാവിയിൽ തന്നെചൈന വഴി അഞ്ചു ദിവസം കൊണ്ടു എല്ലാം ഭംഗിയായി ചെയ്തു മടങ്ങാനുള്ള ഒരുക്കം പിന്നണിയിൽ അവർ നടത്തുന്നുണ്ടത്രേ.\nഞാനും ഭാര്യയും (അഭിനി) മറ്റു നാലു സ്ത്രീകൾക്കുമായിട്ടാണ് ഒരു ചെറിയ മുറി കിട്ടിയത്. ക്ഷീണം കാരണം ഞാൻ ഒന്നു മയങ്ങി. സ്ത്രീകളെല്ലാവരും രാവിലെ രണ്ടു മണിക്കും മൂന്നു മണിക്കുമിടയിൽ മാനസരോവരത്തിൽ സംഭവിക്കാറുള്ള അത്ഭുത ദൃശ്യങ്ങൾക്കായി കാത്തിരുന്നു. സാധാരണ പൗർണ്ണമിയിലും അടുത്ത ദിവസങ്ങളിലുമാണതുണ്ടാവാറുള്ളത്. പക്ഷേ, ഞങ്ങൾ ഏതാനും ദിവസം വൈകിയാണെത്തിയത്. മയക്കത്തിൽ നിന്നുണർന്ന ഞാൻ കണ്ടത് കാഴ്ചകൾ കണ്ട് മടങ്ങി വരുന്ന ഭാര്യയേയും സംഘത്തേയുമാണ്. ആകാശത്തു നിന്നിറങ്ങി വരുന്ന നീല വെളിച്ചവും പരന്നൊഴുകുന്ന ഭസ്മത്തിന്റെ മണവും അവരെല്ലാം അനുഭവിച്ചത്രേ. അതിന്റെ പിന്നിലെ ശാസ്ത്ര സത്യം കണ്ടെത്തണമെന്നാഗ്രഹിച്ചിരുന്ന എന്നിലെ കമ്മ്യൂണിസ്റ്റ് നിരാശനായി. എല്ലാം കഴിഞ്ഞെങ്കിലും ഒന്നു പോയി നോക്കിയാലോ? ഇനിയുമതാ വർത്തിച്ചാലോ ? ഞാൻ ഇറങ്ങി നടന്നു. കുറച്ചു കഴിഞ്ഞപ്പോൾ അതാ ദൂരത്തായി നീങ്ങുന്ന പ്രകാശം, പക്ഷേ, നീല നിറമല്ല. അടിക്കുന്ന കാറ്റിൽ ഒരു പ്രത്യേക ഗന്ധം. പക്ഷെ അതു ഭസ്മത്തിന്റേതല്ല. എന്നിലെ അന്വേഷകൻ ഉണർന്നു. വെളിച്ചം കണ്ട ദിക്കിലേക്കു നടന്നു. പ്രകൃതിയുടെ വിളി കേട്ടു പോയ ഏതോ സംഘത്തിന്റെ ഹെഡ് ലൈറ്റുകളും ടോർച്ചുകളുമായിരുന്നു അതെന്ന് അടുത്തെത്തിയപ്പോഴാണു മനസ്സിലായത്..!!\nദിവസങ്ങൾക്കു ശേഷം മൂടൽമഞ്ഞ് മൂടാത്ത നല്ല വെയിലുള്ള ദിവസമെത്തി. കുറെയകലെയായി കൈലാസം തെളിഞ്ഞു കാണാമായിരുന്നു. കഴിഞ്ഞ മൂന്നു തവണ വന്നിട്ടും മൂടൽ മഞ്ഞു മൂടി കൈലാസം ശരിക്കൊന്നു കാണാതെ മടങ്ങേണ്ടി വന്ന കൂട്ടത്തിലുണ്ടായിരുന്ന ഒരാൾ അതു കണ്ട് ആത്മനിർവ്വതിയിൽ കണ്ണീർ പൊഴിക്കുന്നതു കണ്ടു. രാവിലെ പത്തു മണിയോടെ മാനസരോവരത്തിൽ മുങ്ങിക്കുളിച്ചു. അധികൃതർ തടയുന്നതു കൊണ്ട് പലർക്കും മുങ്ങാൻ സാധിച്ചില്ല. അവരൊക്കെ ബക്കറ്റിൽ വെള്ളമെടുത്ത് തലയിലൊഴിച്ചു കുളിക്കേണ്ടി വന്നു. അതി കഠിനമായ തണുപ്പ്. കുളിച്ച പലർക്കും പനിപിടിച്ചു. ഞങ്ങളുടെ കൂടെ വന്ന ഒരാളെ ആ രാത്രി തന്നെ ആശുപത്രിയിലേക്കു മാറ്റേണ്ടിയും വന്നു.\nമാനസരോവരത്തിലെ സ്നാനത്തിനു ശേഷം പൂജയുണ്ട്. ബലിയിടണ്ടവർക്കു ബലിയിടാം. അതിനു ശേഷം ബസ്സിൽ മാനസരോവരം ചുറ്റിക്കാണാം. ഇടയ്ക്കിറങ്ങി നാട്ടിലെ പ്രിയപ്പെട്ടവർക്കു കൊടുക്കാൻ മാനസരോവരത്തിലെ പുണ്യ തീർഥം കുപ്പികളിൽ നിറച്ചെടുത്തു. കുറെ കല്ലുകളും. തുടർന്ന് ദർച്ചനിലെത്തി രാത്രി വിശ്രമം. ദിവസങ്ങൾക്ക് ശേഷം നല്ല ഒരു ഹോട്ടലിൽ ഒരു രാത്രി അങ്ങനെ തങ്ങി. ചൂടുവെള്ളത്തിൽ വൃത്തിയായൊന്നു കളിച്ചു. അടുത്ത ദിവസം രാവിലെ പരിക്രമം തുടങ്ങണം. പുറകിൽ തൂക്കുന്ന ഭാരമില്ലാത്ത ഒരു ചെറിയ ബാഗുമാത്രമെടുക്കാം. ഓക്സിജൻ സിലിണ്ടർ കരുതണം. മുപ്പത്തി അയ്യായിരം രൂപ കൊടുത്താൽ ഒരു കുതിരയേയും ഷെർപ്പയേയും മൂന്നു ദിവസത്തേക്കു കിട്ടും. ബുക്കു ചെയ്യുമ്പോൾ തന്നെ പണം കൊടുക്കണം - ഉപയോഗിച്ചാലും ഇല്ലെങ്കിലും പിന്നാ പണം തിരിച്ചു കിട്ടില്ല. പനി പിടിച്ചു ഹോസ്പിറ്റലിലേക്കു മാറ്റപ്പെട്ട ഞങ്ങളുടെ കൂട്ടത്തിലെ ഒരാൾക്കും കുടുംബത്തിനും അടച്ച പണം മുഴുവൻ നഷ്ടമായി. തീർഥാടകരോട് ഒരു ദയയും കാണിക്കാതെ കൊള്ളയടിക്കുന്നത് അവകാശമായവർ കണ്ടു. മുൻ ദിവസങ്ങളിൽ വന്നവരെല്ലാം തന്നെ പരിക്രമം ചെയ്യാൻ സാധിക്കാതെ മടങ്ങേണ്ടി വന്നിരുന്നു. കൈലാസത്തിലെ കാലവസ്ഥ പരിഭവക്കാരിയായ ഭാര്യയെ പോലെയാണ്. പ്രവചനാതീതം.\nയമദ്വാറിലൂടെ കടന്നു കൊണ്ടാണ് പരിക്രമം ആരംഭിക്കുന്നത്. കൈലാസനാഥനിലേക്കടുക്കുമ്പോൾ ഒരു പുതിയ ജീവിതത്തിനായി നിങ്ങളിലെ എന്തെങ്കിലും പിന്നിലുപേക്ഷിച്ചു പോവുക എന്നാണിതിലൂടെ ഉദ്ദേശിക്കുന്നത്. കുതിരപ്പുറത്തേറി പരിക്രമം ചെയ്താൽ മോക്ഷം കുതിരയ്ക്കായിരിക്കും കിട്ടുകയെന്ന് എന്നിലെ കമ്മ്യൂണിസ്റ്റ് വിശ്വസിച്ചതുകൊണ്ട് എനിക്കു വേണ്ടി അഭിനി ബുക്കു ചെയ്ത കുതിരയെ ഞാൻ യമദ്വാറിലുപേക്ഷിച്ചു കാൽനടയായി മുന്നോട്ടു നീങ്ങി. പക്ഷേ, കുതിരക്കാരനു ഭാഷ മനസ്സിലാവാഞ്ഞതുകൊണ്ട് കുതിരയുമായവൻ കൂടെക്കൂടി. ആവേശത്തിൽ കാലു നീട്ടി നടന്ന എന്റെ ആവേശം മെല്ലെ മെല്ലെ കുറഞ്ഞു. ഉയരം കൂടുന്നതിനൊപ്പം അദൃശ്യനായ ഓക്സിജന്റെ അളവു കുറയുന്നുണ്ടെന്ന കാര്യം ഞാനോർത്തില്ല. കുതിരപ്പുറത്ത് പോകുന്ന ഭാര്യയോടൊപ്പം ആ വേഗത്തിൽ നടന്നെത്തില്ലെന്നു ബോധ്യമായപ്പോൾ വാശിയുപേക്ഷിച്ച് കുതിരപ്പുറത്തു കയറാൻ അഭിനിയുടെ അന്ത്യശാസനം കിട്ടിയത് ശിരസ്സാ വഹിച്ചു...!!\nപന്ത്രണ്ടു കിലോമീറ്റർ സഞ്ചരിച്ച് കൈലാസത്തിന്റെ മൂന്നു ദിശയിൽ നിന്നുള്ള ദൃശ്യം തൊട്ടടുത്തു നിന്നു കണ്ട് ദിറാഫുക്കിലെത്തി ആദ്യ ദിവസത്തെ പരിക്രമം അവസാനിപ്പിച്ചു. ഹിൽസയേക്കാൾ മോശമായ താമസ സ്ഥലം. ആറു ലയർ ഡ്രസ്സ് ഇട്ടിട്ടും എല്ലരിച്ചു കയറുന്ന തണുപ്പ്. തണുപ്പു കൂടി കൂടി മൈനസ് പത്തൊമ്പതു ഡിഗ്രിയിലെത്തി. ശ്വാസം വലിച്ചു വലിച്ചെടുക്കേണ്ട അവസ്ഥ. ഓക്സിജൻ െലവൽ പരിശോധിച്ചു. കുറവാണെങ്കിലും പരിധിക്കുള്ളിലാണ്. പക്ഷേ ഉറക്കം തീരെക്കിട്ടുന്നില്ല. ശരിക്കുമൊരു കാളരാത്രി. അടുത്ത ദിവസം 22 കിലോമീറ്റർ നടക്കണം. അതും 19000 അടി ഉയരത്തിൽ മഞ്ഞിലൂടെ. ഇനി ഒരടി വയ്ക്കാൻ താനില്ലെന്ന് മനസ്സു പറഞ്ഞു തുടങ്ങി. ചിലർ ആംബുലൻസ് വരുത്തി രാത്രി തന്നെ മടങ്ങി. എനിക്കും മടങ്ങി പോകണമെന്നുണ്ട്. പക്ഷേ, പരിക്രമം പൂർത്തിയാക്കണമെന്ന് ഭാര്യക്കു നിർബന്ധം. രണ്ടു മണിയായിട്ടും ഉറങ്ങാതിരിക്കുന്ന എന്റെ അവസ്ഥ കണ്ട് കൂടെ ഉണ്ടായിരുന്ന ഡോക്ടർ സുഹൃത്ത് അര മണിക്കൂറോളം കൂടെയിരുന്നു ബ്രീത്തിംഗ് എക്സർസൈസ് ചെയ്യിച്ചു. ശരീരത്തിനും മനസ്സിനും ഒരാശ്വാസം. കുറച്ചുറങ്ങാൻ സാധിച്ചത് അപ്പോൾ മാത്രമാണ്.\nപുലർച്ചെ എഴുന്നേറ്റപ്പോൾ തന്നെയറിഞ്ഞു കാലാവസ്ഥ മോശമായതുകൊണ്ടു് പരിക്രമം നിർത്തി എല്ലാവരും മടങ്ങണമെന്ന്. എനിക്ക് തുള്ളിച്ചാടാനാണ് തോന്നിയത്. സൂര്യോദയത്തിൽ നിറം മാറി വരുന്ന കൈലാസം തൊട്ടടുത്തു കണ്ടാസ്വദിച്ച ശേഷം കിട്ടിയ ആദ്യ ആംബുലൻസിൽ തന്നെ ഞാൻ ജീവനും കൊണ്ടു സ്ഥലം വിട്ടു. കൈലാസേശ്വരൻ അരവിശ്വാസിയായ കമ്മൂണിസ്റ്റുകാരനിങ്ങനെയൊരു പണി തരുമെന്നു ഞാൻ സ്വപ്നത്തിൽ പോലും കരുതിയില്ല. തിരിച്ചു വരുന്ന വഴി രാക്ഷസ്താൽ അടുത്തു നിന്നു കണ്ടു. മാനസരോവരത്തിൽ നിന്ന് കേവലം നാലു കിലോമീറ്റർ മാത്രമകലെയാണത്. ശുദ്ധജല തടാകമല്ലെങ്കിലും വലിപ്പത്തിൽ മാനസരോവരത്തിന്റെ മുക്കാൽ ഭാഗത്തോളമുണ്ട്.\nഎങ്ങനെയെങ്കിലും തിരിച്ചു വീട്ടിലെത്തിയാൽ മതിയെന്ന ചിന്തയുമായി തക്കലക്കോട്ടിൽ ആ രാത്രി തങ്ങി പിറ്റെ ദിവസം ഹിൽസയിലെത്തി. അവിടെത്തിയപ്പോൾ ദിവസങ്ങളായി ഹെലിക്കോപ്റ്റർ കിട്ടാതെ പെട്ടു കിടക്കുന്ന കുറെ തീർഥാടകർ. അവരെ വിട്ടതിനു ശേഷം മാത്രമേ ഞങ്ങളെ വിടൂ. ഇടയ്ക്കു കാലാവസ്ഥ നന്നാകുമ്പോൾ ഹെലിക്കോപ്റ്ററെത്തും. കൊച്ചിക്കു പോകുന്നവർക്കെല്ലാം ഗ്രൂപ്പ് ടിക്കറ്റ് മൂന്നു ദിവസം കൂടി കഴിഞ്ഞാണ്. ഞങ്ങൾക്ക് ദുബായ്ക്കാണ് മടങ്ങേണ്ടത്. ഒരു ദിവസം ഞാൻ പിടിച്ചു നിന്നു. ഇനിയിങ്ങനെ നിന്നാൽ പന്തിയല്ലെന്നു തോന്നി ഒരു ഹെലിക്കോപ്റ്റർ ചാർട്ടർ ചെയ്യുന്നതിനെക്കുറിച്ചാലോചിച്ചു. ദുബായിൽ നിന്നും ഒപ്പം വന്ന സുഹൃത്തുക്കളുമുണ്ട്. ഏതായാലും ആ ബുദ്ധി ഫലിച്ചു. ഒരു ലക്ഷത്തിനു ചാർട്ടർ ചെയ്യേണ്ട ഹെലിക്കോപ്റ്റർ സൂപ്പർവൈസറുടെ പോക്കറ്റിൽ നൂറു ഡോളർ വച്ചു കൊടുത്തപ്പോൾ ഞങ്ങൾക്കു വേണ്ടി മാത്രമായി അന്നവിടുന്നു പൊങ്ങി. സഹജീവിയുടെ ക്ഷേമത്തിനായ് പ്രവർത്തിക്കേണ്ട എന്നിലെ സഖാവ് തത്കാലം ഉത്തരവാദിത്വമുള്ള ഭർത്താവാകാൻ ആധുനിക കമ്മ്യൂണിസ്റ്റുകാരനെ പോലെ സ്വാർഥനാകേണ്ടി വന്നു.\nഏതായാലും സിമിക്കോട്ട് വഴി ഞങ്ങൾ അന്നു തന്നെ നേപ്പാൾ ഗഞ്ചിലെത്തി. ആ രാത്രിയിൽ റോഡു മാർഗ്ഗം അഞ്ചു മണിക്കൂർ യാത്ര ചെയ്ത് ലക്ക്നൗവിൽ വന്നുറങ്ങി. ഗ്രൂപ്പിലെ കുറച്ചു പേർക്കു കൂടി ഞങ്ങൾക്കു പിന്നാലെ അവിടെത്താൻ ഭാഗ്യം കിട്ടി. രാവിലെ എഴുന്നേറ്റ് ആദ്യം കിട്ടിയ ഫ്ലൈറ്റിൽ ദുബായിലേക്ക് ഞങ്ങൾ ജീവനും കൊണ്ടു കടക്കുമ്പോൾ യാത്രയ്ക്കായി മാത്രം ഓരോരുത്തരും ചിലവാക്കിയ മൂന്നു ലക്ഷത്തോളം രൂപയുടെ കണക്കുകൾ മോക്ഷം കിട്ടാതെ മനസ്സിൽ അലയുന്നുണ്ടായിരുന്നു. ചൈനാക്കാർക്കു നല്ല ബുദ്ധി തോന്നി എല്ലാ സൗകര്യങ്ങളോടും കൂടിയ ഒരു തീർഥാടന കേന്ദ്രമായി കൈലാസം മാറുന്ന കാലത്ത് തീർച്ചയയും മടങ്ങി പോയി പാതിവഴിയിലുപേക്ഷിച്ച പരിക്രമം പൂർത്തിയാക്കുമെന്ന് മനസ്സിൽ ശപഥം ചെയ്തു കൊണ്ട് വീട്ടിലെത്തിയപ്പോൾ കിട്ടിയ ആദ്യ മെസ്സേജ് ടിവിയിൽ വരുന്ന ഹിൽസയിൽ കുടുങ്ങിക്കിടക്കുന്ന ഞങ്ങളുടെ സഹയാത്രികരെക്കുറിച്ചുള്ള വാർത്തയായിരുന്നു. അതു കണ്ട് എന്നിലെ കമ്മ്യൂണിസ്റ്റ് ഒരു ദീർഘ നിശ്വാസം വിട്ട് ചായ വലിച്ചു കുടിച്ചു കൊണ്ട് ചൂടു പരിപ്പു വടയ്ക്കായ് കാത്തിരുന്നു.\n(ലേഖകന്റെ വ്യക്തിപരമായ അഭിപ്രായങ്ങളും അനുഭവങ്ങളുമാണ് പങ്കുവച്ചിരിക്കുന്നത്)


അടൂരിന്റെ ‘ചിന്നുവമ്മ’യായി മഞ്ജുപിള്ള\nഅടൂർ ഗോപാലകൃഷ്ണന്റെ സ്‌ത്രീപക്ഷ സിനിമ ‘മൂന്നുപെണ്ണുങ്ങളിൽ’ കേന്ദ്രകഥാപാത്രത്തെ അവതരിപ്പിച്ച് മഞ്ജുപിള്ള ടെലിവിഷനിൽ നിന്നും വീണ്ടും സിനിമയിലെത്തുന്നു. അനശ്വരനായ തകഴി ശിവശങ്കരപ്പിള്ളയുടെ മാനസപുത്രിയാകാനാണ് മഞ്ജുവിന് നിയോഗം. ‘ചിന്നുവമ്മ’ എന്ന കഥാപാത്രം മഞ്ജുവിന്റെ കൈയ്യിൽ ഭദ്രമായിരിക്കുമെന്ന് പൊതുവെ വിലയിരുത്തലുകളുണ്ട്. തകഴിയുടെ നിത്യകന്യക, ചിന്നുവമ്മ, ഒരു നിയമലംഘനത്തിന്റെ കഥ എന്നീ കഥകൾ കൂട്ടിച്ചേർത്താണ് അടൂർ ‘മൂന്നുപെണ്ണുങ്ങൾ’ രൂപപ്പെടുത്തിയിട്ടുള്ളത്. ബാക്കി ‘രണ്ടു പെണ്ണു’ങ്ങളെ പ്രതിനിധീകരിക്കുന്നത് നന്ദിതാദാസും പത്മപ്രിയയുമാണെന്നിടത്താണ് മഞ്ജുവിന്റെ കഥാപാത്രത്തിന് പ്രസക്തിയേറുന്നത്.\nമുൻകാല ഹാസ്യതാരം എസ്.പി.പിള്ളയുടെ കൊച്ചുമകളായ മഞ്ജുപിള്ള ടെലിവിഷൻ രംഗത്താണ് തുടക്കമിട്ടത്. ചെറിയ വേഷങ്ങളിലൂടെ സിനിമയിലെത്തിയ മഞ്ജു ചുരുങ്ങിയ കാലയളവിനുള്ളിൽ ഹാസ്യതാരമെന്ന നിലയില പ്രശസ്തയായി. ‘മിനിസ്‌ക്രീനിലെ കൽപന’യായി ഏവരും അംഗീകരിച്ച മഞ്ജാ ‘ലൈഫ് ഈസ് ബ്യൂട്ടിഫുൾ’ എന്ന സീരിയലിൽ പക്വമായ പ്രകടനം കാഴ്‌ചവച്ചതോടെ മുൻനിരയിലെത്തി. സത്യൻ അന്തിക്കാട്, കമൽ എന്നീ പ്രഗത്ഭർക്കൊപ്പം സഹകരിച്ചിട്ടുണ്. 2006ൽ ചിത്രീകരണം പൂർത്തിയാക്കി അടുത്തിടെ തിയേറ്ററുകളിൽ എത്തിയ രാക്കിളിപ്പാട്ടിലും മഞ്ജു തലകാണിച്ചു. സംപ്രേക്ഷണം തുടരുന്ന നിരവധി മെഗാ സിരിയലുകളിൽ പ്രധാന വേഷക്കാരിയാണിവർ.


വെറും 40 സെക്കന്റെ് കൊണ്ട് കുഞ്ഞിനെ ഉറക്കും വിദ്യ | Dad reveals how to get baby to sleep in just 40 seconds - Malayalam BoldSky\nവെറും 40 സെക്കന്റെ് കൊണ്ട് കുഞ്ഞിനെ ഉറക്കും വിദ്യ\n| Published: Tuesday, March 7, 2017, 11:15 [IST]\nകുഞ്ഞുങ്ങള് ഉറങ്ങാറില്ലെന്ന് പരാതി പറയുന്ന അമ്മമാര് ചില്ലറയല്ല. എന്നാല് ഇനി വെറും സെക്കന്റുകള് കൊണ്ട് കുഞ്ഞിനെ ഉറക്കാം. കുഞ്ഞ് ഉറങ്ങാതിരിയ്ക്കുന്നത് കുഞ്ഞിന്റെ മാത്രമല്ല അമ്മയുടേയും ആരോഗ്യത്തേയും പ്രതികൂലമായി ബാധിയ്ക്കുന്നുണ്ട്. തൈര് കൊണ്ട് മുഖം വെളുപ്പിക്കാം, നാല് ദിവസം കൊണ്ട്\nഎന്നാല് ഒരു മിനിട്ട് കൊണ്ട് കുഞ്ഞിനെ ഉറക്കാന് ഒരു വിദ്യയുണ്ട്. ഇത് കുഞ്ഞിന്റെ ശാരീരികവും മാനസികവുമായ ആരോഗ്യത്തേയും സഹായിക്കുന്നു. മാത്രമല്ല ഏത് ഉറക്കമില്ലാത്ത കുഞ്ഞിനേയും നിമിഷ നേരം കൊണ്ട് ഉറക്കാനും കൃത്യമായി ഉണരാനും ഈ വിദ്യ സഹായിക്കുന്നു.\nഅവിശ്വസനീയം ഈ വിദ്യ\nഎന്നാല് വളരെ അവിശ്വസനീയമാണ് ഈ വിദ്യ എന്ന് തന്നെയാണ് എല്ലാ രക്ഷിതാക്കളും പറയുന്നത്. കാരണം വെറും നാല്‍പ്പത് സെക്കന്റ് കൊണ്ടാണ് കുഞ്ഞുങ്ങള് ഉറങ്ങുന്നത്.\nടിഷ്യൂ പേപ്പര് ധാരാളം\nടിഷ്യൂ പേപ്പര് കൊണ്ടാണ് കുഞ്ഞിനെ വളരെ വേഗത്തില് ഉറക്കാന് പറ്റുന്നത്. ഇത് കുഞ്ഞിന്റെ മുഖത്ത് പല തവണയായി ഉഴിയുമ്പോള് കുഞ്ഞ് ഉറങ്ങാന് തുടങ്ങുന്നു.\nഇത്തരത്തില് ടിഷ്യൂ പേപ്പര് മുഖത്ത് തഴുകുമ്പോള് കുഞ്ഞിന്റെ കണ്‍പോളകള്‍ക്ക് ഭാരക്കൂടുതല് അനുഭവപ്പെടുന്നു. ഇതോടെ കുഞ്ഞ് പൂര്‍ണമായും ഉറക്കത്തിലേക്ക് വഴുതിവീഴുന്നു.\nമൂന്ന് മാസമായ കുഞ്ഞ്\nഏത് വാശി പിടിച്ച് ഉറങ്ങാന് സമ്മതിയ്ക്കാത്ത കുഞ്ഞിനേയും ഈ മാര്‍ഗ്ഗത്തിലൂടെ നിമിഷ നേരം കൊണ്ട് ഉറക്കാവുന്നതാണ്.\nയാതൊരു വിധത്തിലുള്ള പ്രശ്‌നങ്ങളും\nഇത്തരത്തില് വേഗം ഉറക്കത്തിലേക്ക് വഴുതി വീഴുന്നത് കൊണ്ട് കുഞ്ഞിന് യാതൊരു തരത്തിലുള്ള ആരോഗ്യ പ്രശ്‌നങ്ങളും ഉണ്ടാവില്ലെന്നതും ശാസ്ത്രീയമായി തെളിയിക്കപ്പെട്ടതാണ്.\nകുഞ്ഞിന്റെ ഉറക്കത്തെക്കുറിച്ച് വേവലാതിപ്പെടുന്ന എല്ലാ രക്ഷിതാക്കള്‍ക്കും ഈ വിദ്യ വളരെയധികം ഉപകാരപ്രദമാണ്. സിഡ്‌നിയില് നിന്നുള്ള നാഥന് ഡാലിയോ ആണ് തന്റെ കുഞ്ഞിന് വേണ്ടി ഇത്തരത്തില് ഒരു വിദ്യ കണ്ടു പിടിച്ചത്.\nRead more about: sleep baby father അച്ഛന് കുഞ്ഞ് ഉറക്കം\nDad reveals how to get baby to sleep in just 40 seconds\nHaving trouble putting your baby to sleep at night? This trick may be able to help.\nStory first published: Tuesday, March 7, 2017, 11:15 [IST]\nMar 7, 2017 ലെ വാര്‍ത്തകള്


മുകുന്ദന്റെ 'ഓട്ടോറിക്ഷക്കാരന്റെ ഭാര്യ' സിനിമയാകുന്നു; സുരാജിന്റെ നായികയായി മഞ്ജുവാര്യര് | DoolNews\nമുകുന്ദന്റെ 'ഓട്ടോറിക്ഷക്കാരന്റെ ഭാര്യ' സിനിമയാകുന്നു; സുരാജിന്റെ നായികയായി മഞ്ജുവാര്യര്\nSaturday, 25th January 2020, 1:09 pm\nകൊച്ചി: പ്രശസ്ത എഴുത്തുകാരന് എം.മുകുന്ദന്റെ ‘ഓട്ടോറിക്ഷക്കാരന് ഭാര്യ’ എന്ന കഥ സിനിമയാകുന്നു. മലയാളത്തിന്റെ ലേഡി സൂപ്പര്‍സ്റ്റാര് മഞ്ജു വാര്യരും ദേശീയ പുരസ്‌ക്കാര ജേതാവ് സുരാജ് വെഞ്ഞാറമൂടുമാണ് നായിക നായകരാവുന്നത്.\nഎം.മുകുന്ദന് തന്നെയാണ് ചിത്രത്തിന്റെ തിരക്കഥ തയ്യാറാക്കുന്നത്. മീത്തലെ പുരയിലെ സജീവന് എന്ന അലസനും മടിയനുമായ ഒരു ഓട്ടോറിക്ഷാ ഡ്രൈവറുടെ ജീവിതത്തിലേക്ക് നെടുമ്പ്രയില് ബാലന്റെ മകള് രാധിക എന്ന പെണ്‍കുട്ടി കടന്നുവരുന്നതും തുടര്‍ന്നുള്ള അവരുടെ ജീവിതവുമാണ് ചിത്രത്തില് പറയുന്നത്.\nമികച്ച നടനായി സുരാജ് വെഞ്ഞാറമൂട്, നടി അന്ന ബെന്; മൂവി സ്ട്രീറ്റ് അവാര്‍ഡുകള് പ്രഖ്യാപിച്ചു\nക്ലിന്റിന് ശേഷം ഹരികുമാറാണ് ചിത്രം സംവിധാനം ചെയ്യുന്നത്. സിനിമയ്ക്ക് വേണ്ടിയുള്ള ചില കൂട്ടിച്ചേര്‍ക്കലുകള് കഥയില് ഉണ്ടാകുമെന്നാണ് സൂചന.\nആദ്യമായാണ് സുരാജ് വെഞ്ഞാറമൂടും മഞ്ജു വാര്യരും നായിക നായകരായി വെള്ളിത്തിരയില് എത്തുന്നത്. നേരത്തെ കരിങ്കുന്നും6എന്ന ചിത്രത്തില് നായികയും വില്ലനുമായി ഇരുവരും ഒന്നിച്ചഭിനയിച്ചിരുന്നു.


കൊച്ചി കാർണിവൽ - വിക്കിപീഡിയ\nഎറണാകുളം ജില്ലയിലെ ഫോർട്ട് കൊച്ചിയിൽ എല്ലാ വർഷവും ഡിസംബർ, ജനുവരി മാസങ്ങളിൽ നടക്കുന്ന പുതുവർഷ ആഹ്ലാദോത്സവമാണു് കൊച്ചി കാർണിവൽ. കാർണിവൽ കാണുവാൻ കേരളത്തിന്റെ വിവിധ ഭാഗങ്ങളിൽനിന്നും സന്ദർശകർ എത്തുന്നുണ്ടു്. ഒപ്പം ആയിരക്കണക്കിന് വിദേശികളും. വളരെ കൌതുകകരമായ ഭീമൻ പാപ്പാഞ്ഞിയുടെ (സാന്താക്ലോസ്) പ്രതീകാത്മക രൂപത്തിനു് പൂതുവർഷപുലരിയോടെ തീക്കൊളുത്തുക എന്നതാണു് കാർണിവലിന്റെ പ്രധാന ചടങ്ങു്. രണ്ടുലക്ഷത്തോളം പേരാണ് റാലിയിൽ പങ്കെടുക്കുന്നത്. ബൈക്ക് റേസുകളും മറ്റ് ആഘോഷ പരിപാടികളും ഈ കാർണിവലിന്റെ ഭാഗമായി നടക്കുന്നു. പ്രാദേശിക സംഘാടക സമിതിയാണു് ഈ പരിപാടി നടത്തുന്നതു്.\nകൊളോണിയൽ കാലഘട്ടത്തിൽ പോർച്ചുഗീസുകാർ ഇവിടെ നടത്തിയിരുന്ന പുതുവത്സരാഘോഷത്തിലാണ് ഇന്നത്തെ കാർണിവലിന്റെ തുടക്കം 2012-13-ലെ കൊച്ചിൻ കാർണിവൽ ആ വർഷം ആരംഭിച്ച ബിനാലെയുമായി ഒരുമിച്ചു ചെർന്നാണ് ആസൂത്രണം ചെയ്തത്. 2012-ലെ കാർണിവൽ 29-ആം തവണയാണ് തുടർച്ചയായി നടക്കുന്നത്.\n2012-ലെ കാർണിവലിന്റെ മുന്നോടിയായി ഗാനമേളയും തായമ്പക മേളവുമുണ്ടായിരുന്നു. നിശ്ചലദൃശ്യങ്ങൾ, തെയ്യം, കഥകളി, കാവടിയാട്ടം, പരിചമുട്ട്, ദഫ്മുട്ട്, ഒപ്പന, കോൽകളി, കരകാട്ടം, ബൊമ്മകളി, അമ്മൻ കുടം, തുടങ്ങിയ പരിപാടികളും കാർണിവൽ റാലിയുടെ ഭാഗമായി നടന്നു. ഇത്തരം സാംസ്കാരിക പരിപാടികൾ സ്ഥിരമായി നടക്കാറുണ്ട്. അലങ്കരിച്ച ആനയും ദക്ഷിണേന്ത്യയിൽ നിന്നുള്ള നൃത്തങ്ങളോടൊപ്പം ഉത്തരേന്ത്യയിൽ നിന്നുമുള്ള നൃത്തരൂപങ്ങളും റാലിയുടെ ഭാഗമാകാറുണ്ട്. ഡർട്ട് ബൈക്ക് റേസ്, ബീച്ച് വോളിബോൾ എന്നിവയും ഇതിന്റെ ഭാഗമായി നടക്കാറുണ്ട് \nപുതുവത്സരാഘോഷങ്ങളുടെ ഭാഗമായി തുറമുഖത്തെ കപ്പലുകൾ ഹോൺ മുഴക്കുന്നതും ഈ ആഘോഷത്തിന്റെ ഭാഗമാണ്. ഫോർട്ട് കൊച്ചി മൈതാനത്തുനിന്നാരംഭിക്കുന്ന കാർണിവൽ റാലി ബീച്ചിനടുത്താണ് സമാപിക്കുക. ഫോർട്ട് കൊച്ചി ബീച്ചിനു സമീപമാണ് പപ്പാഞ്ഞിയുടെ പ്രതിമയ്ക്ക് തീകൊടുക്കുന്ന പരിപാടി നടക്കുന്നത്. ഒരു മാസം നീണ്ടുനിൽക്കുന്ന ആഘോഷങ്ങളാണ് ഇതോടെ അവസാനിക്കുന്നത്\nതൊണ്ണൂറോളം പ്രാദേശിക ക്ലബുകൾ ഈ പരിപാടിയിൽ പങ്കെടുക്കാറുണ്ട്. ഇതിന്റെ ഭാഗമായി വടംവലി രംഗോലി, കോലം വരയ്ക്കൽ തുടങ്ങി ധാരാളം മത്സരങ്ങൾ നടക്കാറുണ്ട്\nസർവൈലൻസ് കാമറകൾ ഉൾപ്പെടെ വിവിധ സുരക്ഷാ ഏർപ്പാടുകൾ കാർണിവലിന്റെ ഭാഗമായി സജ്ജീകരിച്ചിട്ടുണ്ടായിരുന്നു \n↑ 1.0 1.1 1.2 തേജസ് ന്യൂസ് പുതുവൽസരത്തെ വരവേറ്റ് ഫോർട്ട് കൊച്ചി. കാർണിവൽ റാലി ഇന്ന്\n↑ 2.0 2.1 ദി ഹിന്ദു ഫോർട്ട് കൊച്ചി ഗിയേഴ്സ് അപ് ഫോർ കാർണിവൽ റാലി\n↑ 3.0 3.1 3.2 3.3 കൊച്ചിൻ.ഓർഗ് കൊച്ചിൻ കാർണിവൽ\n↑ 4.0 4.1 4.2 ബിസിനസ് സ്റ്റാൻഡേഡ് കൊച്ചിൻ കാർണിവൽ ടൈസ് അപ് വിത്ത് ബിനാലെ\n↑ 5.0 5.1 5.2 വൺ ഇന്ത്യ കൊച്ചി കാർണിവൽ ഇന്ന് സമാപിക്കും\n↑ മാതൃഭൂമി കാർണിവൽ നഗരിയിൽ സൗഹാർദ്ദത്തിന്റെ കോലങ്ങൾ\nകൊച്ചിൻ കാർണിവൽ ഔദ്യോഗിക വെബ് സൈറ്റ്\n"https://ml.wikipedia.org/w/index.php?title=കൊച്ചി_കാർണിവൽ&oldid=1571817" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 14:55, 1 ജനുവരി 2013.


കൂടത്തായി കൊലപാതക കേസ്; മുസ്ലീം ലീഗ് നേതാവിന്റെ വീട്ടിൽ റെയ്ഡ്, ജോളിയുമായി സാമ്പത്തിക ഇടപാട്? | Koodathai murder case: Police raid in Muslim League leader's house - Malayalam Oneindia\nPublished: October 13 2019, 16:13 [IST]\nകോഴിക്കോട്: കൂടത്തായി കൊലപാതക കേസിൽ മുസ്ലീം ലീഗ് നേതാവിന്റെ വീട്ടിൽ റെയ്ഡ്. പ്രാദേശിക നേതാവ് ഇമ്പിച്ചിമൊയ്തീന്റെ വീട്ടിലാണ് റെയ്ഡ് നടന്നത്. പ്രത്യേക അന്വേഷണ സംഘമാണ് റെയ്ഡ് നടത്തിയത്. ജോളിയുമായി സൗഹൃദമുണ്ടെന്ന പേരിൽ നേരത്തെ ഇമ്പിച്ചിമൊയ്തുവിനെ പോലീസ് ചോദ്യം ചെയ്തിരുന്നു. ഇരുവരും സാമ്പത്തിക ഇടപാട് ഉണ്ടായിരുന്നെന്ന തരത്തിലുള്ള വാർത്തകളും പുറത്ത് വന്നിരുന്നു.\nജോളിയുടെ കൈയ്യിൽ നിന്ന് അരലക്ഷം രൂപ വാങ്ങിയിരുന്നുവെന്ന് ഇമ്പിച്ചി മൊയ്തീൻ നേരത്തെ പറഞ്ഞിരുന്നു. മൂനന് തവണയായി അത് തിരിച്ച് കൊടുത്തെന്നുമായിരുന്നു അദ്ദേഹം പറഞ്ഞിരുന്നത്. പോലീസിന്റെ പിടിയിലാകുമെന്ന് ഉറപ്പായതോടെ ജോളി ഇമ്പിച്ചി മൊയ്തീനെ ഫോണിൽ നിരവധി തവണ വളിച്ചിരുന്നു. വക്കീലിനെ ഏർപ്പാടാക്കി തരണമെന്ന് പറഞ്ഞാണ് ഇമ്പിച്ചി മൊയീനെ ജോളി വിളിച്ചിരുന്നത്.\nനിർണ്ണായക നേറകൾ കൈമാറി?\nജോളിയുടെ റേഷൻ കാർഡ് ലീഗ് നേതാവിന്റെ കടയിൽ നിനന് കണ്ടെടുത്തിട്ടുണ്ട്. മുസ്ലിം ലീഗ് ഓമശ്ശേരി പഞ്ചായത്ത് വൈസ് പ്രസിഡൻറാണ് ഇമ്പിച്ചി മൊയ്തീൻ. കേസിന്റെ ഭാഗമിയി ശവകല്ലറ തുറക്കുന്നതിന്റഎ തലേ ദിവസം ഒരു മണിക്കൂർ നേരം ഇദ്ദേഹവുമായി ജോളി ഒരു മണിക്കൂർ കൂടിക്കാഴ്ച നടത്തിയിരുന്നു. നിർണ്ണമായ രേഖകൾ ഇമ്പിച്ചി മൊയ്തീന് ജോളി കൈമാറിയിട്ടുണ്ടെന്നും പോലീസ് അനുമാനിക്കുന്നുണ്ട്.\nരേഖകൾ സൂക്ഷിക്കാൻ ഏൽപ്പിച്ചു\nഇമ്പിച്ച് മൊയിതീന്റെ കടയിലെ സ്ഥിരം സന്ദർശകയായിരുന്നു ജോളിയെന്ന് കഴിഞ്ഞ ദിവസം നാട്ടുകാർ വ്യക്തമാക്കിയിരുന്നു. അതേപോലെ ജോളിയുടെ വീട്ടിലെ സ്ഥിരം സന്ദർശകനാണ് ഇമ്പിച്ചി മൊയ്തീൻ. ചില രേഖകൾ ഇമ്പിച്ച് മൊയ്തീന്റഎ കൈയ്യിൽ ഏൽപ്പിച്ചിട്ടുണ്ടെന്ന് ജോളി പോലീസിന് മൊഴി നൽകിയിരുന്നു. ഇതിന്റെ അടിസ്ഥാനത്തിലാണ് റെയ്ഡ്. ഇതിന് ശേഷം അന്വേഷണ ഉദ്യോഗസ്ഥർ ഇമ്പിച്ചി മൊയ്തീനിൽ നിന്ന് ചില കാര്യങ്ങൾ ചോദിച്ചറിയുമെന്നും റിപ്പോർട്ടുകശുണ്ട്.\nഅന്നമ്മയെ കൊന്നത് റോയിക്കറിയാം...\nആറു കൊലകളും ചെയ്തതു താനാണെന്നു ജോളി സമ്മതിച്ചെന്നും അറസ്റ്റിലായ മൂന്നു പ്രതികള്‍ക്കെതിരെ ശക്തമായ തെളിവുണ്ടെന്നും റൂറല് എസ്പി കെജി സൈമണ് നേരത്തെ വ്യക്തമാക്കിയിട്ടുള്ളത്. ജോളിയുടെ ഭര്‍ത്താവ് ഷാജു അപരാധിയെന്നോ നിരപരാധിയെന്നോ ഇപ്പോള് പറയാനാകില്ലെന്നും അദ്ദേഹം പറഞ്ഞിരുന്നു. തന്റെ ആദ്യ ഭര്‍ത്താവ് റോയി തോമസിന്റെ മാതാവ് അന്നമ്മയെ കൊലപ്പെടുത്തിയത് റോയിക്ക് അറിയാമായിരുന്നുവെന്ന് ജോളി മൊഴി നല്‍കിയിട്ടുണ്ടെന്നും അദ്ദേഹം കൂട്ടിച്ചേർത്തു.\nപിടിക്കപ്പെടുമെന്നു ജോളി തീരെ പ്രതീക്ഷിച്ചില്ല. പറ്റിപ്പോയി എന്നായിരുന്നു അവര് കൊലപാതകങ്ങളെക്കുറിച്ച് ആദ്യം പ്രതികരിച്ചത്. ജോളിയുടെ പ്രധാന ലക്ഷ്യം സാമ്പത്തികമായിരുന്നു. പണം ചെലവിട്ടത് ആര്‍ഭാട ജീവിതം നയിക്കാനായിരുന്നുവെന്നും സൈമൺ പറഞ്ഞു. ഏഷ്യാനെറ്റ് ന്യൂസിന് നൽകിയ അഭിമുഖത്തിലായിരുന്നു അദ്ദേഹം ഇക്കാര്യങ്ങൾ വ്യക്തമാക്കിയത്. പോലീസ് അറിയാത്ത പല കാര്യങ്ങളും ഷാജു മാധ്യമങ്ങളോടു പറയുന്നുണ്ട്. ഇക്കാര്യങ്ങള് പോലീസ് ശ്രദ്ധിക്കുന്നുണ്ടെന്നും അദ്ദേഹം കൂട്ടിച്ചേർത്തു.\ncrime police murder koodathai murder കൂടത്തായി കൊലപാതകം കൊലപാതകം പോലീസ് അന്വേഷണം muslim league മുസ്ലീം ലീഗ് raid റെയ്ഡ്\nKoodathai murder case: Police raid in Muslim League leader's house\nStory first published: Sunday, October 13, 2019, 16:13 [IST]


Mominul Haque Bangladesh Covid ബംഗ്ലാദേശ് ടെസ്റ്റ് ക്യാപ്റ്റൻ മോമിനുൽ ഹഖിന് കൊവിഡ്\nബംഗ്ലാദേശ് ടെസ്റ്റ് ക്യാപ്റ്റൻ മോമിനുൽ ഹഖിനു കൊവിഡ്. മോമിനുലിനൊപ്പം ഭാര്യക്കും കൊവിഡ് പോസിറ്റീവായിട്ടുണ്ട്. ചൊവ്വാഴ്ച നടത്തിയ പരിശോധനയിൽ കൊവിഡ് സ്ഥിരീകരിച്ച ഇരുവരും നിലവിൽ വീട്ടിൽ ക്വാറൻ്റീനിലാണ്. രണ്ട് ദിവസങ്ങൾക്കു മുൻപാണ് ബംഗ്ലാദേശിൻ്റെ ടി-20 നായകൻ മഹ്മൂദുല്ലയ്ക്ക് കൊവിഡ് സ്ഥിരീകരിച്ചത്.\nമോമിനുൽ ഹഖിന് രോഗലക്ഷണങ്ങൾ ഉണ്ടെന്ന് ബംഗ്ലാദേശ് ക്രിക്കറ്റ് ബോർഡ് മുഖ്യ ഫിസിഷ്യൻ ദേബാശിഷ് ചൗധരി പറഞ്ഞു. തനിക്ക് ചെറിയ പനി മാത്രമാണ് ഉള്ളതെന്നും മറ്റ് പ്രശ്നങ്ങൾ ഇല്ലെന്നും മോമിനുൽ ഹഖ് പറയുന്നു.\nRead Also : ബംഗ്ലാദേശ് വെറ്ററൻ താരം മഹ്മൂദുല്ലയ്ക്ക് കൊവിഡ്\nപാകിസ്താൻ സൂപ്പർ ലീഗിൽ കളിക്കാൻ ഒരുങ്ങിയിരിക്കെയാണ് മഹ്മൂദുല്ലയ്ക്ക് കൊവിഡ് സ്ഥിരീകരിച്ചത്. കൊവിഡ് സ്ഥിരീകരിച്ചതോടെ താരത്തിന് പിഎസ്എൽ നഷ്ടമാവും. പിഎസ്എലിൻ്റെ പ്ലേ ഓഫ് മത്സരങ്ങളാണ് ഇനി നടക്കാനുള്ളത്. കൊവിഡ് ബാധയ്ക്ക് മുൻപ് ലീഗ് മത്സരങ്ങൾ നടന്നിരുന്നു. കറാച്ചിയിൽ നവംബർ 14, 15, 17 തീയതികളാണ് സെമി, ഫൈനൽ മത്സരങ്ങൾ നടക്കുക.\nഇംഗ്ലണ്ട് ഓൾറൗണ്ടർ മൊയീൻ അലിക്ക് പകരക്കാരനായാണ് പിഎസ്എൽ ഫ്രാഞ്ചൈസിയായ മുൾട്ടാൻ സുൽത്താൻസ് മഹ്മൂദുല്ലയെ ടീമിൽ എത്തിച്ചത്. തിങ്കളാഴ്ച ലീഗിനു വേണ്ടി പുറപ്പെടുന്നതിനു മുന്നോടിയായി നടത്തിയ പരിശോധനയിൽ താരം കൊവിഡ് ബാധിതനാണെന്ന് കണ്ടെത്തുകയായിരുന്നു.\nStory Highlights – Mominul Haque, Bangladesh’s Test captain, positive for Covid\nRead more on: bangladesh | Covid 19 | test cricket


ദിവസത്തില് 18 മണിക്കൂറും ചിലവഴിക്കുന്നത് ടോയ്‌ലറ്റുകള്‍ക്കുവേണ്ടി: ജയറാം രമേശ്\nടി.പി വധം : സി.പി.ഐ.എം സംസ്ഥാന സെക്രട്ടറി അറിയാതെ നടക്കില്ലെന്ന് ഇടതുപക്ഷ ഏകോപന സമിതി\nSaturday 9th June 2012 11:00am\nSaturday 9th June 2012 10:30am\nന്യൂദല്‍ഹി: ദിവസത്തില് 18 മണിക്കൂര് താന് ചിലവഴിക്കുന്നത് ടോയ്‌ലറ്റുകള്‍ക്ക് വേണ്ടിയാണെന്ന് കേന്ദ്രമന്ത്രി ജയറാം രമേശ്. പോഷകാഹാരകുറവും, ടോയ്‌ലറ്റ് സൗകര്യമില്ലായ്മയുമാണ് നമ്മുടെ സമൂഹം അഭിമുഖീകരിക്കുന്ന പ്രധാന പ്രശ്‌നമെന്നും അദ്ദേഹം പറഞ്ഞു. ഇതുരണ്ടും ഒരേ നാണയത്തിന്റെ രണ്ടുവശങ്ങളാണെന്നും അദ്ദേഹം വ്യക്തമാക്കി.\n‘തൊഴിലുറപ്പ് പദ്ധതിയും, കുടിവെള്ള പ്രശ്‌നവും പ്രധാനമന്ത്രി ഗ്രാമീണ സഡക് യോജനയുമൊക്കെ എന്റെ കീഴിലുണ്ടെങ്കിലും ഞാന് ഏറ്റവും കൂടുതല് സമയം ചിലവഴിക്കുന്നത് ടോയ്‌ലറ്റിനുവേണ്ടിയാണ് ‘ ജയറാം രമേശ് പറഞ്ഞു.\n‘ 24 മണിക്കൂറുള്ളതില് 18 മണിക്കൂറും ഞാന് ചിലവഴിക്കുന്നത് ടോയ്‌ലറ്റ് പ്രശ്‌നത്തിനുവേണ്ടിയാണ്’. ന്യൂദല്‍ഹിയില് മാധ്യമപ്രവര്‍ത്തകനായ ഭാഷ സിംഗിന്റെ പുസ്തക പ്രകാശന ചടങ്ങില് ജയറാം രമേശ് പറഞ്ഞു.\nടോയ്‌ലറ്റ് സൗകര്യമില്ലായ്മ പരിഹരിക്കാന് സര്‍ക്കാറിന്റെ ഭാഗത്തുനിന്നും ആത്മാര്‍ത്ഥമായ ശ്രമം ഉണ്ടാകുമെന്നും അദ്ദേഹം ഉറപ്പുനല്‍കി. സ്വാതന്ത്ര്യം ലഭിച്ച് ആറ് പതിറ്റാണ്ടുകളായിട്ടും 7.5 ലക്ഷം ആളുകള് ശൗച്യവസ്തുക്കള് നീക്കം ചെയ്യുന്ന ജോലിയിലേര്‍പ്പെട്ടിരിക്കുന്നവരാണെന്നാണ് 2011 സെന്‍സസില് നിന്നും വ്യക്തമായത്. രാജ്യത്ത് ജനങ്ങള് ഇത്തരം ജോലി ചെയ്യുന്നത് ഇല്ലാതാക്കാനുള്ള ശ്രമമാണ് താന് ആലോചിക്കുന്നത്. റെയില്‍വേയാണ് തങ്ങള്‍ക്ക് ഏറ്റവും വലിയ മറ്റൊരു തലവേദന. റെയില്‍വേയിലെ ശുചീകരണ പ്രവര്‍ത്തനങ്ങള് ചെയ്യുന്നതും മനുഷ്യരാണ്. ഇതും നമ്മള് ഒഴിവാക്കണം. ഗ്രാമീണമേഖലയുടെ ഉത്തരവാദിത്തമാണ് തനിക്കുള്ളതെങ്കിലും നഗര പ്രദേശങ്ങളും ശ്രദ്ധിക്കും. സുലാഭ് പോലുള്ള സൗകര്യങ്ങള് വ്യാപകമാക്കുമെന്നും അദ്ദേഹം അറിയിച്ചു.\nതോട്ടിപ്പണി ചെയ്യുന്ന മനുഷ്യരെക്കുറിച്ചുള്ള പുസ്തകമാണ് അദൃശ്യ ഭാരത്.\n35 ലക്ഷം രൂപ ചിലവില് ആസൂത്രണ കമ്മീഷന് രണ്ട് ടോയ്‌ലറ്റ് നവീകരിച്ച് അടുത്തിടെ വിവാദമായിരുന്നു. കമ്മീഷന്റെ ടോയ്‌ലറ്റ് ആര്‍ഭാടത്തിനെതിരെ രാഷ്ട്രീയ പാര്‍ട്ടികള് രംഗത്തെത്തുകയും ചെയ്തിരുന്നു. വി.ഐ.പി അതിഥികള്‍ക്ക് ശുചിത്വമുള്ള ടോയ്‌ലറ്റ് ഉറപ്പുവരുത്തുകയാണ് തങ്ങളുടെ ലക്ഷ്യമെന്നായിരുന്നു ആസൂത്രണ കമ്മീഷന് ഇത് സംബന്ധിച്ച് നല്‍കിയ വിശദീകരണം. ഈ സാഹചര്യത്തിലാണ് താന് ടോയ്‌ലറ്റുകള്‍ക്കുവേണ്ടിയാണ് കൂടുതല് സമയം ചിലവഴിക്കുന്നതെന്ന മന്ത്രിയുടെ പ്രസ്താവന വന്നിരിക്കുന്നത്.\n'നേരിടേണ്ടത് മോദിയേയും അമിത് ഷായേയും';കോണ്‍ഗ്രസ് മാറ്റത്തിന് തയ്യാറാകണമെന്ന് ജയറാം രമേശ്\nMonday 7th August 2017 10:09pm\n'താങ്കള് നുണയനാണ്'- നരേന്ദ്ര മോദിക്ക് ജയറാം രമേശ് എഴുതുന്നു\nMonday 14th April 2014 6:56pm\nആം ആദ്മി പാര്‍ട്ടിയെ തമാശയായി കാണേണ്ട: ജയറാം രമേശ്\nThursday 9th January 2014 1:03pm


Malayala Article Plan for Resolving Mullaperiyar Conflict\nആര്.എസ്.എസ് ഫോട്ടോയെ ചൊല്ലി അണ്ണ-കോണ്‍ഗ്രസ് പോര്\nMonday 26th December 2011 8:04am\nപരിഹാരത്തിന് ഡാമില്ലാതെ ഒരു മാര്‍ഗ്ഗ നിര്‍ദ്ദേശം\nMonday 26th December 2011 12:44am\nകേരളത്തിന്റെയും തമിഴ്‌നാടിന്റെയും ഇടയിലെ വലിയ ജനകീയ പ്രശ്‌നമായി വളര്‍ന്നിരിക്കുകയാണ് മുല്ലപ്പെരിയാര് പ്രശ്‌നം. ‘പുതിയ ഡാം’ എന്ന കേരളത്തിന്റെ നിര്‍ദ്ദേശത്തിന്മേല് ചര്‍ച്ച പോലും സാധ്യമല്ലെന്ന നിലപാടില് ആണ് തമിഴ്‌നാട്. പുതിയ ഡാം വന്നാല് പുതിയ കരാര് ഉണ്ടാവുമെന്നും അത് തമിഴ്‌നാടിന്റെ താല്‍പ്പര്യങ്ങള് സംരക്ഷിക്കാന് ഉത്തകില്ലെന്നുള്ളതും ആണ് കാരണം. ഇവിടെ ഇരു കൂട്ടര്‍ക്കും സ്വീകാര്യമായ പുതിയൊരു പ്രശ്‌നപരിഹാര നിര്‍ദ്ദേശം മുന്നോട്ടു വയ്ക്കുകയാണ് ഒരു കൂട്ടം വിദഗ്ധര്. Forum for Policy Dialogue on Water Conflicts in India എന്ന കൂട്ടായ്മ പ്രധാനമന്ത്രിക്ക് അയച്ച തുറന്ന കത്തിന്റെ (The full text of the letter- A Plan for Resolving Mullaperiyar Conflict) മലയാള പരിഭാഷ.\nകഴിഞ്ഞ കുറേ വര്‍ഷമായി ഇന്ത്യയില് നിലനില്‍ക്കുന്ന ജലത്തര്‍ക്കങ്ങളിന്‍മേല് നയരൂപീകരണം നടത്തുന്ന സംഘമാണ് അഖിലേന്ത്യാ ജലതര്‍ക്ക പരിഹാരസമിതി (Forum for Policy Dialogue on Water Conflicts in India). സമിതി വളരെ സൂക്ഷമമായി നിരീക്ഷിച്ചു കൊണ്ടിരിക്കുന്ന വിഷയമാണ് മുല്ലപ്പെരിയാര് പ്രശ്‌നം. കാഴ്ചപ്പാടുകളുടെ ധ്രുവീകരണം വര്‍ഷങ്ങളായി മുല്ലപ്പെരിയാര് വിഷയത്തിന്‍മേല് ശക്തമായിക്കൊണ്ടിരിക്കുകയാണ്. മുല്ലപ്പെരിയാര് ഡാം (Mullaperiyar Dam) സുരക്ഷിതമാണെന്നും കരാറില് പറയുന്ന പോലെ പരമാവധി അളവില് ജലനിരപ്പ് നിലനിര്‍ത്തണമെന്നുമാണ് തമിഴ്‌നാട് നിര്‍ബന്ധം പിടിക്കുന്നത്. നിലവിലുള്ള ഡാം സുരക്ഷിതമല്ലാത്തതിനാല് ഡാം സ്ഥിതി ചെയ്യുന്നതിന് താഴെ പുതിയ ഡാം നിര്‍മ്മിക്കണമെന്നുമാണ് കേരളം ആവശ്യപ്പെടുന്നത്.\nഅടുത്തിടെ തുടര്‍ച്ചയായുണ്ടാകുന്ന ഭൂചലനങ്ങളുടെ പ്രഭവ കേന്ദ്രം ഡാമിന്റെ സമീപ പ്രദേശങ്ങളാണ്. ഇത് ഡാം സുരക്ഷിതമാണെന്നുള്ള വിശ്വാസം തകര്‍ക്കുകയും ജനങ്ങളില് അമിതമായ പരിഭ്രാന്തി ഉണ്ടാവുകയും ചെയ്തു. ഇത്തരം സംഭവ വികാസങ്ങള് ഇരുഭാഗത്തും ആശങ്കാജനകമായ സ്ഥിതി വിശേഷം ഉണ്ടാക്കിയിരിക്കുന്നതിനാല് പ്രശ്‌നപരിഹാരത്തിനായി എത്രയും പെട്ടന്ന് താങ്കള് (പ്രധാനമന്ത്രി) ഇടപെടേണ്ട ഗുരുതരമായ സ്ഥിതിവിശേഷം ഉണ്ടാക്കിയിരിക്കുകയാണ്. ഇരുഭാഗത്തെയും കൂട്ടിച്ചേര്‍ക്കാന് താങ്കള് നടത്തുന്ന ശ്രമങ്ങള് സ്വാഗതാര്‍ഹവുമാണ്.\nഎന്നിരുന്നാലും ഇരുസംസ്ഥാനങ്ങളുടെയും ബന്ധങ്ങളില് വിള്ളലില്ലാത്ത രീതിയില് കാര്യങ്ങള് മുന്നോട്ട് കൊണ്ടുപോകാന് സാധിക്കുമെന്നാണ് ഞങ്ങള് വിശ്വസിക്കുന്നത്. 115 വര്‍ഷം പഴക്കമുള്ള മുല്ലപ്പെരിയാര് ഡാം അതിന്റെ കാലപ്പഴക്കത്തിന്റെ എല്ലാ ലക്ഷണങ്ങളും കാണിച്ചു തുടങ്ങിയിട്ടുണ്ട്. ഡാമിന്റെ സുരക്ഷയെ സംബന്ധിച്ചുള്ള വിദഗ്ധരുടെ അഭിപ്രായം തന്നെ വ്യത്യസ്തമാണ്.\nചില അറ്റകുറ്റപ്പണികള് നടത്തിയാല് ഡാം സുരക്ഷിതമാണെന്നാണ് ഒരു വിഭാഗം വിദഗ്ധരുടെ അഭിപ്രായം. ഭൂഗര്‍ഭ ജല (Hydrological Studies)പഠന റിപ്പോര്‍ട്ടിന്റെയും ഡാം നിര്‍മ്മിച്ചിട്ടുള്ള സാങ്കേതികവിദ്യയുടെയും നിര്‍മ്മാണത്തിനുപയോഗിച്ച വസ്തുക്കളുടെയും പഠനങ്ങളുടെയും അടിസ്ഥാനത്തിലാണ് ഈ വാദം. ഡാം നിലനില്‍ക്കുന്നത് ഭൂകമ്പം ഉണ്ടാകാന് വളരെ സാധ്യതയുള്ള മേഖലയിലാണ്. ഡാമിന്റെ പരിസര പ്രദേശങ്ങളില് ഡാമിനോട് ചേര്‍ന്ന് പ്രഭവ കേന്ദ്രമായി അടുത്തിടെ തുടര്‍ചലനങ്ങള് ഉണ്ടാകുകയും ചെയ്തിരുന്നു.\nമറ്റൊരുതരത്തില്, 400 മീറ്റര് താഴ്ചയില് വലിയ അളവില് വെള്ളം ശേഖരിക്കാന് കഴിയുന്ന പുതുതായി നിര്‍മ്മിക്കാന് ഉദ്ദേശിക്കുന്ന ഡാം സാമ്പത്തികമായി വലിയ ഭാരം ഉണ്ടാക്കുന്നതാണ്. പെരിയാര് കടുവ സംരക്ഷണ കേന്ദ്രത്തിന്റെ വിലയൊരു ഭാഗം പുതിയ ഡാം നിര്‍മ്മിക്കുന്നതോടെ വെള്ളത്തിനടിയിലാകും. ഇത്തരത്തില് വലിയൊരു ഡാം നിര്‍മ്മിക്കുകയാണെങ്കില് കടുവ സംരക്ഷണ കേന്ദ്രത്തിന് അടുത്ത് വെള്ളത്തില് മുങ്ങിക്കിടക്കുന്ന രീതിയില് പുതിയൊരു ഭൂഭാഗം തന്നെ ഉണ്ടാകുന്നതായിരിക്കും. ഇത് ഡാം നിര്‍മ്മാണവേളയില് വലിയരീതിയില് ബുധിമുട്ടുണ്ടാക്കും. പിന്നീട് ഭൂകമ്പത്തിനും കാരണമായേക്കാം. കേരളത്തിന്റെ കാലാവസ്ഥയ്ക്ക് പുതിയ ഡാം വലിയ ക്ഷതമേല്‍പിക്കുന്നതോടെ തമിഴ്‌നാടിന്റെ മുഴുവന് ആവശ്യങ്ങളും പൂര്‍ത്തീകരിക്കുന്നതിന് തടസ്സമായേക്കാം.\nഡാം സുരക്ഷയെക്കുറിച്ച് വിദഗ്ദ്ധരുടെ അഭിപ്രായഭിന്നത ഡാമിന്റെ താഴ്‌വരയിലും പരിസരങ്ങളിലും ജീവിക്കുന്നവരില് ഭയവും ആശങ്കയുമാണ് സൃഷ്ടിച്ചിരിക്കുന്നത്. അതുകൊണ്ട് മുന്‍കരുതല് എന്ന നിലയില് ഡാമിനെക്കുറിച്ചുള്ള ഭിന്നാഭിപ്രായങ്ങളില് ഒന്നായ ജലനിരപ്പ് 120 അടിയില് ക്രമപ്പെടുത്തുകയായിരിക്കും നല്ലത്.\nജലനിരപ്പ് 120 അടിയാക്കി ക്രമപ്പെടുത്തിയാലും തമിഴ്‌നാടിന് ആവശ്യമായത്ര വെള്ളം കൊടുക്കാന് സാധിക്കും. യാതൊരുവിധ സുരക്ഷാ ആശങ്കയുമില്ലാതെ ജലം വിവിധ ആവശ്യങ്ങള്‍ക്കായി തിരിച്ചുവിടാനും ബാക്കിയാകുന്ന വെള്ളം തമിഴ്‌നാടിന്റെ ഭാഗത്ത് ജലസംഭരണിയില് ശേഖരിക്കാനും നിലനിര്‍ത്തിക്കൊണ്ടുപോകാനും സാധിക്കും.\nദീര്‍ഘകാലാടിസ്ഥാനത്തില് നടപടി വേണ്ട കാര്യങ്ങള് ഇവയാണ്:\n1. നിലവില് കേരളം നല്‍കിക്കൊണ്ടിരിക്കുന്ന ജലത്തിന്റെ അളവ് സ്ഥിരീകരിക്കണം. ജലം നല്‍കാനുള്ള ചുമതല കേരളാ ഗവണ്‍മെന്റ് പരസ്യമായി പറഞ്ഞിട്ടുള്ളതാണ്.\n2. ജലം സംഭരിക്കാനുള്ള ഡാം എന്നതിലുപരി ജലം വഴിതിരിച്ചു വിടാനുള്ള ഡാം എന്ന രീതിയിലേക്ക് മുല്ലപ്പെരിയാറിനെ മാറ്റുന്നതില് സമവായത്തിലെത്തുക. വെള്ളം സംഭരിക്കുക എന്നത് തമിഴ്‌നാടിന്റെ ആവശ്യമായതിനാല് തമിഴ്‌നാട്ടില് ആവശ്യമുള്ളത്ര ജലം ശേഖരിക്കാന് കേന്ദ്രത്തിന്റെ സഹായത്തോടെ മറ്റൊരു ഡാം നിര്‍മ്മിക്കുക.\n3. അടിയന്തരമായി ഇനി പറയുന്ന കാര്യങ്ങളില് പഠനങ്ങള് നടത്തുക:\na. തമിഴ്‌നാടിന് വേണ്ട ജലത്തിന്റെ അളവ് തിട്ടപ്പെടുത്തുക\nb. വെള്ളം തിരിച്ചു വിടുന്നതും കൈമാറ്റവും പുനക്രമീകരിക്കുക\nc. ഇതിന്റെ അടിസ്ഥാനത്തില് (b-പ്രകാരം) സംഭരണ ശേഷിയുടെ കുറഞ്ഞ അളവില് മാത്രം ജലം നിലനിര്‍ത്തുക,\nd. പുതിയ അളവില് ജലം സംഭരിക്കുമ്പോള് ഡാമിന്റെ സുരക്ഷയും ബലവും പരിശോധിക്കുക,\ne. ഭൂഗര്‍ഭജല പഠനം നടത്തി വൃഷ്ടി പ്രദേശത്തു നിന്നുള്ള ഒഴുക്കും ശേഖരിക്കാവുന്ന ജലത്തിന്റെ അളവും കണ്ടെത്തുക\nf. മാറ്റം വന്നുകൊണ്ടിരിക്കുന്ന മേഖലയില് വേണ്ട നടപടികള് സ്വീകരിക്കുക\ng. ഡാം തമിഴ്‌നാടിന്റെ നിയന്ത്രണത്തില് തന്നെ തുടരുകയാണെങ്കില് ഒരു മൂന്നംഗ സമിതിയെ കാര്യങ്ങള് നിയന്ത്രിക്കാന് ചുമതലപ്പെടുത്തണമെന്ന് നിര്‍ദേശിക്കുന്നു. സമിതിയില് കേരളത്തിന്റെയും തമിഴ്‌നാടിന്റെയും കേന്ദ്ര സര്‍ക്കാറിന്റെയും പ്രതിനിധികള് ഉണ്ടായിരിക്കണം (തുംഗഭദ്ര സമിതി പോലെ). ഈ സമിതിയായിരിക്കണം വര്‍ഷം തോറും ഡാമിന്റെ കാര്യങ്ങള് വിലയിരുത്തേണ്ടതും നിയന്ത്രിക്കേണ്ടതും.\nമുകളില്‍നിര്‍ദ്ദേശിച്ച കാര്യങ്ങളില് ഞങ്ങള്‍ക്ക് ശുഭാപ്തി വിശ്വാസമുണ്ട്. സാമ്പത്തികമായി ബാധ്യതകളില്ലാതെ നടപ്പാക്കാന് കഴിയുന്ന കാര്യങ്ങളുമാണ് അവ. മുകളില് പറഞ്ഞ കാര്യങ്ങള് പ്രശ്‌ന പരിഹാരത്തിന് വേണ്ടി ഏറ്റവും അടുത്ത ഘട്ടത്തില് ചെയ്യേമ്ട കാര്യങ്ങളാണ്. പ്രശ്‌നപരിഹാരത്തിനായി മറ്റുപല വഴികളും ഉണ്ട്.\nഉദാഹരണത്തിനായി ചെറിയ മഴവെള്ള സംഭരണത്തിനും അതുവഴി ജലസേചന സൗകര്യം വര്‍ദ്ധിപ്പിക്കാനുമാകുമെങ്കില് സാവധാനത്തില് മുല്ലപ്പെരിയാര് ഡാം എന്നെന്നേക്കുമായി ഒഴിവാക്കാനാകും. പ്രകൃതിയുടെ സ്വാഭാവികമായ താളം തെറ്റിക്കാതെയുള്ള നദീതടപദ്ധതിയാണ് ഞങ്ങള് മുന്നോട്ട് വെക്കാന് ആഗ്രഹിക്കുന്നത്.\nമുകളില് പറഞ്ഞ കാര്യങ്ങള് വീണ്ടും ഊന്നിപ്പറയുകയാണ്, ഏറ്റവും അടുത്ത ഘട്ടത്തില് ജലനിരപ്പ് താഴ്ത്തുക, അതുവഴി താഴ്‌വരയിലും മുകളിലുമായി ജീവിക്കുന്ന ജനങ്ങളുടെ ആശങ്ക അകറ്റുകയും ഡാമിന്റെ സുരക്ഷ ഉറപ്പ് വരുത്തുകയും ചെയ്യുക. പുതിയ ഡാം എന്ന വാദം പൂര്‍ണ്ണമായും ഒഴിവാക്കുക.\n(Amita Baviskar, Bharat Patankar, Biksham Gujja, Chandan Mahanta, Dulal Chandra Goswami, Eklavya Prasad, Jayanta Bandopadhyaya, K J Joy, Medha Patkar, Partha Das, Philippe Cullet, Pranab Choudhury, M K Prasad, Rohini Nilekani, Shripad Dharmadhikary, Shruti Vispute, Sunita Nadhamuni, Vinod Gaud, Y K Alagh, A Vaidyanathan and B N Yugandhar)\n(For Forum for Policy Dialogue on Water Conflicts in India)\nപരിഭാഷ: റഫീക്ക് മൊയ്തീന്\nകടപ്പാട്: EPW (December 17, 2011. Vol. XLVI NO 51 Economic And Political Weekly- (EPW) ല് പ്രസിദ്ധീകരിച്ചത്)\nKey Words: Mullaperiyar Issue Between Kerala and Tamil Nadu, Water Conflicts, Kerala-Tamil Nadu Conflicts, Prime Minister, J.Jayalalithaa, Open Letter\nമുല്ലപ്പെരിയാര് അണക്കെട്ടിന് മുകളില് ജീപ്പുകള് കയറ്റി തമിഴ്‌നാട്\nSunday 5th August 2018 10:38am\nമുല്ലപ്പെരിയാറില് പുതിയ ഡാം വേണ്ടെന്ന് താന് പറഞ്ഞിട്ടില്ലെന്ന് പിണറായി\nThursday 2nd June 2016 7:40pm\nമുല്ലപ്പെരിയാറില് പുതിയ ഡാം: കേരളത്തിനെതിരെ മോദിക്ക് ജയലളിതയുടെ കത്ത്\nThursday 11th June 2015 3:43pm


'ട്രംപ്, ഇത് തീക്കളിയാണ്' ജറുസലേം വിഷയത്തില് യു.എസ് നിലപാടിനെതിരെ ഫലസ്തീന്\nപശുക്കടത്ത് ആരോപിച്ച് രാജസ്ഥാനില് യുവാവിനെ പൊലീസ് വെടിവെച്ചുകൊന്നു\nThursday 7th December 2017 9:59am\n‘ട്രംപ്, ഇത് തീക്കളിയാണ്’ ജറുസലേം വിഷയത്തില് യു.എസ് നിലപാടിനെതിരെ ഫലസ്തീന്\nThursday 7th December 2017 9:55am\nജറുസലേം: ജറുസലേമിനെ ഇസ്രഈലിന്റെ തലസ്ഥാനമായി പ്രഖ്യാപിച്ചുള്ള യു.എസ് പ്രസിഡന്റ് ഡൊണാള്‍ഡ് ട്രംപിന്റെ നിലപാടിനെതിരെ ആഞ്ഞടിച്ച് ഫലസ്തീന്. ട്രംപിന്റെ നിലപാട് ‘തീക്കളിയാണ്’ എന്നാണ് ഇസ്രഈലി പാര്‍ലമെന്റിലെ ഫലസ്തീനിയന് അംഗമായ ജാമല് സഹാല്‍ക്ക പ്രതികരിച്ചത്.\nട്രംപിന്റെ ഈ നിലപാടിനെ ഫലസ്തീനിയന് നേതൃത്വം അംഗീകരിക്കില്ലെന്ന് ഫലസ്തീനിയന് പ്രസിഡന്റ് മഹമ്മൂദ് അബ്ബാസ് വ്യക്തമാക്കി.\n‘ഫലസ്തീനിന്റെ എക്കാലത്തേയും തലസ്ഥാനം’ എന്നാണ് ജറുസലേമിനെ അദ്ദേഹം വിശേഷിപ്പിച്ചത്. ഇസ്രഈലി- ഫലസ്തീന് സമാധാന ചര്‍ച്ചയില് യു.എസിന് ഇനി മധ്യസ്ഥം വഹിക്കാനാവില്ലെന്നും അദ്ദേഹം വ്യക്തമാക്കി.\nജറുസലേമിനെ ഇസ്രഈലിന്റെ തലസ്ഥാനമായി യു.എസ് ഔദ്യോഗികമായി പ്രഖ്യാപിക്കുന്നുവെന്ന് ട്രംപ് വ്യക്തമാക്കിയതിനു പിന്നാലെയാണ് അബ്ബാസിന്റെ പ്രതികരണം.\nഫലസ്തീന് അതിര്‍ത്തികള്‍ക്കുമേല് ഇസ്രഈല് നടത്തുന്ന അധിനിവേശത്തിന് കൂട്ടുനില്‍ക്കുകയാണ് ട്രംപ് ഇതുവഴി ചെയ്തിരിക്കുന്നതെന്നും അബ്ബാസ് പറഞ്ഞു.\nസമാധാന ചര്‍ച്ചയില് യു.എസിന് യാതൊരു റോളും വഹിക്കാനില്ലെന്ന് ട്രംപ് വ്യക്തമാക്കിയിരിക്കുകയാണെന്ന് ഫലസ്തീന് ലിബറേഷന് ഓര്‍ഗനൈസേഷന് സെക്രട്ടറി ജനറല് സാബ് എര്‍കാത് പറഞ്ഞു.\n‘ഈ മേഖലയെ ട്രംപ് സംഘര്‍ഷതതിലേക്ക് തള്ളിവിട്ടിരിക്കുകയാണ്.’ എര്‍കാത് പറഞ്ഞു.\n‘തുല്യ അവകാശത്തിനുവേണ്ടി പോരാടുക’ എന്നതു മാത്രമാണ് ഫലസ്തീനികള്‍ക്കു മുമ്പിലുള്ള ഏകവഴിയെന്നും അദ്ദേഹം പറഞ്ഞു. യു.എസ് പ്രസിഡന്റ് ഇതുവരെ സ്വീകരിച്ചതില് ഏറ്റവും അപകടംപിടിച്ച തീരുമാനമാണിതെന്നും അദ്ദേഹം വ്യക്തമാക്കി.\nThursday 13th September 2018 10:07am


കഥപ്പെട്ടി: October 2011\nഓണം കഴിഞ്ഞ് ഇതാ പൂജവയ്പ്പെത്തിയല്ലോ. ഓണപ്പരീക്ഷയുടെ മാർക്കൊക്കെ കിട്ടി വളരെ സന്തോഷത്തിലായിരിക്കും എല്ലാപേരും, അല്ലേ.... നമുക്കിന്ന് ഒരു കുറുക്കന്റെ കഥ കേൾക്കാം, ഒരു കുഞ്ഞു കഥ.\nഅതിരാവിലേ മുതൽ നമ്മുടെ കുറുക്കച്ചാർ ഭക്ഷണം തേടി അലഞ്ഞു നടക്കുകയാണ്. വല്ല കോഴിക്കുഞ്ഞിനെയോ മറ്റോ കിട്ടിയാൽ കുശാലായി.... ഇങ്ങനെ രുചിയുള്ള ഭക്ഷണവും സ്വപ്നം കണ്ട് കുറുക്കൻ കുറെ അലഞ്ഞു. നിർഭാഗ്യമെന്നു പറയട്ടേ, അവന് അന്ന് ഒരു ഭക്ഷണവും കിട്ടിയില്ല.\nപതുക്കെപ്പതുക്കെ കുറുക്കൻ കാടിനടുത്തുള്ള വീട്ടിലെ കോഴിക്കൂട്ടിനരുകിലെത്തി. ഒരു കോഴിക്കുഞ്ഞിനെയെങ്കിലും തട്ടിയെടുക്കാനായി അവൻ പല വഴിയും നോക്കി. ഇതിനിടെ കുറിക്കനെ കണ്ട് ഭയന്ന തള്ളക്കോഴിയും കുഞ്ഞുങ്ങളും ഉച്ചത്തിൽ കരഞ്ഞ് ബഹളം വച്ചു. ഇതു കേട്ട് ഗൃഹനാഥൻ ഓടിവന്നു കുറുക്കനെ തല്ലിയോടിച്ചു. വിശപ്പും തല്ലുകൊണ്ട വേദനയും കൊണ്ട് അവൻ ആകെ വിഷമിച്ചു. അങ്ങനെ വിഷമിച്ചു നടന്നപ്പോൾ അടുത്ത പറമ്പിൽ കുലകുലയായി കായ്ച്ചു കിടക്കുന്ന മുന്തിരിക്കുല അവന്റെ കണ്ണിൽ പെട്ടു. നല്ല രസികൻ കോഴിക്കുഞ്ഞിനെയും മറ്റും ഭക്ഷിക്കുന്ന കുറുക്കൻ മുന്തിരിങ്ങ തിന്നുകയോ? എന്തു ചെയ്യാം, 'ഗതികെട്ടാൽ പുലി പുല്ലും തിന്നും' എന്ന് അവന്റെ അവന്റെ മുത്തശ്ശൻ ഇടയ്ക്കിടെ പറയുന്നത് അവന് ഓർമ്മ വന്നു. ചുറ്റിലും ആരും ഇല്ലെന്ന് ഉറപ്പാക്കിയ അവൻ മെല്ലെ മതിൽ ചാടി മുന്തിരി വള്ളിയുടെ താഴെയെത്തി. പക്ഷേ, അപ്പോഴും പ്രശ്നം തന്നെ..... മുന്തിരിക്കുലകൾ വളരെ ഉയരത്തിലാണ്. അവൻ ആ മുന്തിരിക്കുല ലക്ഷ്യമാക്കി ഉയർന്നു ചാടി. പക്ഷേ കിട്ടുന്നില്ല. വീണ്ടും വീണ്ടും ശക്തിയായി ചാടി. വിശപ്പു കൊണ്ട് ആകെ ക്ഷീണിച്ച കുറുക്കന് ഓരോ ചാട്ടം കഴിയുമ്പോഴും ക്ഷീണം കൂടിക്കൂടി വന്നതല്ലാതെ മുന്തിരിക്കുല ഒന്ന് തൊടാൻ പോലും കഴിഞ്ഞില്ല. ഇനി ചാടിയാൽ താൻ അവിടെ കുഴഞ്ഞു വീഴും എന്നു മനസ്സിലാക്കിയ അവൻ ആ ഉദ്യമത്തിൽ നിന്ന് മെല്ലെ പിന്തിരിഞ്ഞു.\nഎങ്കിലും ചമ്മൽ മാറാനായി അവൻ സ്വയം പറഞ്ഞു, “ആർക്കു വേണം ഈ മുന്തിരിങ്ങ, ഇവയെല്ലാം ആകെ പുളിച്ചു തിന്നാൻ കൊള്ളാത്തവയാണ്. അന്തസ്സുള്ള കുറുക്കന്മാർക്ക് തിന്നാൻ കൊള്ളാത്തവയാണ് ഇതെല്ലാം, ങ്ഹും!....” അവൻ നടന്നകന്നു.\nപലയാവർത്തി ശ്രമിച്ചിട്ടും കിട്ടാത്ത കാര്യങ്ങളെക്കുറിച്ച് നമ്മളിൽ പലർക്കും ഉള്ള മനോഭാവമല്ലേ ഈ കുറുക്കനും ഉണ്ടായത്.... “കിട്ടാത്ത മുന്തിരി പുളിയ്ക്കും". കഥ ഇഷ്ടപ്പെട്ടോ കുഞ്ഞുങ്ങളേ...\nഇനി, ഈ കുറുക്കനെ കുറിച്ച് കൂടുതൽ അറിയാൻ ദേ,ഇവിടെ ക്ലിക്ക്ചെയ്തേ.....\nPosted by ഉഷശ്രീ (കിലുക്കാംപെട്ടി) at 1:21 AM 19 comments:


ഇന്ത്യയില് കോവിഡ് രൂക്ഷമാകാന് കാരണം ആളുകള് ആശുപത്രിയിലേക്ക് ഇടിച്ചു കയറുന്നത്: ലോകാരോഗ്യ സംഘടന - Keralabhooshanam Daily ഇന്ത്യയില് കോവിഡ് രൂക്ഷമാകാന് കാരണം ആളുകള് ആശുപത്രിയിലേക്ക് ഇടിച്ചു കയറുന്നത്: ലോകാരോഗ്യ സംഘടന\nHome/NEWS/BREAKING NEWS/ഇന്ത്യയില് കോവിഡ് രൂക്ഷമാകാന് കാരണം ആളുകള് ആശുപത്രിയിലേക്ക് ഇടിച്ചു കയറുന്നത്: ലോകാരോഗ്യ സംഘടന\nജനീവ: ഇന്ത്യയില് ജനങ്ങള് കൂട്ടമായി ആശുപത്രിയിലേക്ക് ഇടിച്ചു കയറുന്നതാണ് രാജ്യത്തെ കോവിഡ് പ്രതിസന്ധി രൂക്ഷമാക്കുന്നതെന്ന് ലോകാരോഗ്യ സംഘടന. വലിയ ആള്‍ക്കൂട്ടങ്ങളും അതിവ്യാപന ശേഷിയുള്ള കൊറോണ വൈറസ് വകഭേദങ്ങളുടെ സാന്നിധ്യവും വാക്‌സിനേഷന് മന്ദഗതിയില് ആയതും കോവിഡ് വ്യാപനത്തിന് ആക്കം കൂട്ടിയെന്നും ലോകാരോഗ്യ സംഘടന വക്താവ് താരിക് ജസാറെവിക് പറഞ്ഞു.\n15 ശതമാനത്തില് താഴെ കോവിഡ് ബാധിതര്‍ക്ക് മാത്രമേ ആശുപത്രിയില് പരിചരണം ആവശ്യമായി വരുന്നുള്ളു. ഹോം ക്വാറന്റീനെപ്പറ്റിയുള്ള അജ്ഞത കാരണം ആളുകള് കൂട്ടത്തോടെ ആശുപത്രിയില് എത്തുന്നത് രോഗവ്യാപന സാധ്യത വര്‍ധിക്കാന് മാത്രമേ ഉപകരിക്കുകയുള്ളുന്നു താരിക് ജസാറെവിക് പറഞ്ഞു.\nവലിയ ജനക്കൂട്ടം അനുവദിക്കുക, വളരെ കുറച്ചു പേര്‍ക്കു മാത്രം വാക്‌സിനേഷന് ലഭ്യമാക്കുക, തീവ്രവ്യാപന ശേഷിയുള്ള വൈറസിന്റെ സാന്നിധ്യം തുടങ്ങിയവ ഏത് രാജ്യത്തും സ്ഥിതിഗതികള് വഷളാകാന് മാത്രമേ ഉപകരിക്കൂ. ഇത്തരം സാഹചര്യങ്ങള് ഒഴിവാക്കാന് സാധിച്ചില്ലെങ്കില് രാജ്യത്തെ കോവിഡ് വ്യാപനം അതിരൂക്ഷമാകുമെന്നും ലോകാരോഗ്യ സംഘടന മുന്നറിയിപ്പ് നല്‍കി. പ്രതിസന്ധി ഘട്ടത്തില് ഇന്ത്യയ്ക്കു വേണ്ട മുഴുവന് പിന്തുണയും ലോകാരോഗ്യ സംഘടന നല്‍കുന്നുണ്ടെന്നും 4000 ഓക്‌സിജന് കോണ്‍സന്‍ട്രേറ്ററുകള് അടക്കമുള്ളവയാണ് നല്‍കുന്നതെന്നും ലോകാരോഗ്യ സംഘടന അറിയിച്ചു.\nകൃത്യമായ ഉപദേശമോ വിവരങ്ങളോ ലഭിക്കാത്തതു കൊണ്ട് മാത്രമാണ് ആളുകള് കൂട്ടമായി ആശുപത്രിയില് എത്തുന്നത്. ഗുരുതര രോഗമില്ലാത്തവരോട് വീടുകളില് തന്നെ തുടരാന് ആവശ്യപ്പെടുകയും വിദഗ്ധ ചികിത്സ ലഭ്യമാക്കുകയാണ് ആള്‍ക്കൂട്ടങ്ങള് ഒഴിവാക്കാനുള്ള മാര്‍ഗം. ഹോട്‌ലൈന് സംവിധാനം, ഡാഷ്‌ബോര്‍ഡുകള് എന്നിവ ഉപയോഗപ്പെടുത്തി ജനങ്ങള്‍ക്ക് തത്സമയം വിവരങ്ങള് ലഭ്യമാക്കുകയാണ് ചെയ്യേണ്ടത്.\nകഴിഞ്ഞ 24 മണിക്കൂറിനിടെ രാജ്യത്ത് 3,23,144 കോവിഡ് കേസുകള് ആണ് റിപ്പോര്‍ട്ട് ചെയ്തത്. 2,51,827 പേര് രോഗമുക്തരായി. ആകെ മരണം രണ്ടു ലക്ഷത്തോട് അടുക്കുകയാണ്. ഇന്നലെ 2771 പേര് മരിച്ചതോടെ 1,97,894 ആണ് മരണസംഖ്യ. അതേസമയം, ആകെ കോവിഡ് ബാധിതരുടെ എണ്ണം 1,76,36,307 ആയി ഉയര്‍ന്നു. 1,45,56,209 പേര് രോഗമുക്തരായിട്ടുണ്ട്. എന്നാല് 28,82,204 പേര് മാത്രമാണ് നിലവില് ചികില്‍സയിലുള്ളത്. 14,52,71,186 പേര് ഇതുവരെ വാക്‌സീന് സ്വീകരിച്ചിട്ടുണ്ട്.


Ranchi, First Published 19, Oct 2019, 7:08 PM IST\nഹെറ്റ്മെയര് രണ്ട് മത്സര പരമ്പരയിലാണ് 15 സിക്സറുകള് സ്വന്തമാക്കിയതെങ്കില് രോഹിത്തിന്റെ നേട്ടം മൂന്ന് മത്സര പരമ്പരയിലാണെന്ന വ്യത്യാസമുണ്ട്.\nറാഞ്ചി: ദക്ഷിണാഫ്രിക്കയ്ക്കെതിരായ മൂന്നാം ക്രിക്കറ്റ് ടെസ്റ്റില് സെഞ്ചുറിയുമായി പുറത്താകാതെ നില്‍ക്കുന്ന ഇന്ത്യയുടെ ഓപ്പണര് രോഹിത് ശര്‍മയ്ക്ക് ലോക റെക്കോര്‍ഡ്. ഒരു ടെസ്റ്റ് പരമ്പരയില് ഏറ്റവും കൂടുതല് സിക്സറുകള് നേടുന്ന ബാറ്റ്സ്മാനെന്ന റെക്കോര്‍ഡാണ് രോഹിത് ഇന്ന് സ്വന്തം പേരിലാക്കിയത്. സിക്സറിലൂടെ സെഞ്ചുറിയിലെത്തിയ രോഹിത് ഈ ഇന്നിംഗ്സില് മാത്രം ഇതുവരെ നാലു സിക്സറുകള് നേടി.\nആദ്യ രണ്ട് ടെസ്റ്റുകളിലെയും ചേര്‍ത്ത് രോഹിത് പരമ്പരയില് ഇതുവരെ നേടിയത് 17 സിക്സറുകളാണ്. ബംഗ്ലാദേശിനെതിരായ പരമ്പരയില് 15 സിക്സറുകള് നേടിയിരുന്ന വെസ്റ്റ് ഇന്‍ഡീസ് ബാറ്റ്സ്മാന് ഷിമ്രോണ് ഹെറ്റ്മെയറിന്റെ റെക്കോര്‍ഡാണ് രോഹിത് ഇന്ന് മറികടന്നത്. ഹെറ്റ്മെയര് രണ്ട് മത്സര പരമ്പരയിലാണ് 15 സിക്സറുകള് സ്വന്തമാക്കിയതെങ്കില് രോഹിത്തിന്റെ നേട്ടം മൂന്ന് മത്സര പരമ്പരയിലാണെന്ന വ്യത്യാസമുണ്ട്.\nപാക്കിസ്ഥാന്റെ വസീം രാജ, ഇംഗ്ലണ്ടിന്റെ ആന്‍ഡ്ര്യു ഫ്ലിന്റോഫ്, ഓസ്ട്രേലിയയുടെ മാത്യു ഹെയ്ഡന്, ഇംഗ്ലണ്ടിന്റെ കെവിന് പീറ്റേഴ്സണ്, പാക്കിസ്ഥാന്റെ ഷാഹിദ് അഫ്രീദി എന്നിവരും ഒരു പരമ്പരയില് 14 സിക്സറുകള് വീതം നേടിയിട്ടുണ്ട്. ഒരു ടെസ്റ്റ് പരമ്പരയില് ഏറ്റവും കൂടുതല് സിക്സറുകള് നേടുന്ന ഇന്ത്യന് ബാറ്റ്സ്മാനുമാണ് രോഹിത്. 2010ല് ന്യൂസിലന്‍ഡിനെതിരായ പരമ്പരയില് 14 സിക്സറുകള് നേടിയിട്ടുള്ള ഹര്‍ഭജന് സിംഗാണ് ഇന്ത്യന് താരങ്ങളില് ഇതുവരെ ഒന്നാം സ്ഥാനത്തുണ്ടായിരുന്നത്.\nദക്ഷിണാഫ്രിക്കയ്ക്കെതിരായ പരമ്പരയില് രോഹിത് നേടിയ 17 സിക്സറുകളില് 11 എണ്ണവും സ്പിന്നര് ഡെയ്ന് പെഡിറ്റിനെതിരെ ആയിരുന്നു. സെഞ്ചുറിയുമായി പുറത്താകാതെ നില്‍ക്കുന്ന രോഹിത് ടെസ്റ്റില് 2000 റണ്‍സെന്ന നാഴികക്കല്ലും ഇന്ന് പിന്നിട്ടു.\nരോഹിത് ശര്‍മ റെക്കോര്‍ഡ്


Narendra Modi will fast for3days for harmony and peace\nസമാധാനത്തിനും ഐക്യത്തിനും വേണ്ടി മോഡി ഉപവസിക്കുന്നു\nWednesday 14th September 2011 10:09am\nന്യൂദല്‍ഹി: ഗുജറാത്തില് സമാധാനത്തിനും ഐക്യത്തിനും വേണ്ടി മുഖ്യമന്ത്രി നരേന്ദ്ര മോഡി ഉപവാസം അനുഷ്ഠിക്കുന്നു. ശനിയാഴ്ച മുതല് മൂന്നു ദിവസം ഉപവാസം അനുഷ്ഠിക്കുമെന്നു മുഖ്യമന്ത്രി നരേന്ദ്ര മോഡി പറഞ്ഞു. ഗുല്‍ബര്‍ഗ് സൊസൈറ്റി കൂട്ടക്കൊലക്കേസില് മോഡിയെ പ്രതിചേര്‍ക്കുന്നത് സംബന്ധിച്ച് വിചാരണകോടതിക്ക് തീരുമാനമെടുക്കാമെന്ന് സുപ്രീംകോടതി ഉത്തരവിട്ടതിനു പിന്നാലെയാണ് പ്രഖ്യാപനം.\nഗുജറാത്തില് സാമുദായിക സൗഹാര്‍ദവും സാഹോദര്യവും ശക്തിപ്പെടുത്തുക തന്റെ ഉത്തരവാദിത്തമാണെന്നും അതിനായുള്ള സദ്ഭാവനാ മിഷന്റെ ഭാഗമായാണു താന് മൂന്നു ദിവസം ഉപവാസം അനുഷ്ഠിക്കുന്നതെന്നും മോഡി പറഞ്ഞു. സദ്ഭാവനാ ദൗത്യത്തിന്റെ ഭാഗമായി 17, 18, 19 തീയതികളില് ഉപവസിക്കാനാണു തീരുമാനം. 2002 ലെ സംഭവം പഴങ്കഥയാക്കി ഗുജറാത്ത് സമാധാനത്തിന്റെയും വികസനത്തിന്റെയും പാതയില് ഏറെ മുന്നേറിയിരിക്കുന്നു. സൗഹാര്‍ദവും സാഹോദര്യവും ഊട്ടിയുറപ്പിക്കുക എന്ന ലക്ഷ്യത്തോടെയാണ് സദ്ഭാവനാ പരിപാടി ആചരിക്കുന്നതെന്നും മോഡി അറിയിച്ചു.\nഅപവാദപ്രചാരണത്തിലൂടെ തന്നെയും ഗുജറാത്തിനെയും അപമാനിക്കുന്നതു ഫാഷനായി മാറിയിരിക്കുകയാണെന്നു ജനങ്ങള്‍ക്കുള്ള തുറന്ന കത്തില് മോഡി അഭിപ്രായപ്പെട്ടു. ഗുജറാത്തിന്റെ പുരോഗതിയില് അസൂയ പൂണ്ടവരാണു കുപ്രചാരണത്തിനു പിന്നില്. ഈ കുപ്രചാരണം സുപ്രീം കോടതിയുടെ തീരുമാനത്തോടെ അവസാനിക്കുമെന്നു പ്രതീക്ഷിക്കുന്നില്ല എന്നാണ് കഴിഞ്ഞ ദിവസത്തെ സുപ്രിംകോടതി വിധിയോട് അദ്ദേഹം പ്രതികരിച്ചത്. സുപ്രീംകോടതി വിധിയോടെ, 2002ലെ ഗുജറാത്ത് കലാപവുമായി ബന്ധപ്പെട്ട് തനിക്കും സര്‍ക്കാറിനുമെതിരെ എതിരാളികള് ഉന്നയിച്ച തെറ്റായ ആരോപണങ്ങള്‍ക്ക് അവസാനമായതായും കത്തില് അദ്ദേഹം പറഞ്ഞു.\nസുപ്രീം കോടതിയില്‍നിന്നുണ്ടായ ആശ്വാസ നടപടിയോടെ വരുന്ന ലോക്‌സഭാ തെരഞ്ഞെടുപ്പില് മോഡി ദേശീയരാഷ്ട്രീയത്തില് ശക്തമായ പങ്കു വഹിക്കുമെന്നാണ് ബി.ജെ.പി. വൃത്തങ്ങള് നല്‍കുന്ന സൂചന.


പരാജയത്തിലും വിജയിച്ച് സലീന, തന്നെ തോൽപ്പിച്ച ജ്യോതികയ്ക്ക് ഹാരമണിയിച്ച് ഈ യുഡിഎഫ് സ്ഥാനാർത്ഥി | udf candidate garlands ldf candidate who defeated her in the election\nപരാജയത്തിലും വിജയിച്ച് സലീന, തന്നെ തോൽപ്പിച്ച ജ്യോതികയ്ക്ക് ഹാരമണിയിച്ച് ഈ യുഡിഎഫ് സ്ഥാനാർത്ഥി\nMalappuram, First Published Dec 19, 2020, 12:27 PM IST\nവണ്ടൂർ പഞ്ചായത്തിലെ പന്ത്രണ്ടാം വാർഡിൽനിന്ന് വിജയിച്ച എൽഡിഎഫ്. സ്ഥാനാർഥി വി ജ്യോതികയ്ക്കാണ് പരാജയപ്പെട്ട യുഡിഎഫ്. സ്ഥാനാർഥി സലീന പാങ്ങാടാൻ രക്തഹാരമണിയിച്ചത്.\nവണ്ടൂർ: വാശിയേറിയ മത്സരത്തിനൊടുവിൽ പരാജയപ്പെടുക. തോൽപ്പിച്ചവരുടെ ആഹ്ലാദപ്രകടനത്തിനിടെ വിജയിച്ച സ്ഥാനാർഥിക്ക് നേരിട്ടെത്തി നിറഞ്ഞ പുഞ്ചിരിയോടെ ഹാരമണിയിക്കുക. ഈ കാഴ്ചയെ ഏറ്റെടുത്തിരിക്കുകയാണ് സമൂഹ മാധ്യമങ്ങളിപ്പോൾ. വണ്ടൂർ പഞ്ചായത്തിൽ നിന്നാണ് ജനാധിപത്യ മര്യാദയുടെ ഈ മനോഹര കാഴ്ച.\nവണ്ടൂർ പഞ്ചായത്തിലെ പന്ത്രണ്ടാം വാർഡിൽനിന്ന് വിജയിച്ച എൽ.ഡി.എഫ്. സ്ഥാനാർഥി വി. ജ്യോതികയ്ക്കാണ് പരാജയപ്പെട്ട യു.ഡി.എഫ്. സ്ഥാനാർഥി സലീന പാങ്ങാടാൻ രക്തഹാരമണിയിച്ചത്. 180 വോട്ടിനാണ് സലീന പരാജയപ്പെട്ടത്. വോട്ടർമാർക്ക് നന്ദിയറിക്കാനായി ജ്യോതിക എൽ.ഡി.എഫ്. പ്രവർത്തകർക്കൊപ്പം വാർഡിലെത്തിയപ്പോഴാണ് തന്റെ വീടിന് മുന്നിൽവെച്ച് സ്വീകരണ വാഹനത്തിലേക്ക് നേരിട്ടെത്തി സലീന അനുമോദിച്ചത്. പ്രവർത്തകർ പകർത്തിയ ഈ ദൃശ്യം ഇപ്പോൾ വൈറലാണ്.\nLast Updated Dec 19, 2020, 12:32 PM IST